
CAPITANUL 
APOSTOLESCU 


CĂPITANUL APOSTOLESCU ŞI MOBILUL 

Întrucât acest roman este, în exclusivitate, o ficţiune, 
orice asemănare de situaţii, persoane său nume este cu 
totul întâmplătoare. 


l. 
AŞA CUM ŞI TRIFOIUL ARE ADESEA PATRU FOI... 


Am auzit ţârâitul telefonului, chiar în momentul în care 
am închis robinetul duşului. Cum, după şase luni de 
detaşare la Cluj, aveam motive să cred că fusesem uitat de 
toţi şi, din păcate, de toate, a fost firesc să mă întreb cine 
şi-ar fi putut, totuşi, aminti de existenţa mea. În consecinţă, 
am ieşit din cadă şi, aruncându-mi un prosop peste umeri, 
am alergat să răspund. 

Dar, mai înainte de a pune mâna pe receptor, am cam 
bănuit ce glas mă putea căuta, amintindu-mi cu cine mă 
conversasem de când revenisem în Bucureşti, adică de ieri 
seară. 

— Bună dimineaţa, şefu'! mi-a urat locotenentul 
Simionescu, ceea ce mi-a întărit încă o dată încrederea în 
propriul şi infailibilul meu fler. 

— Bună, Dane! i-am răspuns, pe când, lăsându-mi 
involuntar privirea spre ceasul aşezat pe  măsuţa 
telefonului, am văzut că mai era destul până la 
douăsprezece. Şi aceasta era ora când stabilisem cu el să 
trec să-l iau la meciul de rugby dintre Steaua şi Dinamo. 
Dar de ce eşti atât de matinal? m-am interesat. 

— Pentru că... am probleme... - a suspinat el. 

— Eh! Cine n-are? am filosofat eu. Vrei să contramandăm 
întâlnirea? 

— Altă cale nu văd... Că... e lată rău... 

— Da' ce ţi s-a întâmplat? m-am interesat, sesizându-i 
tonul tânguitor. 

— Eh...! Tocmai când îmi aşteptam schimbul şi-mi 
spuneam că am avut o tură fără probleme... a apărut şi 
buclucul...! mi-a zis el şi a început să-mi povestească. 

— Chiar aşa?! Bine, dar asta aduce a hecatombă! am 
exclamat eu, stupefiat. 

— Aş vrea să te contrazic, dar n-am argumente... 

— Şi ai ajuns la vreo concluzie? 


— Da... Că trebuie să te informez imediat... Deoarece, în 
pofida celor convenite, nu mai am posibilitatea să te 
însoțesc la meci... - a adăugat el, pe un ton ce se voia 
neutru. 

— Doreşti să vin şi eu? l-am consultat, pricepând realul 
sens al afirmației sale. 

— Bineînţeles! s-a grăbit el să mă aprobe. Deşi... n-aş fi 
vrut să-ţi stric duminica... - a continuat el, cu o mărinimie 
care, în mod evident, îi era străină. 

— Unde eşti acum? l-am întrebat, nu din nu-ştiu-ce exces 
de generozitate, ci pentru că aveam suficientă experienţă 
ca să ştiu că, după ce elucidasem cazul de la Clujl, eram 
cum nu se poate mai potrivit pentru preluarea unei noi 
cauze. Şi, cum Dan lucra cu mine în echipă, n-a trebuit să 
apelez la oracolul din Delfi, pentru a afla că, oricum aş 
întoarce-o, tot voi fi căptuşit cu afacerea în care colegul 
meu se şi implicase deja. Situaţie în care era de preferat s-o 
fac pe voluntarul... 

După ce Dan n-a ezitat să-mi spună, cu uşurare, locul în 
care pot să-l găsesc, am închis telefonul şi, oftându-mi de 
milă, am început să mă şterg cu prosopul de apă care, 
şiroind pe mine, formase o băltoacă, jos, pe mochetă. 

Când am ajuns în dreptul restaurantului Parcul 
Privighetorilor, am virat la stânga şi am continuat să rulez 
pe şoseaua care străbătea Pădurea Băneasa, ducând spre 
comună Otopeni. 

După câteva sute de metri, am trecut pe lângă Grădina 
Zoologică şi am ajuns într-o piaţetă dreptunghiulară: 
punctul de intersecţie al mai multor drumuri asfaltate. 

Cum mă aflam exact în locul în care fusesem chemat, am 
parcat maşina şi am coborât, aruncând o privire în jur: în 
spate aveam şoseaua pe care venisem şi atenansele 
Grădinii Zoologice; în dreapta, intrarea spre poligonul de tir; 
în faţă, drumul secundar care duce spre Otopeni, iar în 
stânga se deschidea un alt drum. Dacă piaţeta şi şoselele 
care-o intersectau n-ar fi fost asfaltate, aş fi putut crede că 
m-am rătăcit în luminişul unei păduri virgine. 


Apreciind că am văzut cam tot ce trebuia, mai puţin 
elementele care mă obligaseră să renunţ la satisfacţiile 
oferite de o duminică mult aşteptată, mi-am spus că ar fi 
cazul să le aflu şi pe acestea. În consecinţă, am traversat 
piaţeta, îndreptându-mă spre latura ei stângă. Această 
alegere nefiind cauzată de o toană oarecare, ci de faptul că 
printre cele trei autoturisme care staţionau acolo, aparent 
abandonate de echipajele lor, se afla şi unul pe care scria 
mare şi citeţ: Laboratorul criminalistic. 

Strecurându-mă printre două maşini, am ajuns la linia de 
interferenţă dintre piaţeta asfaltată şi primii arbori. Datorită 
faptului că sosirea primăverii fusese întârziată de o iarnă 
lungă, dezvoltarea vegetației era suficient de timidă, astfel 
că am putut distinge printre copaci opt sau zece oameni cu 
şi fără uniforme. Se aflau răspândiţi pe o arie de vreo sută 
de metri pătraţi şi acționau după specificul meseriei 
noastre: măsurători cu ruletă, fotografieri, cercetarea 
locului... 

Atunci l-am zărit şi pe Dan. Se afla lângă medicul legist 
Olimp Dobrescu care, stând în genunchi, moşmondea ceva 
în iarbă. 

M-a văzut şi el şi s-a grăbit să-mi vină în întâmpinare. 

— Şefu'! Îmi pare tare rău că ţi-am stricat ziua! După o 
despărţire atât de lungă, aş fi preferat să ne revedem în 
alte împrejurări - mi-a spus el, cu regret, în timp ce ne 
strângeam mâinile. 

— Într-adevăr, aşa ar fi fost de dorit. Din păcate, vox dei 
nu vrea vrea să ţină scama de vox populi... - i-am răspuns, 
cu resemnare. 

— Nu-i de vină vox dei, ci maiorul Ciocârdel! mi-a replicat 
el, înciudat. Pentru că, dacă venea să mă schimbe la timp, 
acum s-ar fi aflat el aici şi nu noi... 

— De îndată ce prezenţa noastră înlătură această 
eventualitate, la ce ne-ar mai folosi invocarea ei? Mai bine 
arată-mi elementele dramei! l-am întrerupt, curios să văd 
cu proprii mei ochi de ce mi s-a dus pe apa sâmbetei 
bunătate de duminică. 


A oftat şi, făcându-mi semn să-l urmez, mi-a întors 
spatele. 

După ce-a ocolit un copac şi a parcurs câţiva metri, s-a 
oprit şi mi-a arătat un tip care zăcea cu faţa în iarbă. 
Îmbrăcat cu un costum bine croit, din stofă gri, tip prince de 
Galles, şi pantofi fini, din piele neagră, îşi ţinea un braţ sub 
abdomen. Celălalt era aruncat lateral, cu degetele răsfirate 
şi unghiile înfipte în pământ, lăsând să se vadă pe falanga 
mijlocie un inel masiv, din aur, lucrat în filigran. Capul, 
culcat pe urechea dreaptă, expunea cealaltă parte a feţei, 
acoperită cu o mânjitură de sânge coagulat. 

M-am aplecat pentru a-l putea examina mai bine. Părea a 
fi avut vreo patruzeci şi cinci de ani, iar moartea îi fusese 
provocată de un glonte care-i perforase mijlocul frunţii. 

— După actele găsite asupra lui, se numeşte Emil 
Nemens. Era medic chirurg la Spitalul municipal din 
Timişoara. 

— Când şi de ce a venit la Bucureşti, ştim? 

— Deocamdată, nu... Întrucât am găsit asupra sa nişte 
chei şi un certificat de înmatriculare pentru un autoturism 
Lada, este posibil să se fi deplasat până aici cu propria lui 
maşină. În această eventualitate, am trimis câţiva băieţi s-o 
caute prin parking-urile din zonă... 

În timp ce-l aprobam, mi-am mutat privirea spre stânga. 
La vreun metru, într-o poziţie paralelă cu prima victimă, 
zăcea o femeie, tot cu faţa în iarbă şi capul întors. Era 
îmbrăcată cu o rochie de culoare violetă, foarte largă şi 
ornamentată cu o grămadă de brizbrizuri, conform modei, 
iar în picioare avea o pereche de pantofi, de asemenea 
violeţi şi cu tocuri subţiri. Părul, blond deschis, era atât de 
lung şi de bogat, încât îi acoperea complet capul, umerii şi 
figura. M-am aplecat şi, dându-i-l la o parte, am privit-o. 
Avea trăsături frumoase şi, probabil, nu împlinise de mult 
douăzeci de ani. Şi fruntea ei era perforată de un glonte! 

— Se numeşte Angela Nemens... - a început să mă 
informeze Dan, când m-am ridicat de lângă victimă. 


— Fiica celuilalt? l-am întrerupt, arătând spre tipul pe 
care-l văzusem mai înainte. 

— Nu, nevasta... Şi, după cum vezi, nu se poate spune că 
a avut gusturi proaste... - mi-a răspuns admirativ. De altfel, 
lucrau împreună, ea era economistă la serviciul 
aprovizionare al aceluiaşi spital... 

— Când au fost descoperiţi? 

— Azi dimineaţă, pe la nouă şi jumătate... De către un 
copil, care coborâse din maşina părinţilor lui pentru a-şi 
face nevoile. Când s-a înapoiat, avea în mână poşeta 
victimei - a zis, arătând spre femeia de la picioarele mele. 
După ce părinţii l-au descusut şi i-au verificat spusele, s-au 
grăbit să întoarcă maşina şi să se ducă glonţ la restaurantul 
Parcul Privighetorilor, de unde ne-au sunat pe noi. Adică, 
spre ghinionul meu, pe mine... - a adăugat cu tristeţe. 

Deşi îmi era clar că lamentările lui erau făţarnice, 
deoarece afacerea în care mă implicase îi suscita, în mod 
evident, interesul, am preferat să nu-mi spun părerea 
despre mult prea vădita lui ipocrizie. În consecinţă, m-am 
întors şi am străbătut cei aproximativ zece metri care mă 
despărţeau de locul în care stătea îngenunchiat doctorul 
Dobrescu. 

— Salut, Olimp! i-am zis, după ce-am ajuns lângă el, ceea 
ce mi-a permis să constat că se ocupa cu examinarea unui 
alt „pacient”: un bărbat, care zăcea pe spate, poziţie care-i 
crea toate condiţiile pentru o atentă observare a coroanelor 
copacilor ce se împreunau deasupra lui, unde formau o 
perdea suficient de deasă, pentru a nu se lăsa străbătută 
de razele soarelui. Victima, un tip înalt, şaten, cu ochii 
albaştri şi cu trăsături regulate, era îmbrăcată într-un 
costum maro, cămaşă crem, cravată cu dungi verzi şi bej, 
ciorapii şi pantofii maro. Era tânăr, nu avea mai mult de 
treizeci de ani şi fusese suprimat tot cu o armă de foc! 
Locul de penetrare al glonţului era situat pe tâmplă, la un 
deget de ochiul drept. 


— 0oo0...! Ce plăcere! Gata vilegiatura, căpitane? a 
exclamat medicul cu bucurie, când a întors capul şi m-a 
văzut. 

— Vilegiatură?! am repetat, surprins să aud că ancheta 
cu care-mi mâncasem sufletul la Cluj era luată de alţii drept 
vacanţă. De unde-ai mai scos-o şi p-asta? 

— Păi... în comparaţie cu ce te aşteaptă aici... - a zis, 
făcând un gest de cuprindere a ariei în care se aflau 
victimele - poţi să fii convins că până acum ai fost în 
concediu. Mai ales că pe acolo pe unde ai umblat, n-ai avut 
nici cine ştie ce şefi care să-ţi aducă aminte că nu eşti atât 
de eficient pe cât ar dori ei... 

— Eh...! am făcut, cu indiferenţă. M-am obişnuit de mult 
să includ în  neplăcerile meseriei şi nemulţumirile 
superiorilor. Ai văzut toate victimele? m-am grăbit eu să 
abordez subiectul principal. 


— Pe celelalte două numai în treacăt. Dar cu el... - şia 
arătat cu vârful bărbiei spre tipul lângă care-l găsisem - am 
terminat. Evident, mai puţin necropsia... - s-a simţit el 


obligat să adauge deşi nu mai era cazul. 

— Şi? Ce-mi spui? l-am zorit. 

— După cum poţi vedea şi singur, moartea a fost cauzată 
de o armă de foc, de calibru mic. 

— Când s-a comis omorul? m-am interesat, punând 
întrebarea de chintesenţă a unui început de anchetă. 

— Ştii bine că fără necropsie... - ă început el să-mi 
explice, circumspect. 

— Ştiu! l-am întrerupt, fără remuşcări. Aşa cum şi tu ştii 
că nu pot demara cercetările fără a avea această orientare! 
Fie ea şi aproximativă. Deoarece nu este tot una dacă 
victimele au fost ucise acum cinci minute sau, să zicem, 
acum cinci ani? 

— Bine, bine...! Decesul s-a produs într-un interval 
cuprins între douăsprezece şi douăzeci şi patru de ore... - s- 
a decis el să se pronunţe, concesiv, după care a continuat 
arătând spre cadavrul de lângă noi. Dar, nu uita, n-am 


examinat decât această victimă! Despre celelalte, mai întâi 
să le văd... şi apoi stăm de vorbă! 

— Dacă te referi la momentul morţii, nu văd de ce ar fi 
diferit... 

— Asta-i numai o prezumție! 

— Bineînţeles! Însă, până-mi vei da alte date, eu rămân 
la părerea mea... - i-am replicat. În schimb, te-aş ruga să 
acorzi prioritate rănilor celorlalţi doi. Deoarece ţin tare mult 
să ştiu dacă s-a folosit o singură armă şi, dacă este posibil, 
distanţa de la care s-a tras... 

— Şi poate ai vrea să-ţi spun şi ordinea în care au fost 
omorâţi... - m-a consultat el, sarcastic. 

— Desigur! De ce nu? Dacă reuşeşti s-o stabileşti... - l- 
am aprobat eu, cu un optimism precaut. 

Considerând discuţia terminată, m-am întors spre Dan. 
Dar nu se mai află lângă mine, ci la câţiva paşi, unde 
şuşotea cu un subofițer. 

— S-a găsit maşina familiei Nemens! E în parking-ul 
restaurantului Parcul Privighetorilor! m-a anunţat, când m- 
am apropiat de el. 

— Hai s-o vedem! l-am îndemnat, apoi, în timp ce ieşeam 
din piaţetă, i-am cerut să-mi vorbească despre cea de-a 
treia victimă. 

— Grigore Manase... bucureştean... Inginer... Şi el 
automobilist. De altfel, maşina lui a fost găsită imediat... la 
o distanţă foarte mică de locul în care zăcea... Mai exact, 
pe strada Padina... 

— Strada Padina?! am repetat eu, nedumerit. Pe unde 
mai vine şi asta? l-am întrebat, pe când mă străduiam să 
pricep cum se putea afla maşina în imediata apropiere a 
victimei şi, simultan, pe nu ştiu ce stradă. 

— Cum, nu ştii?! a zis Dan, zâmbind. E perpendiculară pe 
strada Vadul morii, mai exact pe stânga acesteia... 

— Şi Vadul morii, pe unde e? l-am întrebat scuturându-mi 
aiurit capul, în timp ce ajunsesem în dreptul poligonului de 
tir. 


— Unde să fie? Chiar aici! m-a lămurit, amuzat, şi s-a 
întors pentru a-mi arăta piaţeta pe care tocmai o 
străbăteam. Tot ce vezi, inclusiv şoseaua care se deschide 
în faţă, se numeşte Vadul morii. lar în stânga, este strada 
Padina, unde-ţi spuneam că se află maşina celei de-a treia 
victime. 

— Bine, bine! Dar, din câte ştiu eu, definiţia unei străzi 
este: un drum public încadrat de case. Şi n-am văzut nimic 
ce poate aduce a locuinţe... - i-am răspuns intrigat. 

— Nici nu mă mir că nu le-ai văzut, de îndată ce nu 
există. Admiţând că, totuşi, mai ai unele nelămuriri, 
adresează-te la Serviciul de nomenclatură a străzilor... 
Deoarece eu, după cum bine ştii, lucrez în cu totul altă 
branşă... - m-a avertizat el, apucându-şi reverele hainei şi 
scuturându-şi-le pentru a-şi întări afirmaţia. 

Avea dreptate. Cum nici el şi nici eu nu ne ocupăm de 
astfel de anomalii, nu aveam de ce să mai insist asupra 
subiectului. În schimb, am realizat configuraţia locului în 
care se consumase drama. 

— Dacă am reţinut bine, aria câmpului infracţional e 
cuprinsă în colţul format de intersecţia celor două drumuri. 
Aşa-i? l-am consultat, pentru a mă verifica, pe când ne 
reluăm marşul. 

După ce m-a aprobat, dând din cap, l-am întrebat în ce 
direcţie merg cele două şosele care se formează din 
piaţetă. 

— Cea care se continuă în faţă, se îndreaptă spre 
comună Otopeni, iar cea care se deschide în stânga, unde-a 
fost găsită maşina inginerului Manase, duce spre şoseaua 
naţională Bucureşti-Ploieşti, care se află la vreun kilometru 
şi jumătate. Acum este însă închisă, datorită unor lucrări de 
refacere a drumului. 

— Ai controlat maşina lui Manase? 

— Cu atâtea victime, când să mai am timp şi pentru 
asta? 

— S-a găsit arma? am continuat să-l chestionez, fără a 
ţinea seama de protestul său. 


— Nu. În schimb, am descoperit astea... - mi-a zis, 
punându-mi în palmă trei tuburi de cartuş. 

— Prin urmare, arma crimei este un pistol automat de 
calibrul 6,35... - am conchis, după ce-am examinat cele trei 
cămăşi de alamă şi i le-am restituit. 

Apropiindu-ne de un parking, am văzut un subofițer 
străjuind un autoturism Lada, de culoare verde. 

— Da, este maşina familiei Nemens! a confirmat Dan, 
după ce a confruntat numărul de pe placa maşinii cu cel din 
certificatul de înmatriculare. O deschidem? a continuat, 
arătându-mi o legătură cu trei cheiţe. 

— Bineînţeles. De îndată ce, în momentul de faţă, este 
singura cale prin care am putea obţine nişte indicii despre 
victime... 

Un sfert de oră mai târziu am făcut bilanţul scotocirii 
noastre prin toate ungherele maşinii. În afară de trei 
canistre de benzină, goale, am găsit o valijoară şi un sac de 
sport din imitație de piele. Cum prin canistre nu vedeam ce 
puteam căuta, ne-am concentrat atenţia asupra celorlalte 
obiecte. Numai că nici conţinutul lor nu s-a dovedit prea 
darnic în informaţii despre proprietarii lor. În valiză se aflau 
o pijama bărbătească, o cămaşă de noapte din naylon, un 
tub cu pastă de dinţi şi două periuţe, precum şi un bogat 
sortiment de sticluţe, cutiuţe şi borcanele cu substanţe 
cosmetice. lar în sacoşă, patru butelcuţe cu whisky Mc 
Donald's şi tot atâtea cartuşe de Kent. 

— Încă o dată îţi spun şi nu poţi să mă contrazici: aveau 
gusturi subţiri - a comentat Dan, în timp ce închidea 
fermoarul sacoşei. După stocul pe care l-au luat cu ei, se 
pare că intenționau să stea mai mult pe aici. 

— Nu e obligatoriu. Mai curând aş crede că Emil Nemens 
aplica zicala: „Dar din dar se face rai” şi renunţa la o parte 
din atenţiile primite de la pacienţii lui, în favoarea unor 
persoane faţă de care se simţea îndatorat. Pentru această 
supoziţie pledează conţinutul valizei. Deoarece lipsa unor 
haine de schimb arată că deplasarea familiei Nemens la 
Bucureşti urma să fie foarte scurtă. Adică o zi, cel mult 


două... Ce, tu poţi admite că o femeie elegantă, cum a fost 
Angela Nemens, vine în capitală pentru o perioadă mai 
lungă fără să-şi care cu ea un întreg trusou? Mai cu seamă 
că avea la dispoziţie un autoturism... 

— Dar taşca cu cosmetice? Ai văzut câte şi-a adus? 

— Nu reprezintă un criteriu apt să-ţi susţină ideea. 
Deoarece femeile care se respectă au nevoie de foarte 
multe accesorii atunci când se pavoazează... pardon, se 
fardează. lar cantitatea acestora rămâne aceeaşi, fie că se 


folosesc de ele numai într-o zi sau într-o sută... - i-am 
explicat eu, fără a rămâne cu satisfacția că reuşisem să-l 
conving. 


În timp ce aşteptam că Dan să încuie portiera, m-am 
uitat în jurul meu şi, cum unicul reper din vecinătate era 
restaurantul Parcul Privighetorilor, privirea mi-a poposit 
asupra consumatorilor de la mesele instalate în grădina de 
vară a localului, deschisă deja, deşi primăvara era departe 
de a putea fi calificată drept prea călduroasă. 

Când Dan s-a apropiat de mine, anunţându-mă că şi-a 
terminat treaba, l-am întrebat dacă are la el actele găsite 
asupra victimelor şi, la răspunsul său afirmativ, i-am făcut 
semn să mă urmeze. 

După ce ne-am strecurat printre mesele la care se 
consumau mici şi se goleau cu mult entuziasm halbe cu 
bere, am intrat în restaurant. Apoi, înarmaţi cu informaţiile 
primite de la o garderobieră, cam toantă, dar frumuşică, 
am poposit în faţa unei uşi pe care era prinsă o placă 
emailată ce purta inscripţia: Direcţiune. 

Fără complexe, am bătut şi apoi am apăsat pe clanţă. 

— Bună ziua. Am dori să stăm de vorbă cu responsabilul 
localului i-am zis unui tip, care-şi sprijinea coatele pe un 
birou, ascunzându-şi figura între palme. 

— Eu sunt... Ce s-a întâmplat? m-a întrebat, plictisit, pe 
când îşi descoperea faţa şi îşi sălta capul spre mine, ceea 
ce mi-a permis să văd că are nasul roşu şi ochii 
congestionaţi. 


— Suntem de la poliţie... - l-am anunţat în chip de 
introducere. 

— Vă rog să luaţi loc... s-a grăbit el să ne invite, după ce 
s-a catapultat dindărătul biroului. Cu ce vă pot fi de folos? a 
vrut el să ştie, de îndată ce ne-am prezentat şi ne-am 
instalat pe scaunele oferite. 

— Localul mai are şi alt responsabil? 

— Nu... - a clătinat el din cap. Numai eu... 

— Deci tot dumneavoastră aţi fost de serviciu şi ieri... - 
am conchis eu, cu prea bine cunoscuta-mi perspicacitate. 

— Bineînţeles... - a admis el, din ce în ce mai intrigat. 

— Perfect! În această situaţie, am să vă rog să-mi spuneţi 
dacă vă sunt cunoscute aceste persoane - i-am zis, luând 
din mâna lui Dan actele victimelor şi arătându-i pe rând 
fotografiile cu care acestea erau prevăzute. 


— Nu... Nu i-am văzut niciodată... - m-a asigurat el, pe 
când îmi înapoia legitimaţiile. 
— Deci, ieri nu au intrat în localul dumneavoastră... - a 


concluzionat Dan, privindu-mă cu regret. 

S-a grăbit să dea aprobator din cap, apoi, după o scurtă 
ezitare, ne-a avertizat: 

— N-aş vrea să vă induc în eroare... De fapt, eu am lipsit 
câteva ore... Ştiţi, datorită virozei care m-a pocnit... am fost 
nevoit să merg la doctor... - a zis, deschizând pumnul 
mâinii drepte, în care ţinea ascunsă o batistă mototolită şi 
arătând apoi spre nasul său umflat şi roşu. 

În loc să-i cer scuze pentru faptul că pusesem aspectul 
naşului său pe seama unei obişnuinţe, frecvente în mediul 
în care-şi desfăşura activitatea, am preferat să-l abordez 
din nou. 

— Aţi lipsit mult? 

— Eu ştiu... Drumul până la policlinică... Cât am mai 
aşteptat până ce m-a primit medicul... Cred că vreo trei 
ore... - s-a decis el să se pronunţe. 

— În ce răstimp? 

— Am plecat pe la patru şi m-am înapoiat spre seară... 


Întrucât, în conformitate cu aprecierea doctorului 
Dobrescu, moartea inginerului Grigore Manase se 
produsese cu douăsprezece - douăzeci şi patru de ore 
înainte de constatarea ei, rezulta că încă nu fusese exclusă 
posibilitatea pe care mizasem când am intrat în biroul 
interlocutorului nostru. 

— Câţi chelneri lucrează în restaurant? 

— Douăzeci şi şase, dar nu sunt toți deodată de 
serviciu... Ştiţi dumneavoastră, nu toţi oamenii sunt 
serioşi... Din păcate, avem şi dintr-ăia care mai trag 
chiulul... 

— Ştiţi cine a servit ieri în restaurant? i-am întrerupt o 
motivaţie care nu mă interesa. 

— Bineînţeles - mi-a replicat, contrariat. 

— Sunt şi acum de serviciu? 

El a confirmat şi eu mi-am exprimat dorinţa de a discuta 
cu respectivii chelneri. 

— Cu plăcere... Dar, ... ştiţi... tocmai acum este ora de 
maximă afluenţă a consumatorilor... - mi-a comunicat el, 
speriat de scandalul ce putea fi generat de întreruperea 
activităţii subalternilor lui. 

— Invitaţi-i pe rând şi vă promit că nu-i voi reţine decât 
foarte puţin. Aşa încât nici nu li se va sesiza absenţa - l-am 
liniştit eu. 

Primul chelner, la fel ca şi şeful său, cu câteva minute 
mai devreme, m-a asigurat că n-a văzut niciodată 
persoanele din fotografii. 

Cel de-al doilea a reacţionat la fel, iniţial, apoi, după ce-a 
pornit spre ieşire, s-a întors şi s-a apropiat din nou de mine. 

— Aţi putea să-mi mai daţi un pic pozele? mi-a cerut, 
îngândurat. 

Fireşte, i-am făcut pe plac. 

— Da, acum îmi amintesc! s-a decis el, după o scurtă 
codire. 

— Ce anume vă amintiţi? m-am interesat. 

— Pe ăştia doi cred că i-am mai văzut... a zis el, 
indicându-mi cu degetul familia Nemens. 


— Când şi unde? s-a precipitat Dan. 

— Nu-mi amintesc... Dar sunt aproape sigur că i-am mai 
văzut... - a răspuns el, meditativ. 

— Nu cumva i-aţi mai zărit pe aici, prin restaurant? l-am 
ajutat, convins că nu comit acea greşeală care poartă 
denumirea de sugestionarea martorului. 

— Da! Da! a exclamat el, cu satisfacţie. Aici i-am văzut... 
Chiar ieri după-amiază... 

— Ce-au făcut în restaurant? a intervenit Dan. 

— Păi... Ce face toată lumea... Au mâncat mici şi au băut 
bere... - i-a răspuns chelnerul, mirat că i se pune o astfel de 
întrebare. Cel puţin aşa cred... 

— Credeţi?! Nu sunteţi sigur?! a continuat colegul meu, 
nemulţumit. 

— Cum pot să fiu sigur...? Că nu i-am servit eu... 

— Dar cine? a fost rândul meu să-l chestionez. 

— Eu zic că Diradurian... Pentru că, din câte-mi amintesc, 
i-am zărit la una din mesele din sectorul lui... 

— Vă rog să-l chemaţi! i-am cerut responsabilului. 

Diradurian era un individ suplu, înalt, cu părul alb şi cu o 
figură inteligentă. Având motive să sper că discuţia ce 
urma s-o avem ar putea să fie mai lungă decât cele purtate 
anterior, l-am invitat să ia loc. 

— Cunoaşteţi aceste persoane? l-am iscodit, aşezându-i 
în faţă fotografiile victimelor. 

— Da... Pe aceştia doi i-am mai văzut... - mi-a răspuns, 
fără ezitare, în timp ce-mi arăta chipurile soţilor Nemens. 
Dar cu ăstălalt... n-am avut niciodată de-a face... - a 
continuat el dând de-o parte actul pe care se afla fotografia 
Inginerului Manase. 

— Perfect! l-am aprobat, satisfăcut că, în sfârşit, am 
reuşit să dau de o urmă a victimelor. Spuneţi-mi, vă rog, ce 
ştiţi despre ei - i-am cerut, închizând buletinul de identitate 
a lui Manase şi restituindu-i-l lui Dan. 

— Tot ce pot să vă spun este că ieri după-amiază s-au 
aşezat la una din mesele mele şi m-au întrebat dacă pot să 
le dau ceva de mâncare... Eu le-am spus că avem numai 


mici... Domnu' a comandat opt, dar doamna m-a întrebat 
dacă nu avem cumva şi vreo friptură... Pentru că la ei, la 
Timişoara, n-au mai văzut de mult aşa ceva... Cum 
amândoi erau simpatici, am discutat cu bufetiera şi am 
convins-o să mai scoată una din cota repartizată pentru 
ziua următoare, adică pentru azi... Aşa că am izbutit să-i 
servesc o fleică de vacă! a zis el, mulţumit să-şi 
reamintească epocala reuşită. 

Pentru a fi în ton cu importanţa pe care o afişa, l-am 
aprobat admirativ, după care l-am întrebat: 

— La ce oră s-au aşezat la masă? 

— l-am servit în salon... deci au venit imediat după 
patru... Ştiu asta pentru că pe la trei şi jumătate a început 
să picure şi i-am mutat pe consumatorii din grădină, în 
restaurant. 

— Şi cât timp au rămas în local? a vrut Dan să afle. 

— Cel mult până pe la şase... pentru că după această oră 
întregul local era rezervat pentru o nuntă. De altfel, eu le- 
am atras atenţia, chiar din primul moment, că masa trebuie 
eliberată până la şase... Ştiţi, mie nu-mi place să am 
probleme... - l-a asigurat el pe Dan. 

— Şi aţi avut probleme cu ei? l-am întrebat eu. 

— A, nu! Au fost condiţionali. Deh, ca toţi bănăţenii... Au 
părăsit masa fără să trebuiască să le atrag eu atenţia 
asupra convenției stabilite la venire. 

— Lucraţi de mult în meseria asta? l-am chestionat, 
pentru a-l pregăti pentru întrebarea următoare. 

— De la şapteşpe ani... Şi, cum mai am numai patru până 
la pensie... Faceţi şi dumneavoastră socoteala... - mi-a 
propus el, zâmbindu-mi cu satisfacţie. 

— Asta înseamnă că aveţi experienţă, nu glumă! am 
apreciat eu, privindu-l cu admiraţie. 

— Bineînţeles! În treizeci şi cinci de ani am învăţat multe! 
Dacă la început mi se mai întâmpla să plătesc eu 
consumaţia unor puşlamale, care-o ştergeau fără să 
plătească, acum adulmec hramul clienţilor numa' dintr-o 
privire... - mi-a comunicat el, cu convingere. 


— Asta presupune că trebuie să fiţi un bun psiholog - am 
opinat eu. 

— Bineînţeles că sunt! a admis el, fără modestie. 

— În această situaţie, aş dori să profit şi eu de faptul că 
sunteţi un observator atât de subtil... 

— Vă rog. Sunt la dispoziţia dumneavoastră... - m-a 
încurajat el, plin de importanţă. 

— M-ar interesa modul în care s-au manifestat. Mai 
exact, aş vrea să ştiu dacă v-aţi făcut vreo părere asupra 
relaţiilor care existau între ei... 

— Adică dacă se înțelegeau bine? 

— Cam aşa ceva - i-am confirmat eu, în încercarea de a 
stabili un mobil al dramei pe care începusem s-o cercetez. 

— Se înțelegeau perfect. Ceea ce, ţinând seama de 
relaţiile în care se aflau, mi se părea chiar foarte normal... 

— Despre ce relaţii vorbiţi? l-a întrebat Dan, tot atât de 
intrigat ca şi mine. 

— Despre acelea care există între un bărbat şi o femeie 
la începutul unei intrigi amoroase... Ambii îşi sorb cuvintele 
de pe buze... Râd de orice fleac... 

— Ce v-a determinat să vă gândiţi la această posibilitate? 
am vrut să ştiu, surprins de afirmaţia lui. 

— În primul rând, diferenţa de vârstă dintre ei... În al 
doilea rând, numai femeia purta verighetă. Aşa că pot să 
bag mâna-n foc că amândoi erau căsătoriţi, dar nu 
împreună! m-a avertizat el, amuzat. Să fiţi convins că am 
suficientă experienţă ca să-mi dau seama când am de-a 
face cu o pereche venită din provincie, ca să aibă o 
escapadă amoroasă în Capitală, unde nu-i cunoaşte nimeni 
şi-şi pot face de cap cum vor... 

În loc să-i spun că dacă-şi bagă mâna-n foc, şi-o face 
scrum, am preferat să-l aprob cu recunoştinţă pentru 
ajutorul pe care ni-l dăduse. 

— După părerea dumneavoastră, erau de mai mult timp 
în Bucureşti? l-a întrebat Dan, cu intenţia de a mai adăuga 
un indiciu în debilul nostru portofoliu cu date despre 
victime. 


— Chiar atunci sosiseră. Ştiu asta chiar din gura 
doamnei, deoarece, după ce le-am luat comanda, m-a 
întrebat unde este toaleta... pentru ca să se spele de praful 
pe care l-a înghiţit pe drum. 

— l-aţi văzut stând de vorbă cu cineva din local? l-am 
luat eu din nou în primire, în momentul în care remarcăm 
că responsabilul îşi privea ceasul din ce în ce mai des, cu o 
alarmare progresivă. 

— Nu. Şi-au văzut numai de masa lor... Ah! a părut el să- 
şi aducă aminte. Ca să nu mint, trebuie să vă spun că la un 
moment dat, domnul s-a interesat dacă avem telefon. 

— Şi a vorbit la telefon? l-am întrebat, în timp ce-i 
făceam semn responsabilului că termin imediat 
chestionarea chelnerului. 

— Nu mai ştiu, pentru că eu tocmai mă duceam la grătar, 
după nişte comenzi. Dar cred că la întrebarea asta poate să 
vă răspundă Geta, garderobiera noastră, că telefonul e 
chiar lângă ea... 

— Vă mulţumesc - i-am spus, spre vădita uşurare a 
şefului restaurantului care, recunoscător, s-a grăbit să-şi 
redea subalternul consumatorilor lăsaţi în pană de bere şi l- 
a urmat afară. Probabil pentru a nu-mi lăsa timp să mă 
răzgândesc. 

A revenit imediat cu garderobiera, cu care noi făcusem 
deja cunoştinţă. După ce i-am cerut şi ei să privească cele 
trei fotografii, m-a asigurat că figura inginerului Manase îi 
era complet străină. În schimb, pe soţii Nemens i-a 
recunoscut imediat, confirmându-mi că ieri după-amiaza, 
între orele patru şi şase, au luat masa în salonul 
restaurantului. 

— Ştiţi dacă vreunul dintre ei a vorbit la telefon? am 
întrebat-o. 

— Cum să nu ştiu, că telefonu' e chiar lângă garderoba 
mea... m-a chestionat ea, mirată că-i pun la îndoială 
vigilenţa. 

— Cine anume? i-am scurtat-o. 


— Dânsu'! Ba chiar că a şi purtat discuţii cu mine... - mi- 
a comunicat ea, mândră de importanţa pe care i-o acordă 
clienţii localului. 

— Foarte interesant - am apreciat, ca să-i fac o plăcere. 
Şi despre ce anume aţi discutat? 

— Mai întâi, iel m-a întrebat dacă merge telefonu'... lo i- 
am zis că abea a fost reparat... lel m-a rugat să-i zic dacă 
am posibilitatea să-i schimb cinci lei, că n-are fisă... lo i-am 
zis că n-am şi că-mi pare rău. Da' când am văzut cum s-a 
făcut de trist, mie mi s-a făcut milă de iel şi i-am dat un 
leu... le drept că şi iel a fost nobil, fiin'că mi-a lăsat pă masă 
cinci lei... - a completat ea, făcând un gest de aprobare la 
adresa comportării solicitantului ei. 

— Şi? A dat telefon? 

— Sigur! Nu v-am spus că abea fusese reparat...? După 
ce a scos din buzunar un carneţel mic şi negru şi a cetit 
ceva în iei, a dat un telefon cuiva... 

— Întâmplător, aţi auzit cu cine sau despre ce au vorbit? 

— leu aud totdeauna când se vorbeşte la telefon, fiin'că-i 
lângă mine... 

— Şi? am zorit-o eu, stârnit de precizarea ei. 

— Numa' că, de data asta, n-am auzit nimica... Că tocma' 
atunci, unu' care se-mbată criţă, s-a vârât sub masă şi s-a 
apucat să cânte în gura mare... Deşi la noi în local este 
interzis cântatu'! a precizat ea, revoltată... Aşa că am fugit 
să-l anunţ pe domn' responsabil... - a zis ea, privind cu 
respect spre gripatul nostru amfitrion. Da' nu l-am găsit în 
birou... - a mai spus, curmându-şi brusc explicaţiile şi 
muşcându-şi buzele ca şi cum s-ar fi temut că ar fi vorbit 
mai mult decât trebuia la adresă şefului ei, care era însă, 
mai preocupat de ştergerea nasului decât de afirmaţiile ei. 

— Vă rog să continuaţi - a intervenit Dan, pentru a-i 
reaminti că nu şi-a terminat relatarea. 

— Păi... Când m-am întors la garderobă, ăla care cântase 
nu mai cânta, că adormise sub masă... 


— lar persoană despre care vorbim, probabil că-şi 
încheiase convorbirea telefonică - am zis, cu intenţia de a 
pune punct unei discuţii gratuite. 

— Aveţi dreptate! Îşi luă la revedere chiar atunci când m- 
am întors io 'napoi la locu' mieu dă muncă... 

— După modul în care şi-a încheiat convorbirea, v-aţi 
putut da seama dacă persoana pe care-o sunase fusese un 
bărbat sau o femeie? am testat-o, la nimereală. 

Mai întâi a ridicat din umeri, apoi, după ce şi-a săltat 
ochii spre tavan, probabil pentru a putea cugeta în cele mai 
bune condiţii, a grăit! 

— Femeie nu ierea, că n-a zis săru-mâna... 

— Da' cum a zis? am încercat eu marea cu degetul. 

— A zis: „Atunci e-n regulă. Ne vedem acolo la şase...” 

— Şi cât era oră în acel moment? a întrebat-o Dan. 

— Să tot fi fost în jur de... cam circa cinci juma'... sau 
şase făr' un sfert... 

Pentru a avea conştiinţa curată, mai înainte de a părăsi 
restaurantul, i-am acroşat din mers pe toţi ospătarii care 
serveau la mese şi le-am arătat fotografia inginerului 
Manase. În unanimitate, m-au asigurat că figura celei de-a 
treia victime le era complet necunoscută. 

— Cred că o discuţie cu individul cu care şi-a fixat 
doctorul Nemens rendez-vous ar putea fi deosebit de 
interesantă - a apreciat Dan, cu subînţeles. Să sperăm că 
agendă găsită asupra sa ne va da posibilitatea să-i aflăm 
telefonul şi, apoi, restul... - a completat el, în timp ce ne 
îndepărtam de restaurant. 

— Oare acest necunoscut n-o fi, cumva, o persoană 
cunoscută? l-am consultat. 

— Te gândeşti la inginerul Grigore Manase? 

l-am răspuns printr-un gest de confirmare. 

— Regret, dar nu ţine! a zis, scoțând dintr-un buzunar o 
agendă îmbrăcată în piele neagră şi înmânându-mi-o. M-am 
uitat deja prin ea, dar n-am văzut numele lui Manase... 

— Nu te pripi! i-am spus, după ce-am răsfoit notesul. 
Cum foarte multe persoane nu au consemnate numele 


întreg, ci numai o iniţială sau două, nu putem exclude 
prezenţa numărului de telefon al lui Manase. Şi, în orice 
caz, nu fără o verificare temeinică! În ceea ce mă priveşte, 
mi se pare foarte plauzibil ca interlocutorul doctorului 
Nemens să fi fost Manase... - i-am spus, restituindu-i 
agenda. 

— De ce tocmai el? 

— Pentru că nu văd cu cine altcineva s-ar fi putut întâlni 
doctorul în pustietatea asta... Sau, dacă vrei, nu pricep ce- 
ar fi putut căuta aici Manase fără să fi avut rendez-vous cu 
cineva. Şi, cum ambii aveau o întâlnire la aceeaşi oră şi 
într-un loc atât de puţin frecventat, acum, când primăvara 
se anunţă atât de vag, este firesc să conchid că cei doi au 
dorit să aibă o discuţie cu un caracter cât mai discret 
posibil... 

— Ce am găsit noi aduce mai curând a execuţie în masă, 
decât a discuţie cu caracter discret... 

— Când o discuţie degenerează până la dezlănţuirea 
unor pasiuni, se poate ajunge şi la o confruntare... 

— O confruntare care se soldează cu o triplă omucidere?! 
m-a întrerupt el, ironic. 

— Ţinând seama de natura rănilor prezentate de victime, 
cred că bilanţul dramei include un dublu asasinat şi... o 
sinucidere... 

— Te referi la faptul că soţii Nemens au fost împuşcaţi în 
frunte, iar Manase în tâmplă? 

—  Întocmai. Primii doi nu aveau posibilitatea să-şi ia 
singuri viaţa. În schimb, Manase ar fi putut să-i ucidă cu 
uşurinţă. Apoi, după ce şi-a văzut victimele zăcând fără 
viaţă, s-a dezmeticit suficient pentru a realiza că va trebui 
să dea socoteală pentru fapta sa. În consecinţă, a întors 
arma şi s-a împuşcat în tâmplă - am zis, în timp ce mă 
străduiam să-mi imaginez scena pe care-o descriam. 

— E adevărat... Locurile de penetrare a gloanţelor se 
pretează la o susţinere a interpretării pe care ai dat-o 
momentului în care-a intervenit arma crimei. Numai că, 
pentru a fi şi mai convingător, te-aş ruga să-mi mai dai un 


amănunt... Un amănunt, uite-aşa de mic... - mi-a spus, 
ridicând o mână şi arătându-mi, sarcastic, un fragment al 
unghiei degetului mic. 

— Te referi la mobil? l-am consultat, cu un aer de 
superioritate voită. 

— Exact! Mor de curiozitate să aflu ce conflict a existat 
între protagoniştii noştri, pentru a justifica poposirea lor pe 
lespezile din beton ale doctorului Dobrescu. 

— Justificare?! Chiar crezi că poate exista o justificare 
pentru curmarea vieţii a trei oameni?! a fost rândul meu să 
i-o întorc, cu ironie. 

— Mă rog... O explicaţie... Cât de cât plauzibilă... Ai 
putea să-mi dai? a mustăcit el. 

— Sigur! Deşi nu ştiu de ce ai nevoie de o astfel de 
clarificare, când, din câte-mi amintesc, tu nu lucrezi de ieri 
de-alaltăieri în meserie. 

— Unui biet locotenent nu poţi să-i pretinzi să fie tot atât 
de perspicace ea şi propriul lui căpitan... Mai ales când 
acesta este prea faimosul căpitan Apostolescu... - s-a plâns 
el, cu o făţarnică resemnare. 

— De îndată ce componenţii dramei sunt o femeie nurlie, 
un soţ care-i putea fi tată şi... un bărbat tânăr, cu aspect de 
dandy, este firesc să constat că sunt întrunite toate 
componentele milenarului triunghi conjugal. lar odată 
determinată existenţa acestei situaţii, mi se pare normal să 
ajung la concluzia că ne aflăm în faţa tragicului sfârşit al 
unei astfel de combinaţii. 

— Această ipoteză presupune o legătură amoroasă între 
irezistibilul Manase şi infidela Angela Nemens, nu? 

l-am răspuns printr-o înclinare a capului. 

— Ai putea să-mi spui cum s-a putut statornici o relaţie 
atât de puternică între cei doi îndrăgostiţi, încât să se poată 
ajunge la crimă pasională? Ştiut fiind că oraşele de 
reşedinţă ale celor doi prezumtivi îndrăgostiţi sunt situate 
la o distanţă de peste cinci sute de kilometri? m-a consultat 
el. 


— Oare ai uitat că tot ceea ce cunoaştem noi despre 
victime se limitează abia la numele şi profesia lor? 

— Şi faptul că nu ştim aproape nimic despre ele, nu 
permite să le atribuim orice vină? mi-a întors-o el, cu 
candoare. 

— Dar nici nu ne interzice să facem constatarea că, 
funcţie de înfăţişarea lor, totul pledează pentru ipoteza 
anunţată. Şi acum, revenind la întrebarea ta, ce ne 
împiedică să admitem că protagoniştii dramei au avut, 
cândva, condiţiile necesare stabilirii unei astfel de relaţii? 
Ce, putem exclude posibilitatea că inginerul Mânase să fi 
fost detaşat la Timişoara... sau să-şi fi făcut stagiul acolo...? 
Sau, ţinând seama de faptul că Emil Nemens era medic, de 
ce n-am accepta că acesta a venit să-şi facă specializarea 
la vreun spital bucureştean? Bineînţeles, însoţit de soţia 
sa... 
— Şefu', este evident că, ştiind atât de puţine lucruri 
despre victime, se poate acredita şi varianta că între ele a 
existat raportul pe care-l susţii - a sfârşit Dan prin a-mi da 
dreptate. Dar asta nu mă împiedică să constat că, fie şi în 
această variantă, apare o anomalie capabilă să înlăture 
însuşi mobilul crimei. 

— Fii mai explicit! i-am cerut, pe când pătrundeam în 
piaţeta din spatele Grădinii Zoologice. 

— Dacă admitem că Manase este autorul uciderii soţilor 
Nemens, este firesc să ne întrebăm şi de ce a făcut-o. 
Pentru că, zici tu, soţul femeii a descoperit că este 
încornorat şi îi cere să-i lase consoarta în pace?! Sau pentru 
că nevasta lui s-a decis să rupă, faţă de soţ, legătura pe 
care-o avusese cu amantul ei?! Regret, dar astfel de 
motivații sunt total lipsite de temei. Dacă soţul dezonorat ar 
fi comis crima, aş fi putut pricepe ce l-a determinat s-o 
facă... Dar pe amant, nu pot să-l văd în rolul de autor... 
Deoarece nu-i văd motivaţia... - a conchis el, cu fermitate. 

— În primul rând, atunci când avem de-a face cu o 
dezlănţuire de pasiuni, actele ce urmează acesteia, fiind 
scăpate de sub controlul logicii, nu au limite. Şi nici nu au 


nevoie de motivări raţionale, deoarece insanitatea ajunsă la 
paroxism nu mai ţine seama de nici un impediment. lar în 
ceea ce-l priveşte pe autor, deşi era mai firesc ca acesta să 
fi fost soţul lezat în drepturi, rănile victimelor demonstrează 
că numai Manase putea fi mânuitorul pistolului - i-am 
răspuns, convins că nu puteam da altă interpretare celor 
trei împuşcături. 

— Regret, şefu', dar nu ţine! a protestat colegul meu, în 
momentul când ne pregăteam să păşim peste liziera 
pădurii. 

— Ce nu ţine? m-am mirat eu, oprindu-mă. 

— Dacă Manase a fost atât ucigaş, cât şi sinucigaş, unde- 
i arma crimei? Trebuia s-o găsim la locul faptei? Şi, după 
cum ţi-am mai spus, n-am reuşit să dăm de ea! 

Deşi Dan Simionescu îmi era foarte drag, reuşea, din 
păcate, să fie adesea teribil de agasant. Mai cu seamă în 
acele momente în care-mi dădeam seama că are dreptate. 

— Aşa cum puştiul care-a descoperit dramă a luat cu el 
poşeta victimei, de ce n-am admite că şi arma crimei ar fi 
putut să tenteze pe cineva? Mai cu seamă că victimele zac 
în pădure de ieri seară... - i-am replicat, satisfăcut că am 
găsit totuşi o explicaţie. 

Când am revenit la locul infracţiunii, doctorul Dobrescu 
m-a anunţat că a terminat examinarea preliminară a 
victimelor. 

— Şi? l-am întrebat eu. 

— După cum probabil că ţi-ai şi imaginat, ora decesului şi 
arma crimei sunt comune pentru toate trei victimele. În 
rest, nimic relevant! Să sperăm însă că rezultatul necropsiei 
va fi mai generos... - mi-a răspuns el, pe un ton de 
încurajare. 

Pentru mine modul în care fuseseră suprimate victimele 
era evident, aşa că nu aveam motive să-mi pun prea multe 
speranţe în raportul de autopsiere. Mai puţin faptul că 
mobilul pe care-l atribuisem dramei trebuia sprijinit, în mod 
obligatoriu, de o constatare a medicului legist. În 
consecinţă, n-am ezitat să-l avertizez: 


— Olimp, aş vrea să ştiu, în primul rând, dacă vreuna 
dintre victime a fost împuşcată din imediata apropiere a 
ţevii armei... 

— E în regulă...! Pot să le ridic pentru necropsie? 

Făcându-i semn să aştepte, m-am dus spre oamenii din 
echipa criminalistică, pentru a afla dacă şi-au terminat 
cercetarea  tehnico-ştiinţifică. lar cum aceştia mi-au 
confirmat c-au încheiat misiunea, fără a găsi indicii 
interesante pentru anchetă, l-am anunţat că-şi poate ridica 
„pacienţii”. 

— Ai putea să-mi spui când au luat victimele ultima masă 
şi, eventual, ce anume, au mâncat? m-a întrebat Dobrescu, 
după ce le-a făcut semn brancardierilor să se apropie. 

— Amândoi au dejunat pe la cinci după-amiază - i-a 
răspuns Dan, arătând spre soţii Nemens. El - mici - şi ea - 
un muşchi de vacă, fript. 

Automobilul, o Dacie albă, era oprit pe partea dreaptă a 
şoselei, la cel mult zece metri de locul unde fusese 
descoperit proprietarul ei. 

— După cum ţi-am spus, n-am avut timp să mă ocup de 
ea - a ţinut Dan să-mi reamintească. 

— Nu-i nimic! O s-o examinăm împreună, acum! i-am 
replicat, pornind să fac un ocol maşinii. 

Portiera din dreptul postului de pilotaj era deschisă 
vraişte şi cheile introduse în contact, iar fereastra opusă 
era coborâtă. 

— Inginerul Manase şi-a abandonat maşina într-un mod 
care pare să spună că nu intenţiona să se îndepărteze prea 
mult de ea - a remarcat Dan. 

L-am aprobat şi m-am strecurat în habitaclul ei. Câteva 
minute mai târziu, am coborât şi am examinat unicul obiect 
care-mi reţinuse atenţia: o batistă bine călcată, roz, de 
damă. O găsisem pe bancheta din faţă, pe locul alăturat 
şoferului. Am dus-o la nas şi am mirosit-o. Era îmbibată cu 
un parfum fin, din categoria Chanel sau Ninna Ricci. Am 
despăturit-o şi am văzut că într-un colţ avea brodată o 


monogramă. Privind-o mai îndeaproape, am descifrat o 
singură literă: „P” 

— S-ar părea că inginerul a avut o însoţitoare, cu puţin 
timp înainte de a fi fost ucis... - i-am zis lui Dan, fluturând 
cu semnificaţie batista găsită. 

— Prezenţa acestei însoţitoare nu poate fi contestată... În 
schimb, momentul în care aceasta s-ar fi aflat alături de 
victimă este greu de apreciat, deoarece batista ar fi putut 
să fie uitată de posesoarea ei cu ore sau chiar cu zile 
înainte de consumarea dramei... - mi-a replicat el, rezervat. 

— Încă nu am întâlnit şofer care să se aerisească prin 
deschiderea ferestrei din dreapta. Cu această operaţie 
ocupându-se, în exclusivitate, pasagerul de pe „locul 
mortului”. lar îndată ce acesta descinde din maşină, şoferul 
se grăbeşte să ridice respectiva fereastră, pentru a o putea 
deschide pe cea de lângă el... 

— Şi, întrucât el nu a făcut aceste manevre, reiese că 
domnişoara sau doamnă „P” l-a însoţit până aici - mi-a 
continuat el raţionamentul. În consecinţă, de îndată ce 
această însoţitoare s-a aflat în locul şi în momentul 
comiterii faptei, se poate afirma că ea nu poate fi chiar atât 
de străină de cauză... 

— Mda... Nu poate fi... - l-am aprobat eu. Ba mai mult 
prezenţa ei în imediata apropiere a locului faptei ar putea 
explica şi motivul pentru care nu s-a găsit arma crimei... - 
am completat, cu subînţeles. 

— Într-adevăr, este o ipoteză interesantă... Numai că ea 
generează o anomalie, evidentă! Implicarea necunoscutei 
în cauză ne obligă să constatăm că triunghiul nostru e, de 
fapt, un patrulater. Nu crezi? 

— Ba da, dar unde-i anomalia? 

— Din câte ştiu, o relaţie de infidelitate conjugală 
presupune existenţa a doi bărbaţi şi a unei femei... Sau, 
dacă vrei, a două femei şi a unui bărbat... lar cum în acest 
caz se constată prezenţa a două perechi, nu înţeleg cine 
putea fi partea păgubită... - şi-a exprimat Dan mirarea. 


— AŞA CUM ŞI TRIFOIUL ARE ADESEA PATRU FOI, e 
posibil ca şi eroii noştri să fie, de fapt în număr de patru... - 
i-am replicat, amuzat. Astfel, poate că în cadrul discuţiei 
care a avut loc între soţii Nemens şi Mânase să se fi 
petrecut ceva care a provocat gelozia necunoscutei, P” 
respectiv reacţia care a condus la uciderea celorlalţi trei. O 
astfel de versiune rezultând din însăşi prezenţa acestei 
necunoscute la întâlnire. Unde dacă nu ar fi fost implicată 
nu văd ce-ar fi putut căuta... - am conchis, dând din umeri. 

— Da, e posibil... - s-a decis Dan să mă aprobe. Mai cu 
seamă că pentru această ipoteză pledează şi modul în care 
a fost împuşcat Manase... Presupusa criminală aflându-se în 
mod firesc lângă el n-a avut decât să îndrepte arma spre 
tâmpla însoţitorului ei, care-şi oferea profilul. În timp ce 
soţii Nemens, era normal să fie împuşcaţi în frunte, de 
îndată ce se aflau faţă-în-faţă cu mânuitoarea pistolului. Ce 
părere ai, merge? m-a întrebat el, cu satisfacţie. 

— Bineînțeles! Orice variantă este bună... Când 
supoziţiile din care-a fost construită o susţin! Prin urmare, 
ne apucăm de treabă! m-am avântat, pentru ca, aproape 
imediat să realizez că începuse să se întunece şi că azi era 
duminică... Începând de mâine dimineaţă, desigur... - m- 
am grăbit eu să adaug. 


II. 
ADMIŢÂND CĂ ŞI DOMNUL SOŢ ESTE ACASĂ, O DĂM 
COTITĂ... 


După ce Dan a transmis poliţiei din Timişoara situaţia 
soţilor Nemens şi a cerut lămuriri despre aceştia, a închis 
telefonul şi a remarcat nemulţumit: 

— E oare posibil să nu se fi aflat chiar nimeni în 
apropierea câmpului infracţional atunci când s-a comis 
crima? 

— S-ar părea că este posibil... De îndată ce, aşa cum ai 
văzut, nu există nici o locuinţă prin împrejurimi... - i-am 
spus, făcând un gest de resemnare. 

— Mda... 

— Deşi, din câte ştiu, în toate pădurile există nişte 
oameni plătiţi pentru a avea grijă de ele... Nişte guarzi 
silvici sau cam aşa ceva... Nu? 

— Mda... Chestia asta mi-a scăpat... Într-adevăr, şi 
pădurea Băneasa ar trebui să aibă un paznic... - a admis el, 
luându-şi agenda şi trăgând telefonul lângă el. 

— Ştim unde lucra inginerul Manase? l-am întrebat, după 
ce-a cerut postului de poliţie în al cărui arondisment intra 
pădurea Băneasa să ne trimită guardul care răspundea de 
sectorul care ne interesa. 

— Uite! Am găsit-o în portofelul lui... - mi-a spus, 
arătându-mi o legitimaţie cu copertă albastră. 

l-am luat-o şi am deschis-o. Victima lucrase într-un 
institut de proiectări tehnologice... 

— Mă duc să încerc să culeg date despre el, de la colegii 
de serviciu... Tu, stabileşte, te rog, în paralel, ce telefon a 
avut Manase acasă... Apoi... 

— E-n regulă! m-a întrerupt el. Am să verific dacă 
numărul lui figurează în agenda doctorului Nemens. 

— E uimitor cât de multe lucruri ştii... - am glumit, 
ridicându-mă de la birou. 


Era ora nouă dimineaţa când am ajuns în faţa uşii care 
purta numărul 210. Am ciocănit şi, fără a mai aştepta să fiu 
invitat, am intrat într-o încăpere mobilată cu trei mese de 
lucru şi tot atâtea dulapuri metalice. 

— Bună dimineaţa! le-am urat tipilor care lucrau cu 
sârguinţă la două dintre birouri. 

— Bună... - mi-a răspuns unul dintre ei, ridicând capul şi 
privindu-mă căscând, în timp ce colegul lui a continuat să 
manevreze un calculator de buzunar, de parcă tocmai 
atunci îl găsise pe stradă şi încerca să afle ce posturi de 
radio poate prinde. 

— Îmi pare rău că trebuie să vă deranjez... - m-am 
scuzat, abordând un surâs tocmai bun să fie imortalizat pe 
o reclamă de lame de ras. Sunt căpitanul Apostolescu, din 
brigada omucideri... 

De îndată ce-am rostit numele firmei pentru care lucrăm, 
a ridicat privirea şi tipul care meşterea calculatorul, ceea ce 
dovedea că, în ciuda aparenţelor, n-avea tampoane de vată 
în urechi. 

— Omucideri?! Asta, mai pe româneşte, nu înseamnă 
omor... la plural? a zis el, surprins şi punând aparatul pe 
birou, l-a îndepărtat cu un gest brusc din faţa lui, ca şi când 
ar fi realizat că până atunci ţinuse în mână o maşină 
infernală. 

Definiţia lui fiind corectă, am confirmat. 

— Mă rog... Şi noi cu ce vă putem ajuta? a zis primul meu 
interlocutor. - un bărbat de vreo patruzeci de ani, cu figura 
ovală şi prevăzută cu o mustață scurtă, englezească 
îmbrăcat cu o eleganţă de manechin evadat din vitrina unui 
magazin de confecţii de lux - mă fixa intrigat cu o pereche 
de ochi verzi. 

— Inginerul Grigore Manase a lucrat aici? am întrebat, 
pentru a fi mai bine edificat, arătând spre unicul birou care 
nu avea ocupant. 

— Inginerul Grigore Manase lucrează aici! mi-a răspuns 
înţepat cel de-al doilea tip, punând accentul pe verb. 


— Şi unde se află acum? l-am întrebat, întorcând capul 
spre el, acţiune care mi-a permis să constat că este puţin 
mai vârstnic decât colegul său, poartă favoriţi şi are faţa 
prelungă şi uscăţivă. 

— Pe aici... cu treburi prin institut... - mi-a răspuns el, cu 
o voită indiferenţă. 

— Apreciez spiritul dumneavoastră de solidaritate 
colegială, însă... 

— Nu înţeleg despre ce solidaritate vorbiţi! m-a întrerupt 
el, cu iritare. M-aţi întrebat şi v-am răspuns! Atât şi nimic 
mai mult! 

— A venit astăzi la serviciu? l-am contrat, cu o asprime 
voită. 

— Costică, las-o mai moale... că s-a întâmplat ceva... - l- 
a avertizat mustăciosul, văzând că faţa uscăţivă se 
încăpăţânează să dea din cap a confirmare. După care mi s- 
a adresat: Nu, de fapt, încă nu a venit. Chiar ne întrebam 
ce-i cu el. A avut vreun accident cu maşina? E la spital? a 
continuat el, dintr-o dată îngrijorat. 

Mi-am clătinat capul a vagă confirmare, apoi, înarmat cu 
convingerea că am nimerit exact acolo unde trebuia, ceea 
ce presupunea că voi avea de consemnat două depoziţii, 
mi-am scos pixul şi notesul. 

— Dar de ce nu luaţi loc? mi-a zis mustăciosul, după ce 
mi s-a recomandat: Silviu Martalogu. 

— Şi dumneavoastră? m-am adresat celuilalt. 

— Jercan... Constantin Jercan... 

— Aici a lucrat? am întrebat, arătând din nou spre biroul 
solitar. 

— Da... Spuneţi-ne... e accidentat grav? 

— Când l-aţi văzut ultima oară? m-am interesat, trăgând 
zgomotos spre mine un scaun, pentru a-l face să creadă că 
nu i-am auzit întrebarea. 

— Alaltăieri, adică sâmbătă... - mi-a răspuns Jercan. 

— La ce oră? 

— La unu... 


— V-a spus ce intenţiona să facă în ziua respectivă? l-am 
întrebat, pentru că acea după-amiază fusese ultima din 
viaţa victimei. 

Faţa uscăţivă mi-a răspuns printr-un gest de infirmare. 

— Dar dumneavoastră? m-am adresat lui Martalogu, 
remarcând că intenţionase să spună ceva, dar se 
răzgândise. 

— Eu l-am văzut mai devreme... Mai precis, pe la 
unsprezece, când m-am învoit de la serviciu... deoarece 
urma să plec la Neptun... 

— V-aţi grăbit să vă rezervaţi un loc de plajă pentru la 
vară? am glumit eu, încercând să dau un ton amical 
discuţiei noastre. 

— Hm! Nici chiar aşa... - s-a arătat el amuzat de ideea 
mea. M-am dus să-mi petrec week-end-ul cu o amică de-a 
mea, care-şi face stagiul pe litoral... Şi totul a fost perfect, 
mai puţin faptul că azi a trebuit să plec la două noaptea, 
pentru ca să prind condica... 

— Şi aţi reuşit? 

— Bineînţeles! Dar n-aş mai străbate pentru nimic în 
lume trei sute de kilometri pe întuneric. E îngrozitor de 
greu... - mi-a zis, astupându-şi cu mâna un căscat. Vă rog 
să mă iertaţi! Însă abia îmi mai ţin ochii deschişi... 

— Într-adevăr, e greu să rulezi susţinut pe o astfel de 
distanţă, mai ales noaptea - l-am aprobat eu, cu 
sinceritate. Dacă aş fi în locul dumneavoastră, m-aş învoi şi 
m-aş duce acasă să dorm câteva ore... 

— Eh! Şi eu aş face la fel, dacă aş fi în locul 
dumneavoastră, dar nu pot... fiindcă sunt într-al meu... şi 
am de terminat o lucrare, pe care trebuia s-o predau încă 
de sâmbătă... De altfel, în ceea ce mă priveşte, cred că cel 
mai bun antidot împotriva somnului este o ciorbă de burtă 
la bodega din pasajul Victoria... - mi-a zis, uitându-se la 
mine, într-un fel care mi s-a părut că aduce a invitaţie. 

Cum mie nu-mi spunea nimic „specialitatea” invocată, iar 
discuţia noastră deviase de subiectul urmărit, m-am grăbit 
s-o cârmesc la loc: 


— Ce fel de om era? 

— Cum adică era?! De ce folosiţi timpul trecut?! a 
intervenit colegul cu favoriţi, care, probabil plictisit de 
povestea mustăciosului, trăsese din nou calculatorul în faţa 
lui. 

Spunându-mi că nu are rost să păstrez secretul lui 
Polichinelle, le-am relatat în câteva cuvinte situaţia în care 
fusese găsit colegul lor. 

Mai întâi, m-au ascultat neîncrezători, apoi, când mi-am 
terminat sinopsisul verbal, au rămas într-o stare de totală 
stupefacţie. 

— Bine, dar cine putea să-i omoare?! a exclamat 
Martalogu, reuşind să se dezmeticească înaintea lui Jercan. 

— Sperăm să aflăm în curând! Evident, cu ajutorul 
persoanelor din anturajul celor trei victime! Adică şi al 
dumneavoastră... - am subliniat eu, cu un optimism de 
circumstanţă. Pentru început, m-ar interesa să aflu ce fel de 
om era Grigore Manase - mi-am repetat eu întrebarea 
iniţială. 

— Nu pot să vă spun decât lucruri bune despre el... - a 
început să vorbească Martalogu. Era deosebit de bine 
apreciat, atât profesional, cât şi ca om... 

— Dar despre viaţa lui particulară, ce ştiţi? l-am întrebat, 
considerând că aceasta este direcţia care mă poate 
conduce spre autorul sau, mai precis, spre autoarea 
triplului asasinat. 

— Aşa cum v-a spus şi colegul meu - a zis Jercan, 
arătând cu capul spre Martalogu - era un coleg foarte bun... 
Numai că-i cam plăceau femeile... 

— Şi ce-i eu asta?! E obligatoriu să fim toţi însuraţi, aşa 
ca tine? l-a repezit mustăciosul, simțindu-se probabil şi el 
lezat de modul în care se exprimase colegul său. 

— Nu, dom'le. Ce-mi pasă mie ce face altu'...? Oricine e 
liber să facă ce vrea, atâta timp cât nu deranjează pe alţii... 

— Şi pe tine cu ce te-a deranjat?! l-a întrerupt Martalogu, 
muşcându-şi mustata ca un motan înfuriat. 


— Ce-o faci, mă, pe inocentu'? Pentru că-i domnu' 
căpitan de faţă? i-a întors-o Jercan, mustrător. Ce, n-ai spus 
chir tu că la noi la birou nu se mai poate lucra din cauza 
fufelor care-l caută la telefon toată ziua? 

— Ba am spus! Dar când? Acum vreo doi ani! Ce, în 
ultimul timp nu se liniştise? 

Profitând de faptul că Jercan oscila în căutarea unei 
justificări, am intrat pe fir: 

— Cum se explică această potolire? A întâlnit o femeie cu 
care intenţiona să se căsătorească? 

— Mda... Cam aşa ceva... Numai că, pentru a evita o 
obligaţie socială, a preferat să se încurce cu una gata 
căsătorită. Şi astfel de combinaţii, în afară de faptul că sunt 
imorale, mai întotdeauna sfârşesc rău! Ce, chiar credeţi că 
există vreun soţ dispus să-şi felicite nevasta când află că-i 
încornorat? mi s-a adresat Jercan, persuasiv. 

— lar exagerezi, Costică! Dacă un soţ poartă coarne ani 
întregi, fără să sesizeze, înseamnă că, ori nu-i pasă, ori e 
miop şi n-o să-i vadă niciodată! l-a persiflat mustăciosul. 

— Ştii zicala: „N-aduce anu' ce-aduce ceasu'!” i-a întors-o 
interpelatul, pentru ca, imediat să mi se adreseze: Eu, să 
fiu în locul dumneavoastră, nu aş mai avea îndoieli asupra 
celui care l-a ucis pe Manase... Criminalul nu poate fi 
nimeni altul decât bărbatul înşelat...! 

Cu toate că afirmaţia lui avea marea calitate de a indica, 
după cum presupusesem şi eu, că multiplul omor a fost 
provocat de un mobil pasional, nu m-am grăbit s-o rețin, 
deoarece aveam motive să cred că persoana care mânuise 
arma era de sex feminin. Motiv pentru care, deşi i-am 
aprobat spusele cu recunoştinţă, m-am zorit să pun punctul 
pe i”. 

— Ştiţi cumva cine e femeia cu care trăia colegul 
dumneavoastră? 

— Tot ce pot să vă spun este că am văzut-o de câteva ori 
la teatru, când ne-am dus cu bilete de la serviciu. Şi nu am 
avut nici o plăcere atunci când soţia mea, care este o 


adevărată doamnă, a fost nevoită să stea alături de una ca 
ea... - a zis Jercan, dispreţuitor. 

— Venise împreună cu Grigore Manase? 

— Da! Şi vă daţi seama ce fel de femeie putea fi, dacă i-a 
permis să se afişeze cu amantul ei! a precizat el, dezgustat, 
de parcă tocmai ar fi dat pe gât un pahar cu oţet. 

— Ca să vedeţi cum un puritan poate funcţiona incognito 
în schema instituţiei noastre! mi s-a adresat Martalogu, 
arătând amuzat spre colegul său. 

— Aţi cunoscut-o şi dumneavoastră? l-am întrebat. 

— Da... Mi-a prezentat-o Grigore... Apoi am ieşit de 
câteva ori împreună, el cu amica lui şi eu cu a mea. 

— Cum se numeşte? am insistat eu pe subiectul urmărit. 

— Prenumele ei e Paula. Aşa îi spunea Grigore şi, firesc, 
la fel am făcut şi eu. Numele de familie nu i l-am reţinut, 
admițând că a fost vreodată rostit... - a adăugat el, ridicând 
din umeri. 

— Ştiţi unde lucrează? 

— Nu s-a abordat niciodată acest subiect... 

— Dar unde locuieşte? 

— Neavând intenţia s-o vizitez acasă, nu am avui de ce 
să-i cer adresa... - a glumit el. Însă, din discuţii, am reţinut 
că ar sta pe undeva, pe lângă Universitate. 

Cum din aflarea unui prenume era greu s-o identific pe 
posesoarea batistei găsite în autoturismul lui Manase, l-am 
rugat pe martor să-mi spună ce-i relatase victima despre 
Paula. 

— Eh, doar ştiţi cum e într-o astfel de combinaţie... La 
început, când sita era nouă, zicea că şi-a găsit femeia mult 
visată... Apoi, când a apărut şi mult prea sfânta rutină, s-a 
mai răcorit... lar în ultimul timp, zicea că Paula îl oboseşte, 
că e prea posesivă... Ba chiar că nu-i mai suportă 
manifestările de gelozie maladivă... 

— Vedeţi? Ea l-a omorât pe Manase! Într-o criză de 
gelozie! m-a avertizat Jercan, întrerupându-şi colegul. 


— Dacă am reţinut eu bine, parcă până acum aţi susţinut 
că soţul ei este criminalul. Nu? i-am reamintit, sătul să-i tot 
ascult indicaţiile. 

— Ba da! Dar vreau să vă atrag atenţia că la fel de bine 
ar fi putut să ne omoare şi ea colegul! mi-a spus, susţinând 
temeinicia noii sale afirmaţii, printr-o repetată înclinare a 
capului. 

Amuzat de  inconsecvenţa cu care-şi susținea 
„certitudinile”, n-am mai găsit resurse pentru a-l trimite să- 
şi caute un alt discipol şi m-am întors din nou spre 
Martalogu: 

— În ce consta sau, mai bine zis, cum v-a povestit 
Manase că se manifesta gelozia prietenei sale? 

— Ştiţi, Grigore apucase să-i dea Paulei un rând de chei 
de la apartamentul lui şi, chit că avea sau nu chef, se 
trezea cu ea în casă. Înţelegeţi? 

— Nu - am recunoscut, fără să mă ruşinez. Faptul că-l 
vizita atât de des ar fi putut demonstra că-l iubeşte, nu că 
era geloasă... 

— Păi... Staţi să vedeţi, că încă nu v-am spus totul... - mi- 
a zâmbit el, înveselit. Grigore, fiind un celibatar tânăr, era 
firesc să nu se poată limita la o singură femeie... şi aceea 
disponibilă numai sporadic. Motiv pentru care, ştiind că 
Paula nu poate să vină, invita pe altcineva... Numai că, 
tocmai atunci când se simţea mai bine, se trezea cu Paula 
peste el. Şi vă daţi seama că nu era găsit întotdeauna într-o 
ţinută vestimentară suficient de potrivită pentru a putea 
susţine că musafira lui era o colegă cu care tocmai 
dezbătea nişte probleme de serviciu! Acum aţi înţeles cum 
venea chestia? m-a consultat el, râzând cu subinţeles. 

— Deci Manase se cam săturase de Paula - am conchis, 
pentru a-i demonstra că, până la urmă, greu, dar tot am 
reuşit să-l pricep. 

— Exact aşa am interpretat şi eu nemulţumirea lui 
Grigore - m-a aprobat el, pe când mă recompensa cu o 
privire care mi-a oferit speranţa că începusem să cresc niţel 
în ochii săi. 


— Aţi putea să-mi spuneţi, cine erau noile sale cuceriri? l- 
am întrebat, pornind de la ideea că n-ar strica dacă aş mai 
putea obţine nişte relaţii despre victimă şi de la alte 
persoane. 

— Îmi pare rău, dar de ele nu am nici un habar - mi-a 
răspuns Martalogu, uitându-se la colegul său. 

— Nici dumneavoastră? m-am întors spre Jercan, că prea 
devenise apatic. 

— Nu... În afară de femeia cu care s-a afişat la teatru, nu 
am avut ocazia să-i văd şi celelalte „achiziţii. Şi, 
mărturisesc, nici nu regret... - mi-a replicat, teribil de 
intransigent. 

Pentru o fracțiune de secundă, m-am întrebat dacă era 
chiar atât de ascet pe cât se străduia să pară. Cum însă nu 
puteam sesiza mobilul unei mascarade, am preferat să nu 
mă îndepărtez de la nişte aspecte mai stringente ale cauzei 
pe care-o anchetam. 

— Aveţi cunoştinţă de faptul că Manase s-ar fi aflat cu 
cineva în conflict? 

Amândoi mi-au răspuns prin ridicări din umeri. 

— L-aţi auzit vreodată rostind nume că Angela sau Emil 
Nemens? Din nou, mi-au răspuns prin gesturi de negaţie. 

— Aveţi idee de faptul că era în relaţii cu cineva din 
Timişoara? Sau poate că a fost detaşat mai mult timp în 
acest oraş? 

Cum răspunsurile lor au fost tot negative, le-am arătat 
trusa de chei găsită asupra lui Grigore Manase şi le-am 
spus că-i rog să mă asiste la deschiderea biroului fostului 
lor coleg. 

Un sfert de oră mai târziu mi-am luat rămas bun de la 
interlocutorii mei, ţinând în mână agenda cu numere de 
telefon găsită în biroul lui Manase. 

Folosindu-mă din nou de cheile găsite asupra celei de-a 
treia victime, am descuiat uşa apartamentului cu numărul 
88 şi, însoţit de doi vecini, am păşit în locuinţă. Era 
compusă din două camere, mobilate cu multă cochetărie. 
Ceea ce m-a frapat din primul moment a fost faptul că 


peste tot domnea o ordine şi o curăţenie desăvârşite. De 
parcă m-aş fi aflat în casa unei domnişoare bătrâne, a cărei 
unică preocupare era dereticatul, nu în cea a unui burlac, 
uşuratic şi afemeiat; ceea ce demonstra că răposatul 
fusese un individ cu un fond bine echilibrat. 

Cercetarea apartamentului, deşi a fost făcută cu multă 
atenţie, nu mi-a luat prea mult timp. Unicul obiect apt de a- 
mi reţine atenţia a fost o fotografie color, de dimensiunea 
celor de paşaport. Am găsit-o în dormitor, prinsă într-un 
suport de sticlă, aşezat pe gheridonul divanului. Din poză 
îmi surâdea mutrişoara unei tinere, de vreo optsprezece 
ani, cu o figură teribil de atrăgătoare. Părul, castaniu, îi 
cădea în cascadă peste umeri, încadrând doi ochi mari şi 
albaştri... 

— O cunoaşteţi? m-am adresat martorilor, arătându-le 
fotografia. 

Amândoi s-au grăbit să mă asigure că persoana 
respectivă îl vizita pe vecinul lor foarte des. 

— Când aţi văzut-o ultima oară? m-am interesat, chiar în 
clipa în care am remarcat, prin suportul de sticlă, că pe 
dosul fotografiei era scris ceva. 

— Cred că în urmă cu vreo săptămână... - mi-a răspuns 
unul dintre ei. 

— Şi dumneavoastră? m-am adresat celuilalt în timp ce 
citeam scriitura de pe verso: „Lui Grig, nebunaticul meu 
iubit, cu dragoste eternă, Paula”. 

— Ştiţi... eu n-am mai văzut-o de mai bine de o lună... 
fiindcă abia ieri m-am întors din concediu... - mi-a zis el. 

— Domnul Manase mai primea şi alte vizite feminine? |- 
am mai întrebat, în timp ce extrăgeam fotografia din suport 
şi o vâram în notes. 

Concluzia lor a fost că, în ultima perioadă n-au mai văzut 
venind alte femei la vecinul lor. Unul dintre ei chiar 
simțindu-se obligat să adauge, pe un ton care putea fi în 
egală măsură, şi de invidie şi de admiraţie: 


— Da' pân' acu' vro doi-trei ani... Ehehe...! Nici nu vă 
închipuiţi ce şmecher era! Abia pleca una, că sosea alta...! 
Şi nu vă spun că toate erau una şi una! 

Considerându-mă edificat, le-am mulţumit pentru 
colaborare şi am părăsit apartamentul. 

După-amiază, când am intrat în biroul nostru, l-am găsit 
pe Dan stând în cămaşă şi cu mâinile suflecate. În faţa lui 
se afla agenda găsită la doctorul Nemens şi o carte de 
telefon, iar el, cu un cot proptit de tăblia biroului şi cu o 
falcă ascunsă în căuşul palmei respective, privea plictisit 
spre un porumbel care ţopăia pe pervazul ferestrei. 

— Ce faci? Visezi? l-am întrebat, ducându-mă să-mi ocup 
locul. 

— Aş! a zis el, dispreţuitor. Cuget! 

— Ai şi obiceiuri dintr-astea? m-am minunat. 

— Da... Însă foarte rar, ca să nu mă surmenez... 

— Decât deloc, e bine şi mai rar - l-am aprobat, dând din 
cap încurajator. Şi, pentru că tot te afli într-un moment atât 
de favorabil, aş putea profita şi eu de această rarisimă 
ocazie pentru a te ruga să-mi spui dacă cugetarea ta s-a 
finalizat printr-o oarecare concluzie? am adăugat, 
indicându-i cu semnificaţie agenda doctorului Nemens. 

— N-a ieşit nimic! mi-a răspuns, ridicându-se în picioare 
şi începând să umble fără nici o ţintă prin încăpere. 
Numărul de telefon al lui Manase nu figurează în agenda lui 
Nemens! Constatare care pune automat sub semnul 
întrebării posibilitatea că Mânase să fi fost în relaţii cu 
familia Nemens... 

— Când primim informaţiile de la poliţia din Timişoara? i- 
am răspuns indirect. 

— Mâine... Cel puţin aşa mi-au promis... Tu ce-ai făcut? 

l-am relatat discuţia avută cu cei doi colegi ai lui Grigore 
Manase şi, în încheiere, i-am arătat fotografia ridicată de la 
domiciliul victimei. 

— Hm! Ce tânără şi frumoasă e! a apreciat el, cu 
încântare. Din păcate, înarmaţi numai cu un prenume 


anonim, nu prea văd calea care să ne ofere plăcerea deao 
vedea şi în mărime naturală... 

— Poate că totuşi... 

— Zău?! a zis el, înviorându-se. 

— Aşa sper... - i-am răspuns cu rezervă, pentru a-i mai 
tempera entuziasmul... Printre lucrurile din biroul lui 
Manase, am găsit şi o agendă de telefon... - am continuat, 
scoţând-o din buzunar şi aruncând-o pe masă... Am răsfoit- 
o deja... 

— Şi? Ce-ai descoperit? 

— Un „P” şi... firesc, un număr de telefon... 

— Un simplu „P”'...? m-a întrebat şi, fără să mai aştepte 
răspunsul meu, a meditat cu glas tare: Da, cred că ai 
dreptate... În fond inițiala este utilizată numai atunci când 
aceasta trebuie să simbolizeze numele unei persoane pe 
care-o cunoşti suficient de bine, pentru a nu face, ulterior, o 
confuzie! ... Cine ar putea să se încadreze în această 
categorie, mai bine ca o amantă deci, nu poate fi vorba 
decât despre doamna Paula! În consecinţă, îţi propun să-i 
dăm imediat un telefon şi s-o invităm să ne explice în ce 
împrejurări şi-a lăsat batista în maşina victimei... 

— Nu! Mai bine s-o luăm cu ralantiul... Admiţând că ea e 
persoana căutată, este de presupus că, la această oră este 
şi soţul ei acasă. lar noi, cum nu suntem interesaţi în 
provocarea unor scandaluri familiale, trebuie să fim 
discreţi. Aşa că vom amâna discuţia până la găsirea unui 
moment potrivit. lar până atunci... De fapt, chiar acum, 
sună te rog, la Telefoane şi cere să-ţi spună numele şi 
adresa abonatului care are numărul consemnat în dreptul 
literei P. 

Deşi dezaprobator, mi-a făcut pe plac şi a întins mâna 
după aparat. 

— Nicolau Dumitru... Locuieşte pe strada Batistei, 
numărul 24... - m-a anunţat el, câteva minute mai târziu. 

— Bravo! Mâine dimineaţă îi facem o vizită la domiciliu... 
Şi, ADMIŢÂND CĂ ŞI DOMNUL SOŢ ESTE ACASĂ, O DĂM 
COTITĂ, întrebând de un nume aiurea. 


— Şi dacă doamnă „P” este la serviciu? 

— Ne uităm în cartea de imobil, aflăm unde lucrează... Şi 
ne vom duce să-i oferim deosebita satisfacţie de a putea 
cunoaşte doi mult prea celebri detectivi. E-n regulă? 

— Mda... Merge şi aşa... - a încuviinţat el, cu un aer 
absent, pentru că imediat să-mi spună: Păi, dacă am 
priceput eu bine particularitatea relaţiei dintre Manase şi 
Paula, atunci şi soţul acesteia avea un motiv temeinic să-l 
ucidă pe amantul nevestei sale. Nu crezi? 

— Ba da! Ţinând seama de mobil, şi el ar putea fi 
ucigaşul! Numai că prima întrebare la care trebuie să 
răspundem este cine-i persoana care-a avut posibilitatea să 
comită triplul asasinat? Cine altcineva decât Paula, care s-a 
aflat în timpul producerii dramei chiar la locul faptei? Aşa că 
deocamdată prefer să-mi concentrez atenţia numai asupra 
ei - m-am justificat, pe când mă ridicam de pe scaun. 


II. 
CE-AŢI PĂŢIT LA BĂRBIE? 


Intrând pe strada Batiştei, plutonierul Vartunian a redus 
viteza, căutând cu privirea numărul imobilului. Apoi, după 
cel mult două sute de metri, a oprit în faţa unei construcţii 
cubiste cu un etaj. 

Intrând în holul vilei, am început prin a consulta tabelul 
locatarilor, după care am urcat pe o scară lată, din 
marmură, până la etaj şi am sunat la uşa unicului 
apartament de pe palier. 

Am auzit un bing-bang răsunând undeva departe şi am 
aşteptat. 

— S-ar părea că avem ghinion... Probabil că e la 
serviciu... - a cobit Dan. 

Ca şi cum ar fi vrut să-i înlăture temerea, în clipa 
următoare, o voce feminină ne-a strigat dindărătul uşii să 
aşteptăm o clipă. 

Şi am aşteptat... încă vreo şapte - opt minute bune... 

Când, în sfârşit, uşa s-a deschis, în pragul acesteia şi-a 
făcut apariţia o femeie îmbrăcată într-un capot strâns pe 
corp, din catifea bleu, ale cărui poale coborau până dincolo 
de glezne. Numai după ochii mari şi albaştri, mi-am dat 
seama că aveam de-a face cu persoana căutată. În rest, 
suferise modificări sensibile în anii care se scurseseră din 
momentul în care un aparat de fotografiat imortalizase 
chipul introdus în portofelul meu. Nu mai avea părul 
castaniu şi lung, ci scurt şi roşcat, iar trăsăturile, deşi 
păreau şi mai atrăgătoare, aminteau cu destulă zgârcenie 
pe cele ale adolescenţei din poză. 

— Sărut-mâna! Doamna Nicolau? am întrebat-o, deşi nu 
aveam nevoie de o confirmare. 


— Da. Eu sunt... - ne-a răspuns ea, privindu-ne pe rând, 
cu o cochetărie nedisimulată. 
— Suntem de la poliţie... - am anunţat-o, prezentându- 


mă pe mine şi pe Dan. 


— A! Ce bine-mi pare că aţi venit atât de repede! Dar de 
ce staţi în uşă? Vă rog să poftiţi în casă...! a turuit ea, cu 
exuberanţă, în timp ce deschidea uşa până la perete. 

Am urmat-o într-un living, care depăşea cu mult 
suprafaţa pe care-o rezervă arhitecţii contemporani pentru 
aceste încăperi. Privirea mi-a fost atrasă de trei scaune 
înalte, rotative şi de o tejghea din oţel inoxidabil, în spatele 
căreia trona un raft garnisit cu nenumărate sticle cu băuturi 
străine. Apoi, în colţul alăturat barului, în miniatură, două 
stative: pe unul era instalat un televizor color, iar pe 
celălalt, un video şi câteva zeci de casete, în dezordine. 

— De ce nu luaţi loc? a zis ea, obligându-mă să întorc 
capul spre o canapea şi patru fotolii somptuoase, ce 
împresurau o masă joasă şi prelungă. 

Am aşteptat până ce s-a aşezat ea, apoi i-am urmat şi noi 
exemplul. 

— Dar ce prompti sunteţi! s-a arătat ea plăcut surprinsă, 
în timp ce se instală mai comod, aruncând un picior peste 
celălalt, astfel încât capotul i-a alunecat suficient pentru a 
le putea expune cu largheţe. Deşi mi-am spus că gestul ei 
era în mod evident, provocator, am scuzat-o deoarece 
avea, într-adevăr, cu ce se mândri. 

— Ce vă face să credeţi asta? am întrebat-o, surprins de 
remarca ei. 

— Ei, lăsaţi că ştiţi dumneavoastră... - mi-a zâmbit ea, 
atotştiutoare. Aţi şi prins-o, nu? 

— Pe cine să prindem? a fost firesc să vreau să ştiu cam 
cât de mare putea fi avaria pe care o suferise creierul 
interlocutoarei mele. 

— Cum pe cine...? Pe Maria...! 

— Care Maria? a intervenit Dan, la fel de aiurit ca şi mine. 

— Nu înţeleg... N-aţi venit în legătură cu reclamaţia pe 
care-am depus-o ieri după-amiază la secţie? a fost rândul ei 
să se arate intrigată. 

— Îmi pare rău, dar nu cunosc problema la care vă 
referiţi... Dar, dacă tot suntem aici, spuneţi-ne şi nouă în ce 


consta reclamaţia dumneavoastră... - i-am cerut, cu o 
curiozitate firească. 

— Să vedeţi... leri, pe la prânz, când m-am întors acasă, 
am constatat că Maria, adică femeia noastră de serviciu, 
nu-i de găsit... Pur şi simplu nu înţelegeam unde putea 
dispare, mai cu seamă că nu ştersese praful, iar în 
bucătărie veselă nu era spălată... Abia după câteva ore am 
priceput ce se-ntâmplase! Mi-a devalizat garderobul...! Mi-a 
luat nişte rochii...! Nenorocita! N-avea nici pantofi în 
picioare, dă-i trebuiau rochiile mele de la Fondul plastic! 

— V-a luat şi încălţăminte? a întrebat-o Dan. 

— Încălţăminte?! a repetat ea, pufnind a dispreţ. Păi ce 
să facă cu ea, când avea un picior cât două de-ale mele! a 
zis, privindu-şi gleznă, a cărei fineţe era bine pusă-n 
valoare de o pereche de papuci cu toc înalt, confecţionat 
exact din aceeaşi catifea ca şi capotul. Să fiţi convinşi că 
oricum n-aş mai îmbrăca nişte rochii pe care-a apucat să le 
pună pe ea o nespălată... Aşa că reclamaţia mea trebuie 
considerată mai degrabă un mod de sprijinire a luptei pe 
care o duce poliţia împotriva infractorilor - a mai spus, 
mândră de consecventa cu care înţelegea să sprijine Legea. 

Se străduise să fie atât de convingătoare, încât ar fi 
meritat să-i decernăm o decorație, dar cum, din păcate, nu 
prea aveam aşa ceva la mine, m-am văzut nevoit să mă 
rezum numai la câteva cuvinte de mulţumire pentru modul 
în care colabora cu organele de poliţie. Apoi, după ce-am 
asigurat-o că, spre satisfacția generală, nişte colegi tot atât 
de bravi ca şi mine nu vor întârzia s-o prindă pe mult prea 
periculoasă infractoare, am întrebat cu toată naturaleţea de 
care eram capabil: 

— Doamnă Nicolau, când l-aţi văzut ultima oară pe 
Grigore Manase? 

Mai întâi înspăimântată, pentru câteva fracțiuni de 
secundă, după, care, reuşind să se domine, s-a arătat teribil 
de mirată: 


— Cum aţi spus?! Manase?! ... Bine, dar cum puteam să 
mă văd cu cineva al cărui nume îl aud acum pentru prima 
oară? 

Admiţând că vreun sculptor s-ar decide să facă o statuie 
care să reprezinte uimirea umană, ar face bine să treacă pe 
la mine, pentru a-i face cunoştinţă cu interlocutoarea mea, 
deoarece alt model, mai autentic, n-ar putea găsi cât e 
lumea de mare. 

— Mă refer la domnul inginer Grigore Manase... - am 
precizat, calm. 

— Trebuie să fie vorba de o confuzie, deoarece eu nu-l 
cunosc pe acest domn! a repetat ea, cu fermitate. 

Îşi interpreta rolul de femeie uluită cu atâta convingere, 
încât chiar şi Sarah Bernhard s-ar fi întors în groapă, de 
invidie dacă ar fi văzut-o. 

— Aveţi dreptate! Trebuie să înlăturăm confuziile! a zis 
Dan, întrerupându-se din stenografierea discuţiei. De 
aceea, precizez că ne referim la inginerul Grigore Manase, 
cu domiciliul pe şoseaua Giurgiului, numărul 75. Scara B, 
apartamentul 88! 

— Această insinuare este o insolenţă crasă! Şi vă atrag 
atenţia că şi soţul meu, care ocupă o funcţie de 
răspundere, va afla despre modul în care v-aţi permis să 
mă jigniţi! a rostit ea, pe nerăsuflate, ridicându-se din 
fotoliu, înfuriată. 

Deşi era evident că se decisese să pună capăt audienței 
pe care ne-o oferise până atunci, am continuat să stau jos 
şi, calm, am consultat-o: 

— De ce încercaţi să ne ascundeţi adevărul? 

— Ce adevăr, dom'le? Daţi buzna peste mine şi încercaţi 
să mă convingeţi că trebuie să cunosc un bărbat de care nu 
am habar? Ce urmăriţi prin asta? Să-mi puneţi în spate o 
relaţie extraconjugală, pentru ca apoi să mă şantajaţi?! a 
turuit ea, foarte indignată. 

Deşi talentul ei actoricesc era indiscutabil, începuse să 
mă plictisească, probabil şi datorită faptului că rolul pe care 


şi-l arogase se repeta constant, ca o placă stricată de 
patefon. 

— Vă rog să vă măsuraţi cuvintele! i-am cerut autoritar. 

— N-am ce măsura! Aţi preluat atribuţiile vechilor agenţii 
de detectivi particulari... Scandalul şi şantajul! mi-a întors-o 
ea, enervată. 

— Ajunge! am tunat eu, simțind că încep să văd roşu 
înaintea ochilor. Vă rog să vă îmbrăcaţi! Ne veţi însoţi la 
poliţie sub învinuirea de a fi ultragiat doi anchetatori în 
exerciţiul funcţiunii! am adăugat, ridicându-mă în mod 
demonstrativ din fotoliu. 

A închis şi a deschis gura de câteva ori, ca un crap chiar 
atunci pescuit, apoi, brusc, s-a înmuiat şi mi-a spus spăşită: 

— Vă rog să mă iertaţi... Am fost nervoasă... Dar 
transpuneţi-vă şi dumneavoastră în situaţia mea. Cum aţi 
reacţiona dacă v-aţi trezi acuzat, aşa tam-nisam, că aveţi o 
amantă? O amantă fie a cărei existentă nici habar nu aveţi! 
a sfârşit ea prin a mă lua drept martor pentru nedreptatea 
ce i se făcuse. 

— Doamnă Nicolau, menţionarea relaţiei amant-amantă 
vă aparţine numai dumneavoastră! Eu nu am făcut nimic 
altceva decât să vă rog să-mi spuneţi când aţi văzut ultima 
oară persoană despre care discutăm! am ţinut eu să-i atrag 
atenţia că o cam luase gura pe dinainte. 

— lar eu vă jur că nu-l cunosc pe domnul respectiv... a zis 
ea, închinându-se pentru a fi şi mai convingătoare. 

Devenind clar că oricât aş insista nu o s-o pot convinge 
să-mi spună adevărul, m-am decis să-mi scot atu-ul din 
mânecă, mai precis, din portofel. 

— Puteţi să-mi spuneţi a cui este această fotografie? am 
întrebat-o, dându-i-o să-şi reamintească cum arăta cu ani în 
urmă. 

— E fotografia mea! Cum a ajuns în posesia 
dumneavoastră? 

— Am găsit-o în locuinţa domnului Manase... 

— Dar cum a putut să ajungă la o persoană complet 
necunoscută? s-a minunat ea. Poate că o fi găsit-o cine ştie 


pe unde şi a păstrat-o ca să se afle în treabă... - s-a grăbit 
ea să fabrice o explicaţie. 

— Vă rog să citiţi dedicaţia de pe verso - i-am indicat, 
decizându-mă să-i demasc ipocrizia, motiv pentru care am 
continuat cu inflexibilitate: Vă atrag atenţia că, dacă 
intenţionaţi să negaţi că a fost scrisă de dumneavoastră, 
vom dispune efectuarea unei expertize grafologice! 

S-a încruntat, gata să protesteze, apoi, realizând probabil 
că nu mai are cum să-şi susţină minciuna, şi-a lăsat bărbia 
în piept, jenată. 

— De când îl cunoaşteţi pe Grigore Manase? am întrebat- 
o, apreciind că, în sfârşit, a venit şi momentul adevărului. 

— De vreo doi ani... şi ceva... - a şoptit, continuând să 
stea cu privirea plecată. 

— În ce relaţii sunteţi? 


— Suntem prieteni... - a zis ea, ridicându-şi capul. 

— Intimi? 

— Da... - a admis ea, coborându-şi din nou privirea, 
stingherită. 


— Când v-aţi văzut ultima oară? 

— Miercurea trecută, când ne-am hotărât să ne 
despărţim... - a şoptit ea, cu tristeţe în timp ce-şi scotea 
dintr-un buzunar al capotului o batistă şi-şi tamponă uşor 
nasul. 

— Ce motive au determinat această hotărâre? 

— Mi-a spus că vrea... Adică... trebuie... să se însoare... a 
zis, îndurerată, după care şi-a ridicat batista spre colţul 
ochilor pentru a-şi şterge nişte lacrimi inexistente. 

— Burlacii... cam fac astfel de figuri... - a comentat Dan, 
fără să-şi ridice privirea din carnetul de notițe. 

— Desigur, nu contest... E normal să-şi dorească şi el un 
cămin... Dar pentru mine nu-i uşor... El era singura mea 
bucurie... - a oftat ea, de data asta cu ochii, într-adevăr, 
înlăcrimaţi. Dar, în definitiv, de când se ocupă poliţia de 
legătura sentimentală a doi oameni? a întrebat ea, după ce 
şi-a tamponat cu un gest grațios ochii şi s-a decis să şi-i 
ridice din nou spre mine. 


— Aveţi dreptate. În mod normal, nu ne privesc astfel de 
relaţii... decât în cazuri de excepţie... 

— De excepţie?! a repetat ea, clipind intrigată. 

— Da... Aşa caracterizăm noi cazurile în care unul dintre 
parteneri decedează printr-o moarte violentă... 

— Poftim?! a exclamat ea, cu stupefacţie. 

— Mai exact, ucis! a precizat Dan, gentil, ca întotdeauna. 

— Ce spuneţi?! Grig ucis?! a strigat ea, cu disperare, 
pentru că imediat să continue cu revoltă: Ce glumă mai e şi 
asta, domnilor? 

— Ne pare rău, dar acesta este adevărul. Grigore Manase 
a fost ucis - am confirmat. 

Şi-a îngropat imediat faţa în palme şi a început să plângă 
în hohote. 

— Unde l-aţi văzut ultima oară? am chestionat-o, când 
am apreciat că s-a mai liniştit. 

— La el acasă... Când am avut discuţia noastră de adio... 
- a zis, ridicându-şi faţa din palme, ceea ce mi-a permis să 
constat că lacrimile făcuseră ravagii prin rimelul de pe 
genele ei cu prelungitoare. 

— În ce zi s-a întâmplat asta? am testat-o. 

— V-am mai spus... miercuri... 

— V-a povestit despre vreun conflict pe care l-a avut cu 
cineva? 

A clătinat din cap. 

— Ştiţi vreo persoană interesată în uciderea lui Grigore 
Manase? 

A negat din nou, apoi a glăsuit: 

— Din câte ştiu, toţi îl iubeau... 

— Cunoaşteţi familia doctorului Nemens? 

— Nemens? a repetat ea, îngândurată, pentru a-şi sonda 
memoria. Nu... Nu cred că acest nume să-mi amintească 
ceva... 

— Poate chipurile lor să vă spună mai mult... - am 
insistat, arătându-i fotografiile celorlalte două victime. 


— Nu... în mod cert, nu i-am mai văzut până acum... - m- 
a asigurat ea înmânându-mi-le, după ce şi-a aruncat 
privirea pe ele. 

— Sunteţi sigură că nu v-aţi urcat în maşina prietenului 
dumneavoastră sâmbătă după-amiaza? am mai stăruit eu o 
dată. 

— Bineînţeles că sunt sigură! Mai cu seamă că, datorită 
situaţiei mele, care nu-mi permitea să mă afişez alături de 
el, pot număra pe degete de câte ori m-am urcat în maşina 
lui. 

— Batista asta vă aparţine? am întrebat-o, arătându-i 
respectivul obiect. 

— Da... E a mea... - a murmurat ea, după ce-a 
despăturit-o. 

— În această situaţie, cum vă explicaţi faptul că noi am 
găsit-o în maşina lui Manase luni după-amiază? 

— Nu-mi dau seama... - a zis ea, gânditoare... Ah! Acum 
ştiu! a continuat, brusc inspirată. Dacă aţi găsit-o în cutia 
pentru mănuşi, e clar... Probabil că am uitat-o într-una din 
rarele ocazii când m-am urcat în maşina lui, iar el, găsind-o, 
a băgat-o acolo cu intenţia de a mi-o restitui... Apoi o fi 
uitat... 

— V-aş ruga să-mi spuneţi cum v-aţi petrecut timpul 
sâmbătă după-amiaza? 

— Până pe la patru am stat acasă şi am aşteptat să mi se 
aducă nişte alimente de la casa de comenzi... Apoi... de 
îndată ce le-am primit, am plecat la o prietenă de-a mea, 
unde am rămas până la şase şi jumătate... După aceea m- 
am întors acasă pe jos... şi n-am mai ieşit... 

— Cum se numeşte prietena dumneavoastră? 

— Mariana Caloianu. 

— Şi unde locuieşte? 

— Pe calea Victoriei, la numărul 123... - a zis, continuând 
la cererea lui Dan să-i indice scara, etajul şi apartamentul 
amicei pe care-o vizitase. 


— De ce aţi încercat să ne induceţi în eroare, susţinând 
că nu-l cunoaşteţi pe Grigore Manase? am mai vrut să ştiu 
în încheierea discuţiei. 

— Mi-a fost teamă că v-a trimis soţul meu să mă trageţi 
de limbă... Credeţi că va afla ceva despre mine şi... Grig? 
m-a întrebat ea îngrijorată. 

— Până la terminarea anchetei, e greu de făcut 
pronosticuri. Aşa că nu vă pot promite nimic... - i-am spus, 
ghicindu-i dorinţa, în timp ce mă ridicam din fotoliu. 

— Mergem să-i verificăm alibiul? m-a întrebat Dan, când 
am ajuns în stradă. 

Mai înainte de a fi avut când să-i răspund, l-am zărit pe 
tuciuriul plutonier Vartunian, şoferul maşinii noastre de 
serviciu, scoţându-şi un braţ prin portieră şi fluturându-şi-l 
înspre mine. 

— Ce e? m-am interesat, ajungând lângă autoturism. 

— Am primit un apel pentru dumneavoastră... - a zis, 
arătând spre radio-telefon. Sunteţi aşteptat la inspectorat 
de un martor, în legătură cu ancheta pe care-o întreprindeţi 
în prezent... 

Cum afacerea de care mă ocupam nu se arătase prea 
darnică cu acest gen de specimene, n-am ezitat să deschid 
portiera. Când am vârât cheia în broască, un individ, ce 
până atunci stătuse pe bancă din apropierea uşii biroului, s- 
a ridicat şi s-a apropiat. 

— Dumneavoastră sunteţi domnul căpitan Apostolescu? a 
vrut el să ştie. 

Pe când dădeam din cap a confirmare, l-am privit mai 
atent. Avea în jur de patruzeci de ani, înalt şi slab, o 
mustață stufoasă acoperindu-i buza superioară şi coborând 
dincolo de colţurile gurii. Pe bărbie avea lipită o bandă 
îngustă de leucoplast. Purta o uniformă ciudată, de culoare 
verde... 

— Am fost îndrumat la dumneavoastră de postul de 
poliţie din Otopeni... - a continuat el, după ce i-am făcut 
semn să intre cu noi în birou. 


— Sunteţi paznic în pădurea Băneasa? l-am întrebat, 
pricepând, în sfârşit, ce putea reprezenta neobişnuita lui 
uniformă. 

— Da, să trăiţi! Sunt păduraru' Corban Carol... - s-a 
prezentat el milităreşte. 

— Ce ştiţi despre persoanele ucise sâmbătă după-amiaza 
în sectorul de pădure de care vă ocupați? l-am întrebat, 
când s-a aşezat pe scaunul pe care i-l indicasem. 

— Numa' ce se vorbeşte prin comună... Că duminică 
dimineaţa s-au descoperit doi bărbaţi şi o femeie... omorâţi 
prin împuşcare... în faţa poligonului... Adică nu pot să vă 
spun nimica din cele ce v-ar interesa pe dumneavoastră... - 
a completat, făcând un gest de regret. 

— Şi de unde ştii ce ne-ar interesa pe noi? l-a chestionat 
Dan. 

— Păi, da' cum să nu ştiu, că eu am mai lucrat pentru 
poliţie...? i-a replicat el, plin de importanţă. 

— Zău? În ce împrejurări? 

— Dă câte ori pornea poliţia vreo acţiune ca să prindă 
derbedeii care se aciuiau prin pădure, adică pe puşlamalele 
care prădau femeile singure... Ba de multe ori chiar şi când 
erau cu bărbaţi pe lângă ele... mă luă şi pă mine să particip 
la razii... Fiin'că eu ştiam pădurea, ca pe buzunarele mele şi 
puteam să-i adulmec imediat... 

— Asta-i foarte bine! Deoarece, dacă aţi mai colaborat cu 
organele de poliţie, sunt convins că ne veţi ajuta şi pe noi - 
am intervenit, cu un optimism prudent. 

— Chiar asta şi doresc... 

— Pentru început, spuneţi-ne ce persoane străine aţi 
remarcat sâmbătă după-amiaza în zona poligonului de tir - 
i-am întrerupt eu nobilele intenţii. 

— La întrebarea asta singurul în măsură să vă răspundă e 
Popic... colegul meu. Pentru că sâmbătă eu am avut SRL... 

— Adică aţi stat acasă şi v-aţi ocupat probabil, de treburi 
gospodăreşti... - mi-am dat eu cu presupusul, gândindu-mă 
că erudiţia martorului meu are o cotă mult prea scăzută 
pentru a-mi mai pierde vremea cu el. 


— Da' ce credeţi dumneavoastră, că io-s chiar aşa de 
fraier? Lu' Anica, asta-i nevastă-mea, i-am spus că am 
aranjat cu Popic să mergem să prindem nişte braconieri... 
Da' de fapt eu am şters-o la restaurant... la Parcu' 
Privighetorilor, că aflasem c-au primit bere nemţească... Ş- 
am putut goli în tihnă vreo trei clondire... - m-a informat el, 
închizând un ochi cu complicitate. 

— La ce oră aţi ajuns la restaurant? l-a întrebat Dan, 
străduindu-se să-şi ascundă interesul. 

— Pe la patru... sau cam aşa ceva... 

— Şi până când aţi rămas acolo? am sărit eu să-mi 
completez colegul. 

— Numa' ce-am băut berea... Vreo oră şi juma'... că mi-a 
fost teamă să stau mai mult, că nu cumva să se prindă 
Anica... Că are o gură... Nu că mi-e frică de ea, da' de ce s- 
am eu ceartă acasă, când pot să n-am? Nu? a spus el, 
privindu-mă ca şi cum s-ar fi aşteptat să-i aprob diplomaţia. 

— Deci, aţi părăsit restaurantul la ora cinci şi jumătate - 
a conchis Dan, ridicându-şi pentru câteva clipe ochii de pe 
notițele pe care le lua. 

— Da, cam atât trebuie să fi fost... Că după ce-am ajuns 
acasă, am văzut că ceasul arăta şase făr'un sfert... 

— Şi unde locuiţi? l-am întrebat, constatând că discuţia 
căpătase un caracter interesant, deoarece devenise evident 
că martorul şi familia Nemens s-au aflat în acelaşi timp în 
restaurant. 

— În comună Otopeni... 

— Departe de poligon? 

— Nu... vreun kilometru şi ceva... - a aproximat el. 

— Şi pe ce drum v-aţi dus acasă? 

— Pe acela care trece prin faţa poligonului, că altu' mai 
scurt nu-i... 

Din afirmaţia martorului rezulta că el a trecut prin 
imediata apropiere a locului în care fuseseră suprimate cele 
trei victime cu douăzeci, douăzeci şi cinci de minute înainte 
de producerea dramei. Ceea ce nu m-a împiedicat să-l 


întreb dacă i-a atras ceva atenţia atunci când a traversat 
piaţeta din fata poligonului. 

Cum răspunsul său a fost negativ, l-am luat altfel: 

— Nici chiar zgomote de împuşcături? 

— Cum poligonul de tir se afla chiar acolo, probabil că a 
auzit chiar mai multe decât au fost necesare pentru 
răpunerea victimelor - a intervenit Dan, cu vădita intenţie 
de a-mi atrage atenţia că urmăresc un fals indiciu. 

— Ba nu, că n-aveţi dreptate! a sărit martorul să-l 
contrazică... Că poligonu' e închis de câteva zile... Pentru 
nu-ştiu-ce reparaţii sau cam aşa ceva... Aşa că dacă s-ar fi 
tras cu arma... aş fi auzit. Da' n-a fost cazu'... - mi s-a 
adresat apoi mie, săltând din umeri. 

— Dar vreun autoturism Dacia de culoare albă, aţi 
remarcat? a insistat Dan, referindu-se la maşina inginerului 
Grigore Manase. 

— Nu... N-am văzut... - a clătinat el din cap, pentru ca, 
imediat, să spună gânditor: Şi totuşi... parc-am văzut 
ceva... După ce-am trecut prin faţa poligonului... parc-am 
auzit un zgomot de motor. Am întors capu' fără să vreau şi, 
uitându-mă în urma mea, am văzut o Dacie, da' parcă era 
verde... Da! Era verde nu albă! 

— Sunteţi sigur că era verde? l-am întrebat, cu interes. 

— De culoare nu pot să fiu prea sigur... Că era la vreo 
două sute de metri în spatele meu... - a început el să se 
codească. Da' i-am văzut firma dă pă acoperiş... 

— Ce firmă? l-a întrerupt Dan, nemulţumit de retractările 
martorului. 

— De taxiu... De asta sunt sigur! a comentat el, cu 
fermitate. 

— Şi aţi văzut pe cineva coborând din taximetru? 

— Nu ştiu... că n-am stat să mă uit... 

— În ce poziţie aţi văzut maşina? Pleca său venea? 

— Venea... că i-am văzut botu'... 

— Altceva aţi mai remarcat? l-am întrebat, încurajat de 
indiciul pe care ni-l furnizase. 


— Nu... Nimica... Şi nici nu-i dă mirare... Că e încă rece şi 
îndrăgostiţii evită iarba de teamă să nu se aleagă cu vrun 
reumatism... - a zis, începând să râdă de glumă pe care-o 
făcuse. 

Gândindu-mă să apelez la spiritul lui de observaţie în 
legătură cu perioada în care s-a aflat în restaurant, am scos 
cele trei fotografii ale victimelor şi le-am etalat pe rând pe 
birou. 

— Cunoaşteţi aceste persoane? m-am interesat. 

— Sigur! a exclamat, ridicând fotografia femeii. Pe 
doamna o cunosc... 

— De unde? am vrut să ştiu. 

— Din restaurant... Era şi ea acolo, când beam berea... - 
mi-a răspuns, aşa cum speram. 

— Pe el nu l-aţi remarcat? am insistat, deoarece, de 
îndată ce victima luase masa împreună cu soţul ei, ar fi 
trebuit să-l vadă şi pe acesta. 

A ridicat din umeri, clătinându-şi capul. 

— De ce să vorbesc cu păcat? E drept că la masă cu ea 
mai era cineva... parcă un bărbat... Da' nu m-am uitat că să 
văd cum arăta, că nu mă interesa... Da' la dânsa, n-am de 
ce să mint că m-am tot uitat, că era tare frumoasă... - a zis, 
privind admirativ spre fotografia victimei. 

— Când aţi intrat în restaurant, această femeie era deja 
acolo? 

— Nu... A intrat la vreun sfert dă oră după mine... 

— Aţi remarcat, a mai stat de vorbă cu cineva, în afară 
de chelner? 

— Nu... N-am remarcat... Da' e drept că nu m-am uitat 
tot timpul la ea... Nu că n-aş fi avut cu ce să-mi clătesc 
ochii, da' la un moment dat ne-a atras atenţia nişte domni 
care-o făceau lată... Mai întâi s-a apucat să cânte ca la 
operă... Pe urmă au dat-o p-a lu' Gică Petrescu... Până ce 
unu' s-a făcut criţă şi s-a culcat sub masă, iar ăilalţi s-a pus 
să-i cânte prohodu'... - a zis el, înveselit de scena pe care 
ne-o relata. 

— Pe la ce oră a plecat doamna din restaurant, ştiţi? 


— Nu... În orice caz, eu am lăsat-o acolo când am plecat. 
— Domnule Corban, CE-AŢI PAŢIT LA BARBIE? l-a întrebat 
Dan, văzând că m-am ridicat pentru a puncta încheierea 


discuţiei. 
— Eh! Ce să păţesc când nu sunt atent! M-am tăiat cu 
lama, când m-am bărbierit... - i-a răspuns martorul, râzând 


cu amărăciune, în timp ce-şi pipăia plasturele lipit pe 
proeminenţa maxilarului inferior. 

— Sună la Circulaţie! i-am cerut lui Dan, preocupat de 
indiciul furnizat de martor, de îndată ce-am închis uşa după 
el. 


IV. 
NOI, PE JOS... ŞI TU CU MAŞINA, DUPĂ NOI! 


A doua zi de dimineaţă, când am intrat în birou, Dan, 
care consulta câteva file dactilografiate, m-a informat că ne 
fusese trimis raportul medico-legal întocmit după 
necropsierea victimelor din pădurea Băneasa. 

— Şi? E ceva interesant? l-am întrebat, convins de 
contrariu, aşezându-mă pe un scaun. 

Mi-a confirmat prezumția, strâmbând din nas, răsfoind 
raportul, a început să spicuiască: 

— Aşa cum a rezultat şi din cercetările noastre, stadiul 
digestiei gastrice a soţilor Nemens a indicat că aceştia au 
fost ucişi sâmbătă după-amiaza, la ora şase... Deşi nu ştim 
când şi ce anume a mâncat inginerul Grigore Manase la 
ultima lui masă, e firesc să admitem că a fost omorât în 
acelaşi timp ca ceilalţi doi - s-a simţit Dan obligat să 
completeze raportul. 

— Normal! Altceva? 

— Nu s-au putut releva urme de pulbere nearsă pe rănile 
victimelor... În consecinţă, niciuna dintre victime nu a fost 
împuşcată de la o distanţă mai mică de doi metri - a 
completat din nou, de data asta cu subînţeles. 

— Şi crezi că această constatare exclude posibilitatea ca 
autorul triplului asasinat să fi fost doamna care l-a însoţit 
pe Manase la locul faptei? l-am consultat, pricepându-i 
aluzia. În definitiv, dacă a reuşit să-i ucidă pe soţii Nemens 
de la o distanţă de mai mulţi metri, de ce n-ar fi putut 
proceda la fel şi cu amantul ei? 

— Bineînţeles că ar fi putut... cu condiţia ca să se fi aflat 
la locul dramei, chiar în momentul în care aceasta s-a 
consumat. Numai că această eventualitate nu prea stă în 
picioare, dacă nu omitem faptul că doamna Nicolau are un 
alibi pentru intervalul de timp care ne interesează! m-a 
avertizat el. 


— E adevărat că drăguţa noastră doamnă ne-a prezentat 
un alibi... Dar asta nu înseamnă că trebuie să ne simţim 
obligaţi să-l luăm drept o axiomă. Mai cu seamă dacă ţinem 
seama de faptul că s-a străduit în permanenţă să ne inducă 
în eroare. În consecinţă, n-o putem scoate din postura de 
principal bănuit, fără a verifica în prealabil modul în care 
susţine ea că şi-a petrecut după-amiaza de sâmbătă, mai 
ales în jurul orei şase! Şi chiar acum vom face acest 
demers! l-am anunţat şi m-am ridicat în picioare. 

Mai înainte că Dan să fi apucat să-mi urmeze exemplul, 
am auzit pe cineva ciocănind în uşă. 

După ce-am strigat invitaţia de rigoare, uşa a fost 
deschisă de un tip scund şi uscăţiv. 

— Bună-ziua! ne-a urat el, scoţându-şi de pe cap o şapcă 
de schior, acţiune care a pus în evidenţă o chelie similară 
cu a locotenentului Kojak, un coleg de-al meu din poliţia 
new-yorkeză. 

— Bună-ziua! Ce doriţi? m-am interesat. 

— Numai o clipă... - a zis, aruncându-şi ochii pe un bilet 
pe care-l ţinea în cealaltă mână. Îl caut pe do... A, da! 
Domnul locotenent Simionescu... - ne-a anunţat satisfăcut 
că a reuşit să descifreze scriitura de pe petecul de hârtie. 

— Eu sunt locotenentul Simionescu... - i-a comunicat 
Dan, aşteptând urmarea. Ce s-a întâmplat? 

— Cred că mai corect ar fi să vă întreb eu ce s-a 
întâmplat? i-a întors-o tânărul, fără sfială. 

Văzând că Dan a rămas fără replică, m-am văzut nevoit 
să intervin: 

— Haideţi s-o luăm de la-nceput! Cum vă numiţi? 

— Angheluţă Nelu... Da' toată lumea-mi zice Nel... 

— Ei bravo! Şi cu ce ocazie pe la noi, domnule Nel? 

— Păi tocmai asta e tărăşenia... că nu ştiu... - a zis el, cu 
nevinovăție. 

— Şi atunci cum ne descurcăm, dacă nici noi şi nici 
dumneata nu ştim ce vrem? am glumit eu. 

— E simplu! a propus el, arătând spre telefonul de pe 
birou. Sunaţi la noi la dispecerat şi întrebaţi-i de ce au pus 


un aviz ca să mă prezint urgent la dânsui'... şi-a încheiat el 
îndemnul, arătând cu vârful bărbiei spre Dan. 

— Lucrezi la Getax? a zis Dan, înseninându-se. 

— Bineînţeles! 

— Deci. Tot am reuşit să ne înţelegem. - am concis, 
reamintindu-mi demersul făcut la Circulaţie... Prin urmare, 
dumneata ai făcut o cursă cu taximetrul la pădurea 
Băneasa, sâmbătă după-amiaza, nu? 

Mi-a confirmat, dând din cap cu repetiţie. 

— Te rog să ne spui tot ce ştii despre această cursă? 

— E foarte simplu... Mă aflam la intersecţia bulevardului 
Republicii cu calea Moşilor, când mi-a făcut un tip semn să 
opresc... 

— Poţi preciza ora? l-a întrebat Dan, pregătindu-şi 
notesul. 

— În momentul în care s-a suit în maşină era şase fără 
zece... 

— Unde ţi-a cerut să-l duci? 

— La Grădina Zoologică... 

— Şi la ce oră ai ajuns acolo? 

— La şase şi şase minute... 

— Dar cum de ştii atât de bine momentele plecării şi 
sosirii la destinaţie? am vrut eu să mă lămuresc. 

— Pentru că eu nu completez foaia de parcurs din burtă, 
ca alţii... - mi-a răspuns el, cu mândrie. 

— Felicitări! l-am aprobat. Acum aş vrea să ştiu ce s-a 
întâmplat mai departe... 

— Nimic special... După ce-am oprit în faţa Grădinii 
Zoologice, clientul meu a coborât şi mi-a spus să-l aştept. 

— Şi s-a mai întors? a intervenit Dan, cu convingerea că 
pasagerul fiind într-un fel sau altul implicat în dramă ar fi 
avut suficiente motive pentru a nu mai reveni la taximetru. 

— Sigur! După un scurt timp şi-a făcut din nou apariţia... 

— Ai putea aprecia după cât timp a revenit? l-am 
consultat. 

— Numai câteva minute... - a zis el, cugetând cu ochii 
fixaţi pe lampă mea de birou. Deoarece, când a coborât eu 


mi-am aprins o ţigară. lar când s-a întors nu apucasem s-o 
termin... Aşa că nu cred să fi zăbovit mai mult de trei-patru 
minute... Deşi, atunci când a plecat, mi-a spus că va trebui 
să-l aştept vreo jumătate de oră... 

— Cât timp ai staționat, ai auzit focuri de armă sau ai 
zărit ceva care să-ţi reţină atenţia? 

— Nu. Nici n-am auzit nimic şi nici n-am observat nimic 
din ce spuneţi dumneavoastră... - mi-a răspuns, cu un gest 
de negaţie. 

— Şi la înapoiere, unde-a coborât pasagerul dumitale? 

— În faţă la hotelu' Lido... 

— Descrie-ni-l, te rog - i-a cerut Dan, considerând că am 
ajuns la sfârşitul discuţiei noastre. 

Dan, atent, şi-a notat o descriere suficient de vagă 
pentru a putea corespunde cu cea a mai multor zeci de mii 
de indivizi, între cincizeci şi şaizeci de ani. 

— N-o să ne fie prea uşor să-l depistăm... - a comentat 
el, închizând notesul. 

— Da' ce-aveţi cu el? A comis vreo fărădelege? s-a 
interesat şoferul, mai înainte ca eu să fi avut când să mă 
solidarizez cu neplăcuta constatare a colegiului meu. 

— Cam aşa ceva... - i-a răspuns Dan, cu lehamite. 

— Mi-am închipuit eu că n-o prea dă în brânci cu 
munca... Ce mai, că era exact tipul spionului! a zis şoferul, 
adoptând o atitudine atotştiutoare. 

— Ce vrei să spui? l-am întrebat, devenind atent. 

— Ce vreau să spun? Că eu sunt de multă vreme cu ochii 
pe el! Că doar n-oi fi chiar aşa de fraier, încât să n-adulmec 
un tip care se ocupă cu afaceri murdare - mi-a răspuns, cu 
şi mai multă infatuare. 

— N-ai vrea să fii mai explicit? i-am propus, întrebându- 
mă dacă nu avea cumva vreo doagă sărită. 

— Dă-i foarte simplu. Mi-a atras atenţia pentru că a 
călătorit foarte des cu maşina mea... Şi nu de puţine ori, 
atunci când oamenii cumsecade sunt la serviciu... Aşa că 
era firesc să mă-ntreb ce-nvârteşte şi de unde are atâtea 
parale să dea pe taxi... Nu? 


— Hai că eşti mare! s-a grăbit Dan să-l flateze, amuzat 
de spusele tânărului pe post de detectiv amator. Prin ce 
locuri l-ai mai dus sau l-ai mai lăsat? 

— Mai ales pe la hoteluri... cele din centru: Athenee 
Palace, Bucureşti, Inter... Da' prin locuri d-astea, publice, n- 
o să vă fie prea uşor să-l găsiţi. Nu credeţi? ne-a consultat 
el, cercetându-ne cu şiretenie. 

— Ai vreo sugestie mai bună? l-am întrebat, disimulându- 
mi neîncrederea. 

— Nu... N-am de făcut nici o sugestie... În schimb, 
admițând că vă interesează, aş putea să vă spun unde 
locuieşte! 

— Bineînţeles că ne interesează! am confirmat, dintr-o 
dată plin de speranţe. 

— Staţi să vedeţi... - mi-a răspuns, ridicându-şi o mână şi 
arătându-ne palma printr-un gest propriu agenţilor de 
circulaţie când vor să oprească un şofer care a contravenit 
regulamentului rutier. În afară de hotelurile de care v-am 
vorbit, l-am dus foarte des pe strada Mântuleasa, unde-mi 
cerea mereu să opresc, când în faţa unei case, când în faţa 
alteia. Da' nu intra niciodată acolo unde cobora... ci mergea 
mai înainte... Azi aşa, mâine aşa, până mi-am dat seama 
că, de fapt, chiar asta şi urmărea... să nu ştiu unde stă! 
Dacă mai ţineţi seama şi de faptul că, aşa cum v-am mai 
spus, mie-mi devenise oricum suspect, nici nu-i de mirare 
că mi-a trezit curiozitatea. Aşa că, într-o zi, după ce-a 
coborât din maşină, m-am luat după el, până am reuşit să 
văd ce nu voia el să văd! Asta aşa doar... ca chestie... Că 
doar nu degeaba am citit atâtea romane polițiste... 

— Hai să ne arăţi şi nouă unde-a intrat! l-am îndemnat, 
întrerupându-i tirada şi ridicându-mă zorit de pe scaun. 

Mergând după taximetrul „detectivului” amator, un sfert 
de oră mai târziu, am ajuns în faţa unui bloc masiv, cu zece 
nivele, înconjurat de o centură de marmură neagră, ce se 
ridica până la ferestrele primului etaj. Deşi, în mod evident, 
clădirea fusese ridicată între cele două războaie, avea o 


arhitectură cel puţin tot atât de modernă ca cea a 
construcţiilor contemporane. 

Mulţumindu-i pentru colaborare perspicacelui nostru 
ghid, ne-am despărţit şi am pornit spre intrarea imobilului. 
Am pătruns într-un hol spaţios unde o femeie spăla scările 
late, căptuşite cu dale de marmură albă. 

Instinctiv, mi-am aruncat privirea spre tabelul cu numele 
locatarilor, dar, amintindu-mi că nu avea cum să-mi 
folosească, am fost nevoit să mă las păgubaş. 

— Bună ziua! i-am zis femeii de serviciu, apropiindu-mă 
de ea. 

Şi-a întors capul spre mine şi, înclinându-şi-l în semn de 
salut, ne-a examinat întrebătoare. 

— Avem o rugăminte la dumneavoastră... Căutăm un 
domn care ne-a spus că are nişte covoare de vânzare... 
Însă, din păcate, am uitat cum îl cheamă... 

— Şi io ce să vă fac? Că acilea stă o grămadă dă domni. 
Dacă nu ştiţi cum îl cheamă pă ăl de-l cauţi, cum vreţi să-l 
găsiţi? s-a mirat ea de absurdul cererii mele... 

— Mă gândeam că, dacă v-aş spune cum arată, poate v- 
aţi da seama cine este... - i-am răspuns. 

— Ziceţi numa', ş-om vede - a consimţit ea să ne asculte. 

l-am făcut semn lui Dan să-i redea descrierea furnizată 
de taximetrist. 

— Ah! ... Dară ăsta-i domnu' Coman! l-a oprit ea pe Dan, 
mai înainte ca acesta să fi apucat să-şi epuizeze inventarul 
de semnalmente. Să ştiţi că e cel mai cumsecade locatar... 
Domnul Coman... 

— Şi unde locuieşte? am întrerupt-o, spunându-i că mă 
pot dispensa de bunele ei referinţe. 

— La şase... Îl găsiţi iute, c-are' numile scris pă' uşe... 

l-am mulţumit şi ne-am grăbit să ne urcăm în lift. 
Coborând pe palierul indicat de femeia de serviciu, am 
găsit cu uşurinţă uşa căutată, deoarece era prevăzută cu o 
placă de alamă pe care se gravase: „Dr. Ing. Radu Coman”. 

După ce Dan a apăsat pe butonul soneriei, s-a auzit un 
zornăit de lanţ şi uşa s-a deschis. 


— Ce doriţi? l-a întrebat pe Dan un tip de vreo şaizeci de 
ani, zâmbindu-i cu amabilitate. 

Era de statură potrivită, rotofei, cu o figură de bonom; o 
pereche de ochelari cu rame subţiri conferindu-i un aer de 
intelectual. 

— Sunteţi domnul doctor inginer Coman? l-a întrebat 
Dan, în timp ce eu, stând acoperit de spatele masiv al 
colegului meu, mă întrebam de ce-mi părea atât de 
cunoscută figura zâmbăreţului. 

— Desigur. Cu cine am onoarea? i-a răspuns rotofeiul, 
surâzând la fel de fermecător ca legendarele scene 
mitologice. 

— Ei, asta-i bună! am exclamat eu, reuşind să-mi 
amintesc de unde-l cunoşteam. Ce faci, dragă lanis? am zis 
cu jovialitate, făcându-mi apariţia dindărătul lui Dan. Să nu 
mă deziluzionezi şi să-mi spui că nu eşti tu, ci altul... că mă 
las de meserie! 

Mai întâi şi-a înclinat capul şi m-a privit surprins pe 
deasupra ramei ochelarilor, apoi, recunoscându-mă şi el, a 
rămas perplex. 

— Ooooo! Domnul comisar Apostolescu... - a izbutit el să 
îngaime, străduindu-se să afişeze o satisfacţie care nu-l 
prea încerca. Cu ce ocazie? 

— Cum e posibil, dragă lanis, să fi uitat bunele maniere? 
Îţi vin doi musafiri şi tu îi ţii afară, la uşă? i-am reproşat eu, 
desfăcându-mi braţele într-un gest care trebuia să-mi 
sublinieze nedumerirea. 

— Vă rog să mă iertaţi, domnule comisar... Dar ştiţi... La 
mine e cam deranj... Aşa că, mai bine... - a încercat el să- 
mi ocolească apropo-ul. 

— Ei lasă... Nu te mai scuza, că doar suntem între 
bărbaţi... - l-am întrerupt, în timp ce, degetul meu arătător 
i s-a înfipt în abdomen, cu o decizie care nu mai lăsa loc de 
interpretare a intenţiei mele. 

— Bineînţeles... Dacă insistaţi... Vă rog să poftiţi în 
casă... - a sfârşit el prin a pricepe „subtilitatea” cererii mele 


şi, deschizând larg uşa, a tăiat cu palma aerul printr-un 
gest larg, de invitaţie. 

În timp ce amfitrionul nostru a rămas în urmă, pentru a 
închide după noi, am străbătut vestibulul şi m-am îndreptat 
spre o uşă deschisă. Trecând pragul încăperii respective, 
am văzut o cameră de lucru pe care şi-ar fi putut-o dori 
chiar şi un academician. Era spațioasă, luminoasă şi 
mobilată cu patru fotolii cromate, îmbrăcate în piele 
veritabilă, precum şi un birou masiv, tot metalic. Toţi pereţii 
erau acoperiţi cu tronsoane de bibliotecă, numai din metal 
şi sticlă, înţesate cu tratate de tot felul, mai puţin spaţiul 
rezervat unei combine muzicale sofisticate şi a două 
difuzoare. Volumele erau legate în piele verde, în ton cu 
cea care îmbrăca fotoliile. Parchetul, bine lustruit, era 
aproape în întregime acoperit cu un covor persan, gros de 
două degete, ale cărui arabescuri, tot de culoare verde, 
erau bine puse în valoare de un fond bej. 

În timp ce Dan privea admirativ în jurul lui, ne-a ajuns din 
urmă şi gazda noastră. 

— Daţi-mi voie să vă fac cunoştinţă... locotenentul 
Simionescu şi colonelul de poliţie Emil Prodan - am spus şi, 
remarcând că Dan îşi apropia călcâiele, vrând să ia poziţie 
de drepţi, am continuat repede: zis Vasile Orban, colonel de 
contrainformaţii... zis Simon King, reprezentantul firmei 
General Motors pentru Europa... Zis Frank Green, inspector 
principal în poliţia federală... 

— Domnule comisar... - mi-a reproşat dolofanul, cu 
timiditate... 

— Are dreptate - m-am adresat lui Dan, care mă privea 
aiurit. Are atât de multe identități, încât m-ar apuca 
noaptea dacă m-aş apuca să le menţionez pe toate. Şi asta 
fără nici cea mai mică garanţie că aş fi capabil să cuprind 


chiar şi un sfert din ele... - am adăugat, conştient de 
ignoranţa mea. De fapt... Dânsul este... un devotat client 
de-al nostru... Domnul lanis Caradopol... - mi-am sfârşit eu 


prezentarea. 


— Domnule comisar, deşi mă bucur sincer să vă revăd 
după atâţia ani, vă mărturisesc că nu înţeleg cărui fapt 
datorez plăcuta dumneavoastră vizită... - a declarat el 
alarmat, în pofida faptului că se străduia s-o facă pe 
imperturbabilul. 

— Deşi sunt convins că revederea noastră n-are de ce să 
te surprindă, am să-ţi satisfac dorinţa... formulând 
învinuirea pe care ţi-o aduc! 

—  Învinuire?! Ce  învinuire?! a exclamat, cu o 
convingătoare uimire. 

— Dacă insişti atât de mult, nu te pot refuza... - i-am 
spus, omiţând să-i răspund şi grăbindu-mă să mă instalez 
într-unul dintre îmbietoarele fotolii. 

Dan mi-a urmat exemplul, dar gazda a rămas în picioare. 

—  Îndrăzneşte, îndrăzneşte, te rog... - l-am invitat, 
arătând spre un alt fotoliu, iar după ce m-a ascultat, 
codindu-se, am continuat, făcând pe neajutoratul: Cum eu 
nu am fost niciodată o somitate în probleme de aritmetică, 
te rog să ai amabilitatea să-mi explici... cum se face că nu 
te mai afli la pension? Deoarece, din câte-mi amintesc eu, 
parcă mai aveai vreo doi ani de „sejur” pe cheltuiala 
statului. 

— Urmare a bunei mele comportări, am fost eliberat 
înainte de termen... - m-a lămurit, adăugând circumspect: 
De altfel, vreau să ştiţi că, după ultima mea condamnare, 
n-am mai călcat pe alături... De aceea nu înţeleg scopul 
vizitei dumneavoastră... 

— Bravo, lanis! Mă bucură să aflu că ai intrat în rândul 
oamenilor cinstiţi. Şi cu ce te ocupi în prezent? 

— Sunt achizitor la un centru de recuperare a 
ambalajelor din sticlă... 

— Excelent! am apreciat cu satisfacţie, după care l-am 
întrebat, arătându-mă îngrijorat: Dar cu banii, cum te 
descurci? Nu-i prea mic salariul? 

— Deloc! Când trăieşti cumpătat... 

— Mă, lanis. Eu cred că trebuie să-ţi fie destul de greu... - 
am zis, privind cu semnificaţie prin încăpere. Ce naiba, 


pentru întreţinerea unui astfel de apartament, trebuie să ai 
parale multe, nu glumă! Mai cu seamă că veniturile pe care 
le poţi obţine din comerţul cu sticle şi borcane trebuie să fie 
destul de modeste... 

— Parole d'honneur, domnule comisar! Mă descurc destul 
de bine cu salariul meu... - mi-a replicat el, în timp ce-şi 
lipea o palmă în dreapta inimii, aşa, ca să fie mai 
convingător. 

— Dă-o-ncolo, lanis, că tot mai faci tu, pe ici, pe colo, 
câte-o „petite supercherie” - am insinuat, pentru a 
continua ironic: Vezi ce băiat bun sunt? Ştiind că eşti un om 
subţire, n-am spus pungăşie... că ar fi sunat prea vulgar! 

Proptindu-şi şi mai bine mâna pe piept, şi-a ridicat ochii 
spre plafon şi s-a jurat cu ardoare: 

— Să mă trăsnească Dumnezeu dacă, în ultima lună, de 
când m-am eliberat, am mai recurs la expediente. Ba mai 
mult, nici prin gând nu mi-a trecut să-mi reiau activitatea 
anterioară! 

— Zău?! m-am arătat eu neîncrezător. Şi atunci cum e cu 
plăcuţa de pe uşă, din care reiese că, în afară de faptul că 
eşti „doctor inginer”, mai ai şi un nume care nu-ţi aparţine? 

— Am uitat de ea...! E veche, ştiţi dumneavoastră de 
când... Dar o scot imediat... - a turuit el, ridicându-se din 
fotoliu şi pivotând cu faţa spre ieşire. 

— Lasă, lasă... Stai jos că nu-i nici un zor! În definitiv, 
poate să rămână şi acolo unde se află... de îndată ce noi tot 
plecăm împreună... 

— De ce să plecăm împreună? a protestat el, lăsându-se 
să cadă la loc, în fotoliu. Mi-am executat condamnarea...! 
Domnule comisar, sunteţi un om drept... De ce-mi căutaţi 
nod în papură? m-a întrebat el, cu un ton implorator. 

— lanis, nu am venit la tine cu idei preconcepute. Tot ce- 
ţi cer este să-mi răspunzi cu sinceritate la câteva întrebări. 
Aşa că, te sfătuiesc să nu încerci să ne duci! l-am avertizat, 
cu severitate. 

— Vă spun tot ce doriţi... domnule comisar... - s-a 
angajat el, plin de solicitudine. 


— De pildă... Aş vrea să ştiu ce ai făcut, să zicem, în 
ultimele patru zile! i-am spus, făcându-i semn lui Dan să-i 
consemneze răspunsurile. 

— În toate aceste zile m-am aflat la centrul de sticle şi 
borcane unde v-am spus că lucrez. Inclusiv duminică 
dimineaţa, deoarece este singura zi în care-şi pot valorifica 
ambalajele şi salariaţii... - mi-a explicat el, plin de 
înţelegere pentru categoria menţionată. 

— Până la ce oră ai avut program? 

— Până la cinci după-amiaza! Mai puţin duminică, când 
am închis la douăsprezece... 

— Şi după cinci după-amiaza, ce ai făcut? 

— Ştiţi, există o zicală englezească: „Bordeiul meu e 
castelul meu”. Aşa că am stat la mine acasă în compania lui 
Bach, Mozart, Rossini... - a zis, privind cu semnificaţie spre 
combina muzicală. 

— Deci, în niciuna din ultimele patru zile nu ai mai ieşit 
din casă după-amiaza. Am reţinut bine? 

— Da, domnule comisar. Pentru că nicăieri nu-i mai bine 
ca la mine acasă... 

— Şi sâmbătă după-amiază? 

— Păi nu v-am spus? s-a mirat el. La fel ca şi în celelalte 
zile... Am stat acasă şi am... 

— lanis, mă pui într-o situaţie penibilă! l-am întrerupt, 
arătând cu o jenă voită spre Dan. Ce părere crezi că-şi va 
face colaboratorul meu văzând cum stau aici şi-ţi ascult 
balivernele pe care le tot îndrugi? Chiar vrei să-mi 
subminezi autoritatea de şef? 

— Domnule comisar...! Parole d'honneur! Sâmbătă după- 
amiaza am stat acasă. Aici, în această cameră şi m-am 
delectat cu muzică simfonică... Dacă vreţi, sunt gata să mă 
jur chiar şi pe sfânta memorie a mamei mele... - mi-a 
propus, ridicându-se din fotoliu, pentru a-şi lipi din nou o 
palmă de piept. 

Privindu-mi ceasul, cu un gest de nerăbdare, l-am 
întrebat cu asprime: 


— Sunt prea grăbit pentru a asculta basme! Chiar dacă 
au drept erou pe sfânta-ţi mamă! Ori deşerţi sacul, ori 
plecăm împreună! 

— Bine, dar... - a scâncit el, dezorientat. 

— lar după ce ajungem la inspectorat, am să te confrunt 
cu o persoană care afirmă că sâmbătă după-amiaza n-ai 
prea stat pe acasă... 

— Cine afirmă aşa ceva ori se înşeală, ori e un mitoman! 
a declarat el, cu impetuozitate. 

— Martorul menţionat fiind şoferul unul taximetru cu care 
ai călătorit în ziua amintită! am precizat, fără să-i iau 
protestul în considerare. 

M-a privit derutat câteva clipe, apoi, lăsându-se să cadă 
înapoi în fotoliu, a izbucnit cu disperare: 

— Domnule comisar, vă spun tot ce doriţi... Dar să ştiţi...! 
Eu n-am nici o vină... Să mă bată Dumnezeu, dacă am 
vreun amestec. 

— Nu aşa! la-o uşurel! De la început! Şi povesteşte-mi 
totul! Dar vezi să nu omiţi ceva... - l-am prevenit, tranşant. 

A dat din cap pentru a mă asigura că s-a decis să fie 
sincer. 

— En bref, în urmă cu vreo trei săptămâni, pe când 
călătoream cu trenul, spre Deva, unde locuieşte viitoarea 
mea soţie... 

— Ei bravo! Să ştii că eşti cineva, dacă, la vârsta pe care- 
o ai, mai poţi s-o faci pe logodnicul de profesie! i-am zis, cu 
o reală admiraţie. 

— Nu... nu e ce credeţi dumneavoastră... Doar v-am spus 
că m-am lăsat de meserie. Acum vreau cu adevărat să-mi 
întemeiez un cămin! s-a confiat el. 

— Felicitări! Dar revino, te rog, la subiect! i-am cerut, 
neavând chef să mă trezesc preluând un banal caz de 
escrocherie sentimentală, când eu aveam de rezolvat un 
triplu asasinat! 

A făcut un gest de resemnare, şi şi-a reluat relatarea: 

— Aşa cum vă spuneam, mă aflam în trenul Orient 
Expres... Şi, cum drumul era lung, am preferat să-mi petrec 


timpul în vagonul restaurant... La un moment dat s-a 
apropiat de mine un domn şi m-a întrebat dacă poate să ia 
loc la masa mea. Cum eu sunt o persoană sociabilă, n-am 
avut nimic împotrivă... Ba din contră, chiar m-am bucurat 
că am cu cine să-mi omor plictiseala... 

— E vreo legătură între această poveste şi plimbarea pe 
care ai făcut-o la Băneasa? l-am întrebat, cu intenţia de a-l 
readuce la temă pe care-o urmăream. 

— Bien sur! s-a grăbit el să-mi confirme, pentru a adăuga 
cu amărăciune: Mai bine n-ar fi fost! Prin urmare, domnul 
de care vă spuneam, s-a aşezat la masa mea şi ne-am 
apucat să discutăm de una, de alta... Aşa se face că el a 
început să-mi povestească că este medic şi că vine de la 
Bucureşti, unde-a fost într-o audienţă, pentru a obţine un 
transfer la un spital de aici. Întrebându-l dacă a reuşit să-şi 
satisfacă dezideratul, mi-a răspuns că în pofida 
promisiunilor ce i se făcuseră, este convins că cererea sa a 
fost clasată chiar din momentul în care-a ieşit din cabinetul 
persoanei la care se dusese... Vă jur că, până în acel 
moment, eram hotărât să nu mai intru în conflict cu legea... 
Dar tentaţia a fost prea mare... Ştiţi, era ca şi cum aş fi tras 
un loz câştigător şi l-aş fi aruncat, renunțând să mai încasez 
banii... - mi-a spus, zâmbindu-mi destins. 

— Rămâi la subiect! l-am avertizat, pentru a-l împiedica 
să facă o nouă digresiune. 

— Asta şi fac! ... El s-a plâns că are un necaz şi eu, ca să- 
i fac o plăcere, m-am arătat solidar cu justeţea transferului. 
Apoi, când mi-a venit şi mie rândul să-i spun unde 
călătoresc, am avut grijă să-mi atribui o înaltă funcţie 
guvernamentală. A fost suficient, pentru a începe să-mi 
facă o curte asiduă... În sfârşit, după ce l-am lăsat să insiste 
mult... principialitatea mea s-a lăsat înduioşată de ardoarea 
rugăminţilor sale. Şi am acceptat să-i obţin transferul dorit, 
atât pentru el cât şi pentru soţia sa... 

— Pentru ce sumă? 


— Treizeci de mii... Dar să ştiţi că nu sunt speculant! m-a 
avertizat el, amuzat. În suma stabilită am inclus şi un 
apartament confortabil, cu poziţie „extracentrală”. 

— Într-adevăr, lanis, sunt obligat să constat că lucrezi cu 
preţuri de concurenţă - am glumit eu. 

— Dacă vreodată aveţi nevoie de un astfel de serviciu... 
vă rog să apelaţi la mine, cu toată încrederea. Pentru 
dumneavoastră fac rabat... cincizeci la sută... Chiar şi mai 
mult! a început el să râdă, încurajat de spiritul meu. 

— Hai, hai! Nu te-ntinde! Continuă relatarea! l-am luat iar 
din scurt. 

— În conformitate cu convenţia încheiată, a rămas că la 
proxima ocazie va reveni la Bucureşti şi-mi va aduce suma 
stabilită. Aproape că şi uitasem de combinaţia asta, când, 
sâmbătă după-amiaza, m-am trezit că-mi dă telefon pentru 
a mă anunţa că e în Capitală... 

— La ce oră a sunat? 

— Cred că era şase fără un sfert... 

— Şi ce ţi-a spus la telefon? 

— Foarte puţin... Mi-a zis că e împreună cu soţia lui la 
Parcul Privighetorilor şi că vrea să mă vadă pentru a-mi 
restitui datoria... Aşa a denumit el suma ce urma să mi-o 
dea, probabil pentru că vorbea de la un telefon public. 

— Mda... Şi? 

— M-a invitat şi pe mine la restaurant, dar l-am refuzat, 
pentru că, fiind o figură prea cunoscută de poliţie, n-aveam 
nici un chef să dau ocazia vreunui agent să mă umfle de-o 
aripă... Dar asta nu însemna că-mi puteam permite dau cu 
piciorul la nişte bani care puteau fi câştigaţi atât de uşor... 

— Şi unde i-ai propus să vă vedeţi? 

— Întrucât în acest gen de afaceri n-ai voie să excluzi 
posibilitatea unei prinderi în flagrant delict, m-am gândit la 
un loc cât mai pustiu, care să-mi permită să sesizez din 
timp o prezenţă străină... Cum ar fi un ofiţer de poliţie sau 
un procuror... Aşa că i-am propus să ne întâlnim în faţa 
poligonului de tir, unde ştiam că se află o piaţă mică, care e 
uşor de supravegheat... Mai cu seamă că punctul respectiv 


reprezenta şi avantajul că se afla în imediata apropiere a 
locului de unde-mi telefonase... În consecinţă, i-am explicat 
că un om cu funcţia mea nu se poate afişa într-o cârciumă, 
fie ea şi mai spălăţică. Şi i-am indicat unde ne putem 
vedea. În orice caz, mi-a demonstrat că este un băiat tare 
deştept a apreciat lanis, zâmbindu-mi sarcastic. A priceput 
imediat că oamenii cu funcţii importante trăiesc departe de 
păcatele lumeşti... cum ar fi un vin vechi şi o femeie nouă... 

— La ce oră aţi fixat întâlnirea? l-am întrerupt, pentru a-l 
ghida spre direcţia care mă interesa. 

— La şase, deoarece în momentul acela eu apreciasem 
că este cinci şi jumătate şi am timp suficient... Din păcate, 
după ce-am închis telefonul şi m-am uitat la ceas, am 
constatat, aşa cum v-am spus, că era mai târziu cu 
cincisprezece minute... 

— Când ai ajuns acolo? 

— La şase şi vreo zece minute... Dar n-am văzut pe 
nimeni... Şi m-am decis să profit de această situaţie, făcând 
o recunoaştere a terenului. Astfel, adoptând un aer de 
nonşalanţă, am început să mă plimb pe lângă liziera pădurii 
cu ochii printre copaci, pentru a sesiza, aşa cum vă 
spuneam, dacă dindărătul vreunuia dintre ei nu se vede 
vreun ofiţer de poliţie... Şi aşa am văzut... picioarele unui 
bărbat întins pe jos... Imaginându-mi că descoperisem la 
timp dangerul pe care-l envisageasem, m-am felicitat şi am 
vrut să plec... Apoi, cum presupusul domn tot nu avea ce 
să-mi facă, de îndată ce eu nu i-aş fi dat posibilitatea să mă 
prindă în flagrant delict de luare de bani, m-am gândit să 
mă apropii de el şi să-i atrag atenţia că a adoptat o poziţie 
dăunătoare sănătăţii... Deoarece pământul rece constituie 
o sursă sigură de guturai... - mi-a explicat el, zâmbind 
amuzant pentru câteva clipe, pentru că imediat să-şi muşte 
buzele şi să se scuture cu înfiorare... Când am ajuns acolo, 
am văzut că omu' era mort. Şi era chiar doctorul Nemens... 
- a şoptit, scoţându-şi cu nervozitate o batistă din 
buzunarul halatului pe care-l purta şi începând să-şi şteargă 
palmele cu ea... 


— Ce ai făcut în momentul în care l-ai recunoscut? l-am 
întrebat. 

— Ce puteam să mai fac? M-am grăbit să dispar cât mai 
repede posibil... - mi-a răspuns, făcând un gest de 
amărăciune. 

— Aţi mai zărit şi altceva? s-a interesat Dan, decizându- 
se să participe şi el la chestionarea bănuitului. 

l-a răspuns printr-o clătinare din cap. 

— Lângă doctorul Nemens nu se mai aflau şi alte 
victime? a insistat Dan. 

— Nu... Adică... Nu ştiu... De îndată ce mi-am dat seama 
că e mort, m-am îndepărtat cât mai iute am putut. Mie nu 
mi-au plăcut niciodată morţii... 

— Te-ai apropiat de el? l-am întrebat. 

— Nu... Doar v-am spus că m-am îndepărtat imediat... 

— Dacă nu te-ai apropiat, de unde ai ştiut că e mort? m- 
am răstit la el. 

— Aşa am interpretat eu rigiditatea în care zăcea şi 
sângele care i se scurgea pe obraji... Dacă m-am înşelat, cu 
atât mai bine! mi-a replicat el, cu indiferenţă. 

— Unde sunt banii? l-am întrebat, brusc, pentru a-l lua pe 
nepregătite. 

— Care bani? mi-a întors-o el, scoţându-şi ochelarii şi 
privindu-mă cu candoarea specifică miopilor. 

— lanis, n-o fă pe mironosiţa! Ştii bine că-ţi vorbesc 
despre banii pe care i-ai luat de la doctorul Nemens! 

— Bine, domnule comisar, dar nici nu m-am atins de el! 
Când am ajuns la vreo trei metri şi am văzut că nu mai 
trăieşte, am fugit de acolo... - s-a lamentat el. Domnule 
comisar, dumneavoastră, care mă cunoaşteţi de atâta amar 
de vreme, credeţi că eu, lanis Caradopol, m-aş putea preta 
la jefuirea unui cadavru? Aşa, ca o hienă...? mi-a reproşat 
el, pe acelaşi ton şi, observându-mi probabil şovăiala, a 
continuat cu persuasiune: Nu, domnule comisar! Vă rog să 
fiţi convins că eu nu comit fapte crapuloase. O escrocherie, 
da, cu toată plăcerea! Mai ales când pot trage pe sfoară pe 
unul care, într-un fel sau altul, umblă tot cu treburi 


necurate! Dar mârşăvii? Pas de tout! De aceea, vă 
mărturisesc că sunt de-a dreptul surprins să văd că 
dumneavoastră, un om atât de inteligent, puteţi admite, fie 
şi numai pentru o clipă, că aş fi putut decade până la 
comiterea unor fapte ignobile... şi-a încheiat el discursul, 
mustrător. 

— În timpul în care v-aţi aflat în zona poligonului de tir, 
aţi auzit împuşcături? l-a întrebat Dan, pe când eu, 
gândindu-mă la argumentele infractorului, îmi spuneam că 
reuşise să mă convingă suficient pentru ca să-l scot din 
cercul bănuiţilor. 

— Nu... N-am auzit nimic de soiul ăsta... 

— Dar de alt soi? m-am grăbit eu să-l chestionez. 

— Parcă am auzit ceva... când am ajuns la locul 
rendezvous-ului... Parcă am avut senzaţia că am auzit un 
zgomot de motor de automobil care pleacă... 

— Ai putea să-mi precizezi direcţia din care venea? n-am 
omis să-l întreb, deoarece subiectul părea interesant. 

— Am avut impresia că venea din faţă, adică dinspre 
şoseaua care duce spre Otopeni... Dar, fiind vorba numai 
de o simplă impresie, n-aş vrea să vă induc în eroare... - m- 
a avertizat, zâmbindu-mi plin de bunăvoință. 

— lanis, dacă eşti, într-adevăr, străin de uciderea 
doctorului Nemens, de ce ai încercat să mă duci cu preşul, 
susţinând că nu ai ieşit din casă sâmbătă după-amiază? 

— Domnule comisar, credeţi că un om ca mine, cu un 
cazier cât o carte de telefoane, are vreun interes să fie dus 
şi cercetat la poliţie în legătură cu un asasinat? m-a 
consultat el, cu amărăciune. Eventual, şi „niţel” condamnat 
pentru o astfel de treabă...? 

— Mă, lanis, nu fii coţcar cu mine că... doar amândoi 
suntem oameni de meserie... Chiar vrei să te cred că te-ai 
temut să nu fi condamnat pentru omor, aşa, pe nevinovate? 
Printr-o eroare judiciară? l-am persiflat. 

— Adică, ce, nu s-au mai văzut chestii d-astea? 

— AŞ! Ţie de altceva ţi-a fost frică... Şi, ca să-ţi fac o 
bucurie, te anunţ că n-ai scăpat! 


— Nu, domnule comisar! Protestez! Nu e just să-mi 
puneţi în spate tentativa de escrocherie...! În fond, eu nu i- 
am cerut nimic! El este acela care m-a provocat? Exact! 
Asta e! Totul a fost o provocare! a început el să turuie, 
vădit speriat. 

— lanis... - am încercat eu să-l temperez, dojenitor. 

— Ba mai mult! Ce, el era un om cinstit?! De cea 
încercat să obţină nişte avantaje care nu i se cuveneau? a 
continuat el, dezlănţuit, pentru ca, după o scurtă pauză, să 
mă avertizeze prin ridicarea şi bâţâirea degetului arătător: 
Vă rog să luaţi notă că, din punct de vedere circumstanţial, 
nu avem de-a face, aşa cum rezultă din aparenţe, cu o 
tentativă de escrocherie. Nu! În nici un caz! În speta 
noastră sunt întrunite toate condiţiile necesare stabilirii, în 
mod irefutabil, a unei condamnabile acţiuni de mituire a 
unui funcţionar public... - s-a declanşat lanis, de parcă ne- 
am fi aflat într-o sală de tribunal, el în calitate de mare 
avocat şi eu de judecător-stagiar. 

— Cine este persoana ultragiată? l-am întrerupt, pentru a 
nu lăsa să planeze vreo confuzie. 

— Nu acesta este aspectul relevant! Deoarece nu ne 
referim la o anumită persoană! m-a corectat el, cu 
dârzenie. Ci, în exclusivitate, la faptul că infractorul a 
încercat - chiar dacă nu a reuşit! - să miluiască un director 
de minister...! Acesta a fost scopul pe care l-a urmărit! ŞI 
deşi, nu a fost în stare să şi-l realizeze, el nu poate fi 
exonerat de vina de a fi adus prejudicii morale unui om 
care ocupă o muncă de răspundere în aparatul de stat! mi- 
a trântit-o el, cu aplomb. 

— De fapt, tu ce pretinzi? Că doctorul Nemens, urmărind 
să te mituiască, a devenit pasibil de sancţiunile prevăzute 
de Codul penal. Aşa e? 

— Bineînţeles! m-a aprobat el, minunându-se de uşurinţa 
cu care reuşisem să prind tâlcul susţinerii sale. 

— Doreşti, în conformitate cu prevederile Codului penal, 
să-ţi consider spusele drept o denunţare a doctorului 
Nemens ca mituitor? m-am interesat, făcând-o pe seriosul. 


Realizând, brusc, că a cam sărit peste cal, a rămas 
descumpănit, dar nu pentru mult timp: 

— Domnule comisar, nu mi-a plăcut niciodată să fac 
cuiva rău... - mi-a răspuns el, mândru de mărinimia sa. 

— Bravo, lanis! Eşti un adevărat gentleman! am apreciat, 
străduindu-mă să fiu serios, pentru ca, apoi, să continui 
spre Dan: Îţi dai seama ce sarcină ingrată aveam de 
îndeplinit, dacă domnul Caradopol nu ne-ar fi dovedit ce 
suflet ales are? 

Dan, care urmărise liniştit absurda argumentare a 
escrocului, întrebându-se probabil de unde am făcut rost de 
atâta răbdare, pentru a-l asculta până la capăt, n-a ezitat 
să-şi manifeste sarcasmul: 

— Bineînţeles, dacă nu ne-am fi bucurat de întreaga 
înţelegere a domnului Caradopol, am fi fost nevoiţi să-l 
aducem în faţa justiţiei pe doctorul Nemens. Şi nu ne-ar fi 
fost prea uşor... 

— Într-adevăr, n-ar fi fost simplu deloc... dar poate că ar 
fi meritat... Deoarece, începând urmărirea judiciară a unui 
cadavru, am fi avut toate şansele să realizăm o 
performanţă suficient de inedită pentru a putea spera săni 
se imortalizeze numele în Guiness Book of Records... - am 
cugetat, compunându-mi un aer de adâncă amărăciune. 

— Sic tranzit gloria mundi! m-a consolat lanis, amuzat de 
concluzia rezultată din insanitatea pledoariei sale. 

— Ai dreptate! Să mergem! l-am îndemnat, ridicându-mă 
cu regret din comodul fotoliu. 

— Unde să mergem?! Credeam că... - a zis el, curmându- 
şi speriat fraza. 

— Credeai că... eşti scutit să-ţi conduci musafirii? 

— Să vă dea Dumnezeu sănătate, domnule comisar! mi-a 
urât cu o recunoştinţă slugarnică, pe când se ridica şi el din 
fotoliu. 

După ce-am trecut prin vestibul şi am deschis uşa, am 
arătat spre plăcuţa de alamă. 


— Asta se numeşte substituire de nume şi de titluri. Să 
dispară! lar dacă nu termini cu potlogăriile, te vâr din nou 
îndărătul gratiilor! l-am avertizat, cu seriozitate. 

— Am înţeles, domnule comisar. Am să vă dovedesc că 
m-am retras din „afaceri”... - m-a asigurat el, salutându-ne 
cu temeneli. 

— Să te audă Dumnezeu şi bineînţeles, sfânta-ţi mamă! i- 
am replicat, sceptic, păşind peste pragul uşii. 

— Oare nu i-ai acordat mai multă încredere decât ar fi 
trebuit, având în vedere foarte discutabila lui onorabilitate? 
m-a întrebat Dan, după ce ne-am urcat în maşina de 
serviciu. 

— Nu, nu cred... Pentru a fi un escroc veritabil - şi te 
asigur că „amicul” face parte exact din această categorie! - 
trebuie să fii capabil să-ţi cauţi victima. Şi o astfel de 
operaţiune nu este simplă! Fiindcă victima pe care ai ales- 
o, odată ajunsă în faţa realităţii, trebuie să fie pusă în faţa 
imposibilității de a cere sprijinul organelor de urmărire 
penală. Ori aceasta este situaţia în care s-ar fi găsit 
doctorul Nemens, dacă apucă să-i dea cei treizeci de mii de 
lei. Deoarece odată cu prezentarea reclamaţiei, ar fi fost 
firesc să-şi închipuie că i se vor cere şi lămuriri asupra 
împrejurărilor în care a înmânat banii escrocului. Tu, dacă 
te-ai transpune în locul doctorului Nemens, cum ai fi 
procedat? Ai fi reclamat că ai oferit mită pentru a obţine 
nişte avantaje ilegitime? Sunt convins de contrariu, situaţie 
în care lanis, odată intrat în posesia banilor, nu avea de ce 
să-şi mai ucidă victima! 

— Mda... Cam ai dreptate... Cum suma respectivă ar fi 
fost, în orice caz, confiscată, deoarece a reprezentat 
obiectul unei tranzacţii ilegale, tot n-aş mai fi putut să-mi 
recuperez paguba. În consecinţă, pentru a nu mă trezi şi cu 
obrazul pătat, ar fi trebuit să înghit hapul... - m-a aprobat 
Dan. Pentru ca, imediat, să-mi atragă atenţia: Am însă 
impresia că ne-am îndepărtat de la subiect. Eu te rugasem 
să-mi spui care-a fost motivul pentru care l-ai disculpat atât 
de repede pe domnul Caradopol. 


— i-am şi răspuns deja... Modul în care s-a pus la punct 
combinaţia, a demonstrat cu prisosinţă că „amicul” meu 
lanis este un tip inteligent... Şi, cum un om inteligent 
respinge aprioric orice violenţă, am conchis că nu poate fi 
el asasinul căutat! 

— Şefu'! Jos pălăria! Raționamentul pe care l-ai făcut 
este perfect! s-a entuziasmat el, cu o ironie pe care nu s-a 
ostenit să mi-o ascundă. Numai că, din păcate... Am 
impresia că are, totuşi, o mică bravură... 

— Care-o fi aia? l-am încurajat, pe acelaşi ton. 

Se bazează pe un raţionament total subiectiv. Fie şi 
pentru simplul fapt că, după cum se ştie, regulile sunt 
întărite prin excepţii! a zis, invocând printr-un gest al 
palmelor formula: quod erat domonstrandum! 

— Remarca ta e corectă! Nu se pot emite judecăţi, în 
funcţie de reguli sau principii. Decât în situaţia în care 
acestea pot fi întărite şi de nişte probe palpabile... 

— Şi avem aşa ceva? m-a întrerupt, probabil nemulţumit 
de tonul meu, voit didactic. 

— Desigur! lanis Caradopol a ajuns la locul faptei după 
consumarea acesteia... 

— A cronometrat cineva exact momentul comiterii 
multiplului asasinat? 

— Nu, bineînţeles Dar asta nu poate să mă împiedice să 
cred că escrocul a ajuns în zonă după consumarea 
faptelor... Şi cea mai bună dovadă că aşa s-au petrecut 
lucrurile, ne este furnizată de şoferul taxi-ului care l-a 
transportat acolo! Acesta nu a auzit focuri de armă! 

— Mda... Cum el a staționat la câţiva zeci de metri, ar fi 
fost exclus să nu audă cele trei împuşcături - a sfârşit Dan 
prin a-mi confirma punctul de vedere. 

— Mai mergem undeva, domnule căpitan? a întrebat 
plutonierul Vartunian, agasat de imobilitatea la care-l 
condamnase discuţia dintre mine şi Dan. 

Cum lanis Caradopol fusese exclus din cercul bănuiţilor, 
mi-am spus că a venit momentul să-l înlocuiesc cu 


altcineva. Prin urmare, i-am cerut să ne ducă pe strada 
Batiştei. 

Când maşina a oprit în faţa imobilului în care locuia Paula 
Nicolau, am coborât şi mi-am consultat ceasul: indica ora 
patru şi jumătate. 

— S-ar părea că primăvara s-a instalat, în sfârşit! i-am 
spus lui Dan, remarcând că vremea s-a încălzit suficient, 
pentru a-i determina pe cei mai mulţi dintre trecători să 
iasă la promenadă în talie. 

Mai întâi, parcă surprins de observaţia mea, a ridicat 
capul spre infinita profunzime a unui cer tot atât de 
albastru ca şi ochii lui, apoi, apreciind că mai-marele peste 
galaxia noastră s-a pus într-adevăr pe treabă, mi-a răspuns: 

— Da' ştii că aşa-i? a constatat, cu satisfacţie, în timp ce- 
şi scotea  balonseidul şi-l aruncă pe bancheta abia 
abandonată. 

Zicându-mi că şi el are dreptate, i-am urmat exemplul 
fără zăbavă. 

— Staţi mult aici? a vrut să afle Vartunian, cu certa 
intenţie de a se duce să mănânce ceva. 

— Nici gând! E atât de frumos, afară, încât aş vrea să te 
bucuri şi tu de schimbarea vremii, făcând e plimbare. NOI, 
PE JOS... ŞI TU, CU MAŞINA, DUPĂ NOI! i-am replicat, fără să 
pun la inimă dezolarea ce-l cuprinsese. 


V. 
„„„DACĂ AR FI AVUT UN ASTFEL DE TALENT, SCRIA ŞI 
PRIN GAZETE... 


Odată ajunşi în fața imobilului, mi-am privit din nou 
ceasul. Fiind ora cinci şi cinci minute, mi-am spus că mă pot 
încumeta să fac o vizită inopinată, fără a se putea spune că 
sunt prost crescut. 

— Am dori să discutăm cu doamna Mariana Caloianu - i- 
am explicat unei femei planturoase, cu aspect de 
pensionară la limită de vârstă, când ne-a deschis uşa 
apartamentului şi ne-a privit întrebător. 


— Da... - a aprobat ea, după ce-a ajuns la probabila 
concluzie că nu avem aspect de perceptori. Numai un 
moment... - a mai spus, lăsând uşa deschisă şi dispărând 
din vestibul. 


Aşteptând să apară pensionara care ne interesa, am 
auzit din spatele unei uşi o voce feminină care-a întrebat 
cine a venit şi apoi pe cea a bătrânei care-i răspundea ceva 
pe şoptite. Brusc, în hol şi-a făcut apariţia o femeie, la vreo 
treizeci de ani, îmbrăcată într-un taior elegant, dintr-o stofă 
de culoare violet şi cu pantofi cu toc, în nuanţă cu 
costumul. 

Pentru o fracțiune de secundă ne-am examinat reciproc. 
Era de statură potrivită şi bine făcută, cam în genul lui 
Marylin Monroe, cu părul tot atât de blond, dar, spre 
deosebire de răposata vedetă, suficient de lung pentru a-i 
acoperi spatele ca o cascadă de lumină. 

După ce, în prealabil, a mai aruncat o privire peste 
umărul meu, unde se afla lunganul de Dan, mi-a surâs 
dulce, ca pentru o fotografie ce urma să constituie coperta 
revistei „Playboy”. 

— De ce staţi în uşă? Vă rog să poftiţi în casă! şi-a 
amintit ea să ne invite, satisfăcută de modul în care 
arătam. 


Cum niciodată nu am refuzat o femeie frumoasă, m-am 
conformat, grăbit să-i fac pe plac mai înainte de a se 
răzgândi. 

— Aţi venit cum nu se poate mai bine, deoarece cred că 
nu sunt nici cinci minute de când m-am înapoiat de la 


şcoală... - a spus, pe când pătrundeam într-o încăpere 
ocupată în cea mai mare parte de un pian cu coadă. Vă rog 
să luaţi loc... - ne-a îmbiat, ducându-se spre un colţ opus 


masivului instrument muzical, unde se aflau înghesuite o 
măsuţă joasă şi trei fotolii, fără braţe. 

— Sunteţi studentă la Conservator? am întrebat-o, în chip 
de introducere, uitându-mă spre pian. 

— Ah, nu! Din păcate nu mai sunt de mult studentă - mi- 
a răspuns, cu un regret plin de cochetărie, în timp ce ochii 
ei mari şi verzi îmi transmiteau o undă de mulţumire pentru 
ceea ce luase ea drept un compliment când, în realitate, eu 
nu făcusem nimic altceva decât să asociez noţiunea de 
şcoală cu pianul care domina camera. Sunt o prea bătrână 
profesoară a Liceului de muzică... 

Am  învăluit-o cu o privire plină de admiraţie şi, 
considerând că am spart gheaţa, am început s-o manevrez: 

— Cum nu am vrea să profităm de amabilitatea 
dumneavoastră... 

— Mai curând aş fi gata să susţin că profitul e de partea 
mea, deoarece vizita dumneavoastră îmi face plăcere, 
realmente... Apropo, cu ce să vă servesc? Un coniac? O 
cafea...? Sau, de ce nu, ambele...? m-a consultat, 
zâmbindu-mi cu atâta largheţe, încât între buzele ei, bine 
conturate, s-a creat un spaţiu care mi-a oferit toate 
condiţiile pentru a-i putea privi dantură. Şi era, într-adevăr, 


superbă! 
— Imi pare rău, dar suntem foarte grăbiţi... Ştiţi, până se 
întunecă, mai avem câteva drumuri de făcut... - mi-am 


exprimat eu regretul, hotărât să epuizez cât mai repede 
subiectul pentru care o căutasem şi să ajung, în sfârşit, să 
mănânc şi eu ceva după o întreagă zi de alergătură. În 
consecinţă, aş vrea să vă cerem câteva informaţii... 


— Vă stau la dispoziţie - s-a oferit ea, după ce-a primit 
refuzul meu cu o resemnare ce aducea mai degrabă a 
suspin de uşurare. 

— Cu speranţa că-mi veţi ierta indiscreţia, îndrăznesc să 
vă rog să-mi spuneţi cum v-aţi petrecut timpul sâmbătă 
după-amiaza... 

— Nu-i nici o problemă! m-a ajutat ea, remarcând sfiala 
pe care o arboram. Mai cu seamă că-mi este atât de uşor să 
vă răspund. Deci domnule... Cum aţi spus că vă numiţi? şi-a 
amintit ea că ar trebui să afle. 

— Nici nu v-am spus până acum - i-am replicat, făcând-o 
pe zâmbăreţul. Eu mă numesc Apostolescu, iar dânsul, 
Simionescu... - am făcut prezentarea, omiţând să 
menţionez gradele, nu chiar întâmplător. 

— Domnule Apostolescu, întreaga sâmbătă după-amiază 
mi-am petrecut-o acasă, deoarece am primit vizita unei 
prietene pe care n-o mai văzusem de mult... Aşa că am 
avut de discutat o grămadă de „conversaţii”... - a glumit 
ea. 

— Cum se numeşte această prietenă? a intervenit Dan, 
cu pixul pregătit în mod sugestiv, pe notes. 

— Paula... Paula Nicolau... Este o fostă colegă de bancă, 
încă din şcoala elementară... 

— În ce interval de timp s-a aflat la dumneavoastră? 

— A venit la mine exact la patru şi ne-am tăifăsuit până 
la şase şi jumătate... 

— Fiind sâmbătă după-amiaza, presupun că la discuţii a 
participat şi soţul dumneavoastră, nu? am remarcat, 
privindu-i verigheta şi dând din cap a înţelegere. 

— Aşa este... Însă numai la început... Apoi, s-a plictisit şi 
s-a scuzat spunând că are ceva de lucru în biroul lui... După 
care a şters-o englezeşte... În dormitor, unde a tras un pui 
de somn... Până ce l-am sculat eu să vină să vadă 
programul la televizor... - a improvizat ea, în timp ce-şi 
consulta ceasul. 

— Aşteptaţi pe cineva? am întrebat-o, văzând că tresare 
surprinsă. 


— Da... Este ora când soţul meu trebuie să vină acasă - 
mi-a răspuns cu recunoştinţă pentru faptul că am reuşit să 
înţeleg că a venit momentul să eliberăm ringul. 

Ştiind că n-ar fi politicos să nu ţin seama de dorinţa unei 
femei, mai ales când aceasta este şi foarte frumoasă, m-am 
ridicat în picioare, pentru a-i anunţa iminenta noastră 
plecare. Apoi, fără să mă îndepărtez de fotoliu, i-am spus 
cu o totală siguranţă: 

— Dacă am înţeles eu bine, soţul dumneavoastră nu a 
participat la discuţia pe care aţi avut-o cu Paula Nicolau, 
decât câteva minute... Sau, mai precis, numai atât cât să 
se achite de obligaţia de a-i spune bun-venit... 

— S-ar părea că aveţi suficiente cunoştinţe despre 
sistemele de eschivare ale bărbaţilor pentru a mai avea 
nevoie de confirmarea mea - a zis, zâmbindu-mi forţat, 
după ce şi-a aruncat din nou ochii spre cadranul ceasului. 

Cu toate că răspunsul ei, deşi destul de sibilinic, era 
edificator, am alunecat înapoi în fotoliu, sub privirea ei plină 
de uimire. 

— Din păcate, nu putem pleca mai înainte ca depoziţia 
dumneavoastră să fie confirmată şi de către soţul 
dumneavoastră - am zis, afişând un aer de adâncă 
dezolare, apoi, constatând că spaima ce-o cuprinsese i-a 
boţit fermecătorul surâs, m-am simţit obligat s-o consolez: 
De îndată ce soţul dumneavoastră tot trebuie să apară din 
moment în moment, sunt convins că n-o să vă mai 
inoportunăm mult... 

— Nu înţeleg... - a zis ea, dezorientată. Ce aveţi cu soţul 
meu? 

— E verificat faptul că bărbaţii apreciază timpul mult mai 
bine decât femeile. De aceea, am dori ca şi dânsul să facă o 
apreciere asupra orei la care aţi primit vizita prietenei 
dumneavoastră. 

— Cum, puneţi la îndoială cuvântul meu? a zis ea, tare 
vexată. Ce, eu nu am ceas la mână? Dacă v-am spus că 
Paula a venit la mine la patru, la patru a venit! mi-a replicat 
ea, cu o iritare greu stăpânită. 


— Doamnă, vă atrag atenţia că mărturia mincinoasă se 
pedepseşte prin lege! am avertizat-o, gândindu-mă s-o 
înştiinţez că nu-mi place să fiu îmbrobodit. 

— Dar cum vă permiteţi să mă faceţi mincinoasă? mi-a 
replicat, sărind revoltată din fotoliu şi ţintuindu-mă cu 
frumoşii ei ochi verzi, a căror privire devenise atât de rece, 
încât ar fi putut îngheţa şi Amazonul, de la izvoare şi până 
la vărsarea în Oceanul Atlantic. 

— lar în cazul de faţă, fiind vorba de uciderea unui om, 
puteţi fi acuzată şi de complicitate! am continuat s-o 
lămuresc, ca şi cum nu i-aş fi auzit protestul. 

— Poftiiim?! Nu înţeleg...! Despre ce ucidere vorbiţi? A zis 
ea, exteriorizând un amestec de dezorientare şi uluială. 

— Mă refer la Grigore Manase... 

— Grig?! Cum...?! Vreţi să spuneţi că Grig e mort?! a 
exclamat ea, ducându-şi îngrozită palmă la gură. 

— Întocmai! Şi, ca să fiu mai precis, a fost omorât! am 
confirmat, cu severitate. lar uciderea lui a fost făptuită 
chiar sâmbătă după-amiază! Pricepeţi? 

— Nu e posibil... - a şoptit ea, rămânând cu privirea în 
gol, descumpănită de spaimă. 

— Aşteptăm să ne spuneţi adevărul! i-am reamintii, 
constatând că tăcerea ei se prelungea prea mult. 

Scuturându-şi capul, ca şi cum ar fi vrut să scape de 
buimăceala ce-o cuprinsese, a început să se disculpe, 
înfricoşată: 

— Eu nu am nici un amestec... Am să vă spun totul aşa 
cum a fost... Azi dimineaţă, m-a sunat Paula... Of, Doamne, 
în ce m-am băgat! ... Mi-a spus că i-a înnebunit bărbatu'... 
Că l-a apucat dintr-o dată gelozia şi că o controlează tot 
timpul... şi că nu este exclus să-mi trimită pe cap doi amici 
de-ai lui, ofiţeri de poliţie, care să mă-ntrebe dacă a fost 
sâmbătă după-amiază pe la mine... După ce v-a descris, m- 
a rugat s-o ajut şi să le spun, adică să vă spun, că a stat la 
mine de la patru la şase şi jumătate seara... Înţelegeţi-mă, 
eu am vrut doar s-o ajut... ca între femei... N-am ştiut că 
Grig... - s-a scuzat ea, cu glasul spart. 


— N-aţi întrebat-o pentru ce avea nevoie de acoperirea 
dumneavoastră? a întrebat-o Dan. 

— Ba da... dar ea a zis că nu poate să-mi explice la 
telefon... 

— L-aţi cunoscut pe Grigore Manase? 

— Da... Am fost de câteva ori la el acasă... Bineînţeles, 
numai cu Paula. - s-a grăbit să completeze, remarcând 
încruntarea colegului meu. 

— Ce fel de om era? 

— Grig?! ... Totdeauna vesel şi simpatic... Doar că se 
cam uita după fuste... 

— V-a făcut curte şi dumneavoastră? 

— Mie?! Nu, domnule! Nu şi-a permis! mi-a replicat ea, 
lezată. De altfel, în ceea ce mă priveşte, eu l-am considerat 
întotdeauna un om manierat şi drăguţ... Doar Paula zicea 
că... Dar sunt convinsă că exagera, tocmai pentru că-l 
iubea atât de muult... În orice caz, sunt convinsă că Paula nu 
are nici un amestec în uciderea lui Grig... 

— De unde atâta convingere? ... 

— V-am spus doar c-o cunosc de mult, din copilărie... Și 
ştiu că este prea serioasă pentru a se lăsa angrenată în aşa 
ceva... 

— E chiar atât de serioasă? a zis Dan, ironic. Ţinând 
seama de relaţia ei extraconjugală, nu prea văd cum poate 
fi susţinută caracterizarea pe care i-aţi făcut-o. 

— Ştiu... - a zis ea, cu resemnare. E mai uşor să blamezi, 
decât să te străduieşti să înţelegi cauza care o poate 
determina, care, de fapt, împinge o femeie spre 
infidelitate... 

— Nu vă înţeleg... - am recunoscut. 

— Există situaţii care pot duce şi pe o sfântă spre un alt 
bărbat... 

— Ce fel de situaţii? m-am interesat, văzând că se 
opinteşte tare greu. 

— Sunt destui bărbaţi, care, inventând fel şi fel de sarcini 
profesionale, îşi neglijează sistematic familia... 


— O societate nu poate merge înainte decât prin munca 
tuturor membrilor ei. O muncă ce nu poate fi întotdeauna 
prestată în timpul celor opt ore... - s-a simţit Dan obligat să 
enunţe. 

— Astea-s lozinci, domnule! l-a repezit gazda noastră, 
lovind enervată cu tocul pantofului în covorul aşternut pe 
jos. Şi soţul meu lucrează peste program, dar căminu-i 
cămin! Un astfel de bărbat nu poate fi decât admirat şi 
iubit... Bineînţeles, dacă soţia lui nu-i o nimfomană... 

— E cazul doamnei Nicolau? am luat-o eu cu binişorul. 

— Da' de unde! Paula a fost întotdeauna un om 
cumpătat. lar dacă a ajuns să-şi înşele bărbatul, vina este 
numai a soţului ei! mi-a replicat ea, cu fermitate. Dacă nu 
era la servici, era la meci... Şi, dacă nu era la meci, era, în 
mod sigur, la un şpriţ! lar atunci când, în sfârşit, îşi amintea 
să mai treacă şi p-acasă, era după şpriţ şi nimerea direct în 
pat, pentru a începe să sforăie... - a încheiat, pufăind din 
nas cu dispreţ. 

Considerând că motivele care au determinat relaţia 
sentimentală dintre Paula Nicolau şi una din victime nu pot 
fi relevante pentru anchetă, am preferat să nu-i comentez 
explicaţiile. Mai cu seamă după ce ochii ei, poposind din 
nou pe ceas, s-au ridicat spre mine, imploratori. 

— Cunoaşteţi aceste persoane? m-am grăbit s-o întreb, 
pentru a-i satisface S. O. S.-ul pe care mi-l lansă cu 
disperare, în timp ce-i arătam fotografiile soţilor Nemens? 

— Nu. Nu i-am văzut niciodată... 

Exact în momentul în care-mi vâram fotografiile la loc în 
portofel şi ne ridicasem în picioare, s-a deschis uşa. 

— Sărut-mâna, draga mea! a spus un tip, intrând în 
cameră, după care, luând act de prezenţa noastră, cu 
surprindere, a sfârşit prin a-şi privi întrebător consoartă. 

Constatând că frumoasa noastră gazdă, dintr-o dată cu 
obrajii stacojii, nu ştie ce să răspundă, m-am decis să-i sar 
în ajutor: 

— Aşa că, stimată doamnă - m-am făcut eu că trag 
concluziile discuţiei purtate până atunci - am convingerea 


că aţi reţinut marile avantaje ce vi se oferă de către ADAS, 
prin multiplele şi nenumăratele forme de asigurare iniţiate 
numai şi numai în interesul dumneavoastră - am turuit, 
având grijă să includ în text şi un pleonasm, aşa, pentru a- 
mi pune într-o lumină şi mai bună elocvenţa. lar faptul că, 
aşa cum aţi spus, nu vă puteţi încă decide asupra tipului de 
asigurare care v-ar putea interesa cel mai mult, nu ne 
poate supăra, deoarece, trebuie să recunosc, una este mai 
tentantă ca cealaltă. De aceea, vă propun să mai reflectaţi 
asupra ofertelor noastre. Pentru că vom mai reveni. Şi n-ar 
fi rău dacă v-aţi consulta şi cu soţul dumneavoastră - i-am 
propus, privind plin de speranţă spre noul venit. 

— Sigur... Sigur... Mai treceţi pe aici... - a consimţit 
frumoasa doamnă, clipind spre mine în semn de 
recunoştinţă, ceea ce demonstra că-i acordasem răgazul 
necesar pentru a-şi reaminti modul de utilizare a coardelor 
vocale. 

În acest timp, soţul ei, aflând ce hram purtăm, s-a dus, 
fără prea multe complexe, până la uşă şi a deschis-o 
suficient de larg ca să nu mai avem motive să zăbovim prin 
partea locului. 

— Cum ţi-ai dat seama atât de repede că ne îndrugă 
baliverne? a vrut Dan să ştie, de îndată ce Vartunian a pus 
maşina în mişcare. 

— Dacă noi am avut nevoie de treizeci şi cinci de minute 
pentru a străbate distanţa dintre strada Batiştei şi locul în 
care domicilia martoră, de cel puţin tot atâta timp a avut 
nevoie şi Paula Nicolau. Situaţia în care suspecta nu avea 
cum să ajungă la prietena ei exact la aceeaşi oră la care a 
plecat de acasă. Dar inadvertenţa cea mai frapantă a 
rezultat din însuşi modul în care am fost primiţi de către 
Mariana Caloianu. Nu inviţi în casă doi străini, decât după 
ce-i întrebi ce doresc. Şi, cum n-a făcut nici cel mai mic 
demers pentru a afla cine suntem, a fost firesc să conchid 
că vizita noastră îi fusese anunţată - i-am explicat, bucuros 
că pot să-i demonstrez ce şef deştept a avut şansa să aibă. 

— Şi acum? 


— După aparente, s-ar părea că ancheta e terminată...! 
am apreciat, constatând că începuse să se lase seara. 

Lumina era stinsă şi palierul stătea cufundat în întuneric. 
Cum însă configuraţia locului nu-mi era necunoscută, ne- 
am orientat fără prea mari probleme. 

Deşi Dan a apăsat de mai multe ori pe butonul soneriei, 
nimeni nu s-a învrednicit să ne răspundă. Şi asta era ciudat, 
deoarece în casă trebuia să fie cineva, de îndată ce pe 
lângă rama uşii se strecura lumină din interior. 

— Oare Paula Nicolau, aflând de la amica ei că i-am făcut 
alibiul harcea-parcea, s-a hotărât să opteze pentru politica 
struţului? mi-a şoptit Dan la ureche, renunțând la 
acompaniamentul decibelilor produşi de bing-bang. 

— Doar n-o fi copil să-şi poată imagina că se joacă de-a 
v-aţi ascunselea... - mi-am exprimat eu rezervă, pe când 
mă uitam mai atent la geana de lumină. 

Apoi, intrigat de ceea ce mi se părea că am remarcat, mi- 
am scos stiloul - lanternă şi i-am îndreptat fascicolul 
luminos spre cadrul uşii. Nu, nu mă înşelasem! Uşa era 
întredeschisă, cu canatul sprijinit de toc. 

— O fi plecat la vreo vecină şi a lăsat uşa deschisă... - a 
presupus Dan, tot pe şoptite. 

Cum tot nu ştiam ce să-i răspund, am împins cu degetul 
în uşă şi aceasta s-a retras, cu vreo douăzeci de centimetri, 
după care s-a blocat. Intrigat, mi-am aşezat podul palmei 
pe ea şi am împins-o cu putere. Dar fără succes, deoarece 
se împiedica în ceva... În ceva moale, care n-o lăsa să 
pivoteze în balamale. 

Fiind o fire mai curioasă decât poate fi o femeie curioasă, 
mi-am strecurat capul prin deschizătura uşii şi mi-am 
aruncat privirea în vestibul. Şi nu am avut nevoie de un 
telescop astronomic pentru a descoperi motivul pentru care 
uşa se opunea cu încăpăţânate deschiderii ei. 

Paula Nicolau stătea întinsă pe pardoseală, chircită ca un 
făt în uter, ţinându-şi picioarele bine proptite de uşă! 
Constatând că imobilitatea în care zăcea nu lasă loc 
vreunei speranţe că ar putea să-şi schimbe poziţia, oricât 


aş fi îndemnat-o eu, mi-am retras capul şi am împins uşa cu 
umărul. lar după ce-am întredeschis-o, atât cât să mă pot 
strecura în vestibul, m-am grăbit să mă aplec asupra ei. Era 
inconştientă, iar în partea dreaptă a frunţii avea o tăietură 
uşoară, produsă de un corp contondent. 

Am ridicat-o imediat în braţe şi, spunându-i lui Dan că 
poate intra şi el, am pornit cu ea spre camera în care mai 
fusesem în cursul dimineţii. 

După ce-am întins-o pe canapea, am aruncat o privire în 
jurul meu. Ochii mi s-au oprit asupra barului, unde aveam 
toate motivele să cred că aş putea găsi ce-mi trebuia. 
Odată ajuns lângă el, am dibuit un sifon şi, în timp ce-mi 
scoteam batista din buzunar şi o stropeam cu apă gazoasă, 
i-am făcut semn lui Dan să se apropie. 

— Cum s-a dovedit a fi foarte talentată în fabricarea 
basmelor, verifică dacă nu încearcă să ne facă vreo 
înscenare - i-am cerut, cu glas coborât. 

Dan s-a grăbit să dispară din cameră, iar eu, să revin 
lângă canapea şi să pun pe fruntea doamnei Nicolau 
improvizata compresă. 

Câteva minute mai târziu, când, stând lângă bar, 
îmbibam pentru a doua oară batistă cu sifon, a apărut Dan, 
care m-a anunţat pe şoptite: 

— După toate aparențele, avem de-a face cu o agresiune 
reală. Becul care luminează palierul a fost slăbit din 
fasung... Canatul uşii, cam la înălţimea creştetului victimei 
a fost izbit cu un corp dur şi greu... Adică ceva în genul unei 
rângi... Se poate presupune că principala cauză a ratării 
omorului a fost întunericul, care l-a împiedicat pe agresor 
să vizeze suficient de precis victima. Din acest motiv, mai 
înainte de a fi izbit craniul victimei, capătul răngii s-a lovit 
de uşă destul de puternic pentru a pierde din forţa ce-i 
fusese imprimată... În consecinţă, şansa victimei a constat 
în faptul că lovitura ce-i fusese atribuită a rănit-o numai 
indirect... 

— Bine, anunţă echipa criminalistică - i-am cerut, pornind 
spre canapea. 


— Şi Salvarea? 

— Poate că n-ar fi rău, deşi traumatismul a fost prea slab 
pentru ca victima să poată avea altceva decât o simplă 
comoţie... 

De parcă ar fi vrut să-mi susţină aprecierea, de îndată ce 
Dan a revenit de la telefon, femeia şi-a ridicat pleoapele şi 
a început să-şi rotească ochii de la mine la Dan şi retur, mai 
întâi cu o totală indiferenţă, apoi cu surprindere. 

— C... Când aţi venit? a bâiguit ea, încercând să se ridice 
de pe canapea. 

—  Adineauri... Ce vi s-a-ntâmplat? am întrebat-o, 
apăsându-i umărul cu palma, pentru a o împiedica să se 
scoale. 

— Ce mi s-a-ntâmplat? a repetat, clipind a mirare. 

— Cum v-aţi lovit la cap? 

— La cap...? A, da... M-a lovit cineva! a părut ea să-şi 
amintească, ducându-şi repede palmele spre cap şi 
începând să-l pipăie... Ah! E grav? m-a consultat speriată, 
când a dat cu mâinile de batista mea. 

— Nu. 

— N-o să-mi rămână semn? a zis, îngrijorată, pe când 
inventaria cu vârful degetelor rana. 

— Fiţi liniştită, e numai un simplu cucui... Cine v-a lovit? 

— Un cucul?! O! ... Nu ştiu... A sunat cineva la uşă... 
Când am deschis-o, m-a lovit... - s-a înfiorat ea de spaimă. 

— Cine era persoana care v-a lovit? 

— Nu ştiu... N-am putut să văd... Pe scară era lumina 
stinsă... - mi-a explicat. 

— Spuneţi-mi, vă rog, vă simţiţi mai bine? Puteţi să-mi 
mai răspundeţi la câteva întrebări, ori doriţi să revenim 
mâine? 

— Nu... Vă rog să nu plecaţi... Acum mă simt mai bine... - 
a zis, ridicându-se în capul oaselor. Şi mi-e frică să rămân 
singură... Mai bine să stăm de vorbă... 

— Vă menţineţi depoziţia pe care ne-aţi făcut-o azi 
dimineaţă? 

— Bineînţeles! Corespunde realităţii... 


— Noi nu avem această impresie. 

— Vreţi să spuneţi c-am minţit? mi-a replicat, suficient de 
indignată pentru a putea presupune că regretă uşurinţa cu 
care ne ceruse să nu plecăm. 

— De ce ne-aţi ascuns adevărul? 

— Nu... Nu înţeleg... - a îngăimat ea, speriată. 

— Unde aţi fost sâmbătă după-amiază? am chestionat-o, 
cu severitate. 

— Cum unde am fost...? s-a mirat ea. Doar v-am spus... 
La prie... 

— Nu e adevărat! am repezit-o. Unde v-aţi aflat sâmbătă, 
în jurul orei şase după-amiază? 

— Doar v-am spus... - a repetat ea, intimidată de tonul 
meu. 

— Mi-aţi spus numai neadevăruri! Şi vă avertizez că 
odioasa faptă de a ucide trei oameni nu poate rămâne 
nepedepsită! 

— Dar cu... Nu am nici o vină... - a scâncit ea. 

— Din, contră... Noi avem motive să credem că nu 
sunteţi străină de comiterea ei! 

— E absurd... - a contestat ea, vlăguită. 

— Vă sfătuiesc să renunţaţi la atitudinea pe care aţi 
adoptat-o! Deoarece ştim că sâmbătă după-amiază v-aţi 
aflat, împreună cu inginerul Manase. Dacă acum, în ceasul 
al doisprezecelea, nu vă decideţi să ne spuneţi întregul 
adevăr, consideraţi-vă arestată sub învinuirea de a fi făptuit 
o triplă omucidere! 

Şi-a clătinat capul a negare, apoi bărbia a început să-i 
tremure şi, lăsându-şi privirea în jos, a început să plângă în 
batista mea, care şi aşa şiroia de sifonul cu care o 
îmbibasem în scopuri terapeutice. 

— E adevărat... - a murmurat ea, tot cu privirea plecată, 
după ce s-a mai liniştit... Am fost cu Grig... 

— Luaţi-o de la început şi povestiţi-mi tot ce s-a- 
ntâmplat. 


— Nu mă puteam resemna cu situaţia care se crease 
între noi... Ştiam că şi el mă iubeşte şi nu puteam să 
concep că nu am să-l mai văd din cauza unui fleac. 

— Faptul că intenţiona să rupă legătura pe care o avea 
cu dumneavoastră, pentru a se putea căsători, nu prea 
aduce a fleac... - a remarcat Dan. 

— Dar nu era vorba de nici o căsătorie... Asta am 
inventat-o eu... numai pentru a vă motiva cearta noastră... 
- a clipit ea, cu candoare. 

— Şi atunci care a fost reală cauză care a determinat 
despărţirea? m-am interesat, pe când îmi spuneam că dacă 
cineva s-ar decide să facă un clasament al mincinoşilor, aş 
fi gata să susţin, până în pânzele albe, că doamna din faţa 
mea are dreptul exclusiv de a ocupa primul loc în ierarhia 
tagmei. 

Şi-a întors spre mine ochii congestionaţi de plâns, m-a 
privit câteva clipe ezitând, apoi, uitându-se cu un voit 
interes la batista mea, pe care o tot strângea cu 
nervozitate între palme, mi-a comunicat: 

— M-a văzut stând de vorbă cu un vecin... jucător în 
echipa naţională de fotbal... şi a susţinut că-i făceam ochi 
dulci... Dar nu era adevărat... Eu numai pe el îl iubeam... 

Ţinând seama de cochetăria pe care-o demonstrase în 
prima parte a discuţiei din cursul dimineţii, înclinam să-i 
dau dreptate lui Manase. Însă cum nu acesta era adevărul 
pe care aşteptam să-l stabilesc, am preferat s-o readuc pe 
făgaşul care mă interesa: 

— Prin urmare, care a fost scopul plimbării de la şosea? 

— Deşi voiam s-o fac pe supărata, mi s-a făcut dor de el 
şi, sperând că l-aş putea convinge să ne împăcăm, i-am dat 
telefon... ca să-i propun să ne vedem... Fiindcă ştiam că şi 
el mă iubeşte... La început a făcut-o pe îmbufnatul, dar 
până la urmă... Ne-am înţeles să ne întâlnim... 

— Când aţi vorbit la telefon şi unde v-aţi întâlnit? 

— L-am sunat vineri seara şi am stabilit să ne vedem a 
doua zi, la cinci şi jumătate, lângă Grădina Icoanei, care 
este pe lângă mine... 


— Şi, după ce v-aţi întâlnit, ce s-a întâmplat? 

— Grig, fără să coboare din maşină, m-a chemat să mă 
aşez lângă el şi a pornit spre şosea... Tot timpul a stat 
bosumflat, iar când, în sfârşit, a oprit maşina, a reînceput 
să mă chinuie cu gelozia lui... 

— Am să vă rog să ne precizaţi locul în care a oprit 
maşina... - i-a cerut Dan. 

— Prea bine nu ştiu să vă spun... În orice caz, când am 
ajuns în faţa poligonului de tir, a intrat pe un drum asfaltat 
şi a oprit după câţiva metri... - a răspuns ea, chiar în 
momentul în care s-a auzit soneria de la intrare. 

Dan s-a oprit din stenografierea interogatoriului şi a ieşit 
din cameră. 

— Deci, a continuat să vă facă reproşuri. Şi apoi? am 
reghidonat-o eu, după ce Dan a revenit şi m-a informat că 
au sosit criminaliştii şi le-a indicat ce au de făcut. 

— În pofida faptului că m-am străduit să-i argumentez că 
nu trebuie să ne batem joc de o dragoste ca a noastră, ela 
continuat s-o ţină p-a lui... Că o femeie poate să-şi înşele 
soţul, deoarece, de cele mai multe ori, căsătoria lor a 
rezultat numai din nişte interese materiale, meschine... În 
timp ce pe un amant ţi-l alegi numai prin propria voinţă, 
ceea ce presupune existenţa unor sentimente curate. lar 
când o femeie ajunge să-şi înşele chiar şi amantul, nu mai 
este nici o îndoială că este o stricată... Şi a ţinut-o tot aşa, 
până nu am mai putut să rabd. Da' ce-şi închipuia el, că am 
ajuns să-i cerşesc dragostea? m-a consultat ea, arborând 
brusc un aer plin de demnitate. 

Cum eu nu aveam nici un mijloc pentru a afla ce-şi 
închipuise victima, i-am făcut semn să-şi continue 
relatarea. 

— Deşi încercam să mă stăpânesc, n-am reuşit! În 
definitiv, eu sunt o doamnă! lar până la el nici un bărbat nu 
şi-a permis să-mi vorbească cu atâta grosolănie! Aşa că, 
revoltată la culme de mitocănia lui, am coborât din maşină 
şi i-am trântit portiera în nas! m-a informat, mândră de felul 
în care a procedat, ceea ce urmărea, după toate 


probabilitățile, să mai sublinieze încă o dată ideea că ar 
trebui să mă consider fericit că am avut ocazia să cunosc o 
veritabilă „doamnă”, aşa că ea... 

Numai că eu, fiind deja vaccinat împotriva fandoselilor, 
am rămas atât de imun, încât nu am întârziat s-o rog să-şi 
continue relatarea. 

— Asta a fost tot... - m-a asigurat, săltând din umeri. Am 
plecat şi, de atunci, nu am mai ştiut nimic de el... Până azi 
dimineaţă, când aţi venit dumneavoastră... 

— În ce direcţie aţi plecat? 

— Am luat-o înainte, sperând că Grig îşi va da seama da 
greşeala lui şi mă va ajunge din urmă... Acum însă ştiu de 
ce nu a mai venit după mine... Săracu'! a zis, reîncepând să 
plângă. 

— La ce oră l-aţi părăsit? 

A dat din umeri că nu ştie, apoi a zis: 

— Îmi amintesc însă că atunci când m-am urcat în 
autobuzul care m-a adus până în centru, ceasul meu indică 
şase şi douăzeci... 

— Aţi aşteptat mult autobuzul? 

— Nu, din contră... Când am ajuns la şosea, el tocmai 
pornea din staţie... Aşa că a trebuit să-l iau aproape din 
mers... 

Cum drumul secundar pe care-l străbătuse avea o 
lungime de circa un kilometru şi jumătate, am apreciat că 
parcurgerea îi luase cam douăzeci de minute, ceea ce îmi 
indică că se despărţise de victimă la ora şase. Şi, cum 
această oră coincidea, cu o toleranţă de numai câteva 
minute, cu momentul comiterii agresiunii, nu am ezitat s-o 
întreb: 

— Din momentul în care v-aţi despărţit aţi auzit cumva 
zgomote de împuşcături? 

— De... Împuşcături...?! Nu, nu cred... Ştiţi, eram atât de 
enervată, încât nu am fost atentă - mi-a răspuns, 
clătinându-şi dezorientată capul. 

Apoi, continuând să mediteze, mi-a spus ezitând: 


— De fapt, acum când mă gândesc la ce mă întrebaţi... 
parcă îmi amintesc că am auzit ceva... 

— Ce anume? a intervenit Dan luându-mi-o înainte. 

— Nişte pocnete... Ca atunci când scoţi dopul de la o 
sticlă de şampanie... 

— Aţi auzit multe pocnete de felul ăsta? 

— Cred că vreo două... Trei... sau cam aşa ceva... 

— Ați putea localiza momentul în care aţi auzit 
pocnetele? Imediat după ce v-aţi despărţit de Manase sau 
mai târziu? 

După o nouă cugetare, m-a anunţat: 

— Le-am auzit la foarte scurt timp după ce-i trântisem 
portiera în nas... Şi asta o ştiu bine, pentru că atunci când 
le-am auzit m-am gândit că se datoresc unor rateuri 
produse de maşina lui Grig care se decisese, în sfârşit, să 
vină după mine... - mi-a explicat ea, folosindu-se de batista 
mea pentru a-şi şterge nişte lacrimi invizibile. 

— Cât timp v-aţi aflat cu Grigore Manase, aţi remarcat 
ceva? Mă refer la persoane sau autoturisme... 

— Nu... N-am văzut absolut nimic. Totul în jurul meu era 
dezolant de pustiu... 

— Ştiţi să folosiţi o armă? 

Mi-a răspuns printr-un gest de negaţie. 

— Din relațiile pe care le-am cules despre 
dumneavoastră, rezultă cu totul altceva - a luat-o Dan la 
sigur, pe un ton mustrător. 

— Eu şi armă?! Doamne fereşte! i-a răspuns ea, cu 
surprindere. Singurele arme pe care le-am văzut în viaţa 
mea sunt acele cu care trag cowboy-ii prin filme... 

— Bine. Acum să revenim la agresiunea care s-a comis în 
această seară - i-am propus, gândindu-mă că trebuie să 
clarific şi acest aspect. Întrucât nu aţi văzut cine v-a lovit, v- 
aş ruga să ne spuneţi dacă există vreo persoană care ar 
putea să vă dorească moartea. 

— Să-mi dorească moartea?! Mie?! Da' pentru ce? 

— Tocmai asta am vrea să aflăm. Deoarece este greu de 
admis că un dement a scăpat dintr-un ospiciu şi a venit să 


vă suprime pe dumneavoastră, numai datorită unui joc al 
hazardului. Aşa, sunând la prima uşă care i-a ieşit în cale şi 
atacând la întâmplare pe cel care i-a deschis-o. 

— Nu s-au mai văzut astfel de cazuri? mi-a replicat ea, cu 
o logică fără prea multe cusururi. 

— S-or fi văzut şi astfel de cazuri... - m-am făcut eu că o 
iau în serios, pentru a continua cu o vădită îngrijorare. Dar 
dacă agresorul, nebun ori nu, vrea cu orice chip să vă 
suprime? 

— Asta înseamnă că ar putea să mă mai atace o dată? a 
exclamat ea, zâmbindu-mi neîncrezătoare. 

— Doamnă Nicolau, nu pot să vă ascund faptul că o astfel 
de eventualitate nu poate fi trecută cu vederea. Chiar 
deloc! am avertizat-o cu suficientă gravitate, pentru a o 
face să priceapă că nu glumeam. 

— Cum, chiar credeţi...? a zis ea, înspăimântată, în timp 
ce zâmbetul arborat până atunci i-a înţepenit strâmb, ca un 
elastic rupt. 

— Da, doamnă. Deoarece faptul că agresorul a avut grijă 
să scufunde în întuneric palierul, demonstrează o 
premeditare evidentă a acţiunii sale. lar această constatare 
exclude în mod automat posibilitatea ca dumneavoastră să 
fi fost atacată de un dement, fie şi numai pentru faptul că 
indivizii din această categorie, fiind lipsiţi de discernământ, 
nu sunt capabili să-şi ia măsuri de precauţie. În această 
situaţie ar urma să acredităm ideea că aţi fost atacată de 
un tâlhar. Dar şi această variantă ridică un mare semn de 
întrebare. Dacă v-a doborât, pentru a vă jefui, de ce a 
renunţat să-şi mai atingă țelul? 

— Nu... Nu înţeleg ce vreţi să spuneţi... - a scâncit ea, 
prinzându-şi tâmplele între palme. 

— Doamnă, eu cred că agresorul v-a atacat pe întuneric 
pentru a se asigura că nu-l veţi recunoaşte în 
eventualitatea că-şi arăta intenţia de a vă suprima... După 
cum, de altfel s-a şi întâmplat... 


— Adică vreţi să spuneţi că banditul care-a vrut să mă 
omoare face parte din anturajul meu?! s-a arătat ea atât de 
uluită, încât a uitat să-şi mai maseze tâmplele. 

— Întocmai. Ba mai mult, dacă ţin seama de cauza care 
ne-a determinat să vă căutăm, ajungem la o concluzie 
edificatoare. Individul care a vrut să vă ucidă este una şi 
aceiaşi persoană cu autorul triplului asasinat, iar 
dumneavoastră ştiţi ceva care ar putea să-l trădeze. 

— Nu ştiu nimic, domnule căpitan... - s-a lamentat ea. 

— S-ar putea ca numai criminalul să-şi imagineze că aţi 
putea să-l demascaţi - am concis, după care am continuat: 
Prin urmare, de îndată ce va afla că tentativa lui a eşuat, nu 
va pregeta s-o repete. 

— Da' ce, eu sunt tâmpită să-i mai deschid? s-a revoltat 
ea. 

— Adică veţi refuza să mai primiţi în casă rude sau 
prieteni? 

Văzând că întrebarea mea a descumpănit-o, am anunțat- 
O: 

— Eu cred că cea mai bună soluţie ar fi aceea de a-l lăsa 
să creadă că şi-a atins scopul. Motiv pentru care am să vă 
rog să fiţi de acord să vă internăm, numai pentru câteva 
zile, la Spitalul de chirurgie craniană, evident într-o stare 
deosebit de gravă... 

— Glumiţi, probabil... Păi nu vă daţi seama că în felul 
acesta soţul meu va afla... 

— Soţul dumneavoastră va afla că aţi fost atacată de un 
tâlhar. Atât şi nimic mai mult - am liniştit-o. 

După ce s-a mai codit puţin, dragostea ce-o avea pentru 
propria-i persoană a ieşit învingătoare şi s-a declarat de 
acord cu propunerea mea. 

În următoarea jumătate de oră, după ce echipa 
criminalistică m-a anunţat că nu a reuşit să preleveze de pe 
uşa de la intrare nici o amprentă susceptibilă de a aparţine 
agresorului, am tras concluzia că nu mai avem ce face în 
locuinţa familiei Nicolau. Mai înainte de a pleca, am lăsat în 
faţa uşii apartamentului un subofițer de planton. 


— Pe ce te-ai bazat când ai conchis că putem s-o 
excludem pe Paula Nicolau din rândul suspecţilor? m-a 
consultat Dan, de îndată ce am ajuns în stradă. 

— Mai întâi mobilul: că şi-a ucis amantul, într-o criză de 
gelozie, treacă-meargă... Dar ce-a avut cu soţii Nemens? 

— Nu trebuia neapărat să aibă ceva cu ei! E posibil să-i fi 
ucis numai pentru că, după ce l-a suprimat pe Manase, s-a 
trezit faţă în faţă cu ei. Şi cum, firesc, nu avea motive să-şi 
dorească nişte martori pentru isprava ei, s-a gândit să-i 
lichideze. 

Ajuns lângă maşina de serviciu, am deschis portiera şi m- 
am aruncat pe bancheta din spate. După ce Dan mi-a 
urmat exemplul şi i-am spus lui Vartunian să ne lase la 
casele noastre, am reluat discuţia întreruptă: 

— Versiunea ta ar fi bună, însă numai cu condiţia să nu ţii 
seama de mentalitatea specifică autorilor de omoruri 
pasionale. Aceştia îşi îndreaptă furia în exclusivitate asupra 
partenerului, pentru că imediat după ce l-au ucis, să se 
trezească la realitate. Moment în care regretul pentru fapta 
comisă este atât de mare, încât unicul lor imbold este acela 
de a se preda autorităţilor. De altfel, acesta este şi 
principalul motiv pentru care justiţia întregului mapamond 
le-a oferit din totdeauna circumstanţe atenuante... 

— Prin urmare, dacă doamna Nicolau şi-ar fi ucis iubitul, 
nu ar fi mai fi avut motive să-i ucidă şi pe ceilalţi doi. Aşa-i? 
mi-a întrerupt Dan argumentaţia. 

Am confirmat. 

— Nu ai impresia că această justificare are un caracter 
foarte discutabil? 

— Dacă mă iei aşa, nu prea am cum să te contrazic - am 
fost nevoit să admit. În schimb, mai există un element, 
ceva mai convingător decât primul. Oare faptul că niciuna 
dintre victime nu a întors spatele armei care-i ucidea, sub 
firescul imperiu al instinctului de conservare, nu-ţi spune 
nimic? 

— Ba da! Că au fost luaţi prin surprindere şi nu au mai 
avut când să fugă. 


— Chestia asta cu luarea prin surprindere ar putea fi 
valabilă numai pentru una dintre victime... sau cel mult şi 
pentru cea de-a doua. Însă nu şi pentru ultima. Şi, cum, 
totuşi, niciuna din ele nu a schiţat nici cel mai mic gest de 
fugă sau apărare, rezultă că au fost împuşcate cu o 
rapiditate care nu le-a mai lăsat răgazul necesar pentru a 
putea realiza ce li se întâmplă... 

— Şi ce, eu am contestat faptul că victimele au fost luate 
prin surprindere? m-a întrerupt el, cu un gest de nerăbdare. 

— Nu, dar continui să omiţi exact concluzia pe care o 
impune această deducție. Victimele au fost suprimate cu o 
rapiditate puţin obişnuită. lar pentru că asasinul să-şi 
atingă scopul, ar fi trebuit să-i împuşte fără să mai 
ochească. Şi o astfel de performanţă nu este la îndemâna 
oricui, mai cu seamă când victimele sunt nimerite în cap, 
adică acolo unde acestea erau mai vulnerabile. 

— Da... M-a frapat şi pe mine precizia cu care au fost 
suprimate victimele - m-a aprobat el, pentru a continua 
imediat cu iritare: Dar asta nu înseamnă că înţeleg unde 
vrei să ajungi. 

— Firesc, la subiectul problemei, la arma crimei! Şi 
aceasta este un pistolet de calibrul 6,35, adică exact acel 
tip de armă a cărui caracteristică dominantă este 
imprecizia. O armă cu care se poate rata chiar şi nimerirea 
unui elefant de la o distanţă de zece paşi. 

— Şi totuşi... faptele sunt fapte... În pofida impreciziei 
armei, autorul a reuşit să-şi atingă ţintele cu o exactitate 
mai mult decât remarcabilă. 

— Întocmai. Numai că această neconcordanţă este atât 
de evidentă, încât se cere elucidată... 

— Şi? m-a zorit Dan, cu o curiozitate nedisimulată. L-a ce 
concluzie ai ajuns? 

— Nu există decât o singură explicaţie. Lipsa de precizie 
a armei a fost compensată de mâna mânuitorului ei... Prin 
urmare, asasinul trebuie să fie, în mod obligatoriu, un 
trăgător de excepţie! 


— Şi? şi-a repetat el întrebarea, după ce, în prealabil, a 
făcut un gest de confirmare. 

— Ei bine, eu cred că un astfel de trăgător ar trebui să fie 
cel puţin un campion naţional la tir. Situaţia în care n-o văd 
pe doamna Paula Nicolau, deoarece DACĂ AR FI AVUT UN 
ASTFEL DE TALENT, SCRIA ŞI PRIN GAZETE... - am conchis, 
pe când, realizând că automobilul era deja oprit în faţa 
blocului în care locuim, întindeam mâna să deschid 
portiera. 


VI. 
NECUNOSCUTU.'... E CUNOSCUT! 


— Lasă-mă, domnule, cu poveştile astea...! Poftiiim?! ... E 
mare?! ... Şi cât de mare poate fi Otopeniul dumitale? Cât 
Londra? Cât Tokio? ... Te rog foarte mult să te ocupi 
personal de treaba asta! În cursul acestei zile vreau să-l am 
la mine în birou! l-am auzit pe Dan strigând cu 
intransigenţă, în timp ce eu deschideam uşa şi mă 
strecuram în încăpere. 

— Cine te-a supărat aşa de dimineaţă? l-am întrebat pe 
când el trântea receptorul în furcă. 

— Şeful postului Otopeni! De trei zile îi tot spun că vreau 
să-l audiez şi pe cel de-al doilea pădurar din Băneasa, iar el 
se scuză că nu poate să-l găsească... 

— Şi crezi că ne-ar fi de vreun folos? 

— Parcă poţi să ştii de unde sare iepurele...? În orice caz, 
procedura ne obligă să audiem toate fiinţele cuvântătoare 
susceptibile să ajute anchetei! 

— Bravo! Asta da înaltă conştiinţă profesională! i-am 
spus şi, pândindu-i reacţia, am pufnit în râs simultan. 
Altceva? Vreo noutate? 

— Nu sunt nici două minute de când m-am conversat cu 
poliţia timişoreană... - mi-a răspuns, arătând spre telefon. 

— Ceva interesant? l-am consultat, poposind pe scaunul 
dindărătul mesei mele de lucru. 

— Comme ci, comme ca... - mi-a zis, făcând cu mâna 
dreaptă gestul care-i sugera afirmaţia. 

— Hai, dă-i odată drumu'! Nu mă mai fierbe! 

— N-au putut stabili nici o legătură între familia Nemens 
şi Grigore Manase. Şi cum nici noi nu am reuşit să 
evidenţiem existenţa vreunei relaţii între ei, ar trebui să 
conchidem că, realmente, nu s-au cunoscut. 

— Ai mai aflat şi altceva de la Timişoara? 


— Da... Doctorul Nemens a ridicat de la CEC treizeci de 
mii de lei, sâmbătă dimineaţa, înainte de a porni spre 
Bucureşti. 

— Adică exact suma pe care trebuia să i-o dea lui 
Caradopol pentru „ajutorul” promis. Şi, cum banii nu s-au 
mai găsit asupra victimelor... şi nici escrocul n-a intrat în 
posesia lor... 

— Aşa zice el! a ţinut Dan să mă avertizeze. 

— Tot aşa zic şi eu, pentru că-mi cunosc „marfa”! Numai 
că acum putem fi siguri că sumă a existat aievea. Dar s-a 
volatizat şi o astfel de dispariţie nu s-ar fi putut comite fără 
neprecupeţitul sprijin al autorului triplului asasinat! Aşa că 
totul pledează pentru posibilitatea că mobilul dramei să fi 
fost jaful! Nu crimă pasională, cum am presupus noi până 
acum... 

— Cam aşa ceva-mi spuneam şi eu... - s-a solidarizat Dan 
cu noua mea prezumție. Ba mai mult, mă gândesc că, dacă 
agresorul a avut drept scop jefuirea familiei Nemens, 
înseamnă că Manase a fost ucis, spre ghinionul lui, cu totul 
întâmplător... numai pentru că a asistat la împuşcarea 
celorlalţi... Deci ar trebui să căutăm asasinul în anturajul 
familiei Nemens, nu crezi? 

— Raționamentul tău este corect. Dar tot nu văd unde... 

— Aşteaptă. Deci, dacă asasinul i-a împuşcat pe soţii 
Nemens, e sigur c-a ştiut de ce o face. Nu? 

— Ai dreptate! Ar fi absurd să admitem că cineva 
purcede la uciderea a doi oameni, fără să cunoască miza - 
m-am entuziasmat, reuşind să pricep unde intenţiona să 
ajungă. Prin urmare, ar fi grozav dacă am putea afla cine 
sunt persoanele care au avut cunoştinţă de faptul că familia 
Nemens avea asupra ei treizeci de mii de lei... 

Dan, plin de importanţă, mi-a arătat iar aparatul de 
telefon: 

— Află atunci că le-am şi cerut celor de la Timişoara să 
urmărească acest aspect. Şi, cum ştii cât de generos sunt 
le-am mai indicat o pistă care, după părerea mea, ar trebui 
să coincidă cu prima. Mai precis, ţinând seama de ipoteza 


pe care ai emis-o ieri seară, le-am recomandat să 
urmărească posibilitatea ca între prietenii familiei Nemens 
să se fi aflat şi un trăgător de elită. Şi, bineînţeles, să-i 
ceară respectivului să le prezinte un alibi pentru după- 
amiaza zilei de sâmbătă! 

— Excelent! l-am aprobat fără rezerve. 

— ŞI... ar mai fi ceva... - a zis el, ezitând. Am primit 
raportul făcut de laboratorul de criminalistică asupra 
obiectelor găsite la victime... Şi, deşi nu mi s-a părut nimic 
interesant... E totuşi ceva care mă intrigă... 

— Ce anume? l-am zorit, văzând cum o tărăgănează, 
numai pentru a-mi stârni curiozitatea. 

— Îţi mai aminteşti că doctorul Nemens avea la mână un 
inel? 

— Da... Parcă... Nu era de aur filigranat? m-am verificat, 
în timp ce gândul mi-a zburat la chelnerul care, remarcând 
lipsa unei verighete, crezuse că cei doi soţi veniseră în 
Bucureşti pentru a face o escapadă. 

— Exact! lar laboratorul ne informează că a prelevat din 
dantela filigranată urme de sânge din grupa A. 

— Şi ce-i cu asta? 

— N-ar fi nimic, dacă şi purtătorul inelului ar fi avut 
aceeaşi grupă! Dar nu-i cazul, de îndată ce el posedă grupa 
B! Aşa că m-am văzut nevoit să caut o explicaţie acestei 
bizarerii. 

— Şi, care-i răspunsul? 


— Păi... tocmai asta-i că nu e... - m-a anunţat el, cu 
regret. 

— La profesia victimei te-ai gândit? 

— Trebuia? 


— Eu zic că aşa era normal. Ce, dacă ar fi fost, să zicem, 
pictor, te-ai fi mirat dacă inelul lui era mânjit cu vopsea? 

— Şi tu crezi că, pentru că era medic chirurg, se justifici 
prezenţa unor pete de sânge străin? 

— Da... Cam aşa ceva... 

— Păi ce, opera cu inelul la mână? Şi chiar dacă ar fi fost 
aşa, tu de mănuşi sterile, din cauciuc, n-ai auzit? 


— De ce te gândeşti numai la o deschidere de abdomen? 
Ce, îţi imaginezi că medicii se „poartă” cu mănuşi, chiar şi 
atunci când prind în copci o rană banală? Sau, de ce nu am 
lua în considerare şi posibilitatea că doctorul Nemens să fi 
fost solicitat să acorde ajutor unui rănit... în drum spre 
Bucureşti? Doar avea destule ocazii să întâlnească nişte 
accidente rutiere de-a lungul celor peste cinci sute de 
kilometri străbătuţi. Aşa că, după părerea mea, putem lua 
constatarea laboratorului că beneficiu de inventar... 

În timp ce colegul meu îşi arăta palmele într-un gest ce 
simboliza că nu mai are obiecţiuni, s-a auzit o ciocănitură şi 
uşa s-a deschis. 

— Să trăiţi! ne-a salutat subofiţerul de planton pe culoar. 
Domnule locotenent, afară este un cetăţean care doreşte 
să vă vorbească... 

După ce Dan m-a consultat din priviri, i-a spus că poate 
să-l poftească. 

Imediat şi-a făcut apariţia un tânăr înalt şi foarte gras, 
purtând pe cap o şapcă cadrilată. La fel era şi sacoul pe 
care-l purta descheiat, deoarece, în mod evident, nu-i mai 
cuprindea voluminosul abdomen. 

— Ce s-a întâmplat? Sunt locotenentul Simionescu... 

— Azi dimineaţă, când m-am prezentat la autobază... ca 
să preiau schimbul pe taximetrul pe care lucrez... am văzut 
un anunţ, prin care... 

— Dumneata ai făcut o cursă în zona restaurantului 
Parcul Privighetorilor sâmbătă după-amiaza? l-am întrerupt, 
ghicind unde voia să ajungă. 

— Da... - a zis el, mirându-se de surpriză pe care-o 
afişam. 

Străduindu-mă să-mi revin, l-am rugat să ia loc pe 
scaunul din faţa mea. 

În timp ce-şi scotea şapca, arătându-şi o chică blondă ce 
nu mai intrase de multă vreme în vreun contact cu frizerii, 
s-a apropiat şi s-a aşezat, acţiune care a determinat 
scaunul să protesteze împotriva supragreutăţii ce-i fusese 
impusă, printr-un straşnic scârţăit. 


— Te rog să-mi spui pe unde ai circulat în zona Parcul 
Privighetorilor! i-am cerut, pentru a fi sigur că nu a ajutat 
vreun trăgător la măsea să-şi potolească setea la localul cu 
acelaşi nume. 

— Am trecut prin faţa restaurantului, am făcut la stânga, 
am trecut şi prin faţa Grădinii Zoologice şi am tras pe 
dreapta în faţa poligonului de tir... Apoi m-am întors în 
centru... 

— La ce oră te-ai aflat în faţa poligonului de tir? 

— Am ajuns acolo la şase fără cinci... Dar am stat numai 
câteva minute... - mi-a precizat el, cu indiferenţă. 

Am întors capul spre Dan pentru a fi sigur că auzise şi el 
ceea ce auzisem eu. Văzând că şi el mă testa pe mine cu 
privirea, la fel de perplex, am continuat. 

— Cum te numeşti? 

— Marin Sandu. 

— Care este numele de familie? l-a luat Dan în primire, 
ceea ce demonstra că-şi revenise din stupoare. 

— Sandu... - a răspuns şoferul. 

— Marinică. Acum am să te rog să-mi povesteşti, cu 
amănuntul, în ce împrejurări ai ajuns în faţa poligonului - i- 
am cerut, cu familiaritate, în speranţa că noutăţile pe care 
le voi auzi îmi vor mai lumina cazul pe care-l anchetam. 

— Sâmbătă pe la cinci... În timp ce mă aflam în staţia de 
la magazinul „Eva”, s-a urcat în maşina mea un tip care mi- 
a zis să-l duc până-n strada Batiştei... M-am uitat la el 
mirat, pentru că distanţa era de numai câteva sute de metri 
dar nu i-am zis nimic, fiindcă eu mă conduc după principiul 
„Clientul meu, stăpânul meu...” - a ţinut el să ne explice. 

Ştiind din proprie experienţă că afirmaţia lui era o lozincă 
esențialmente demagogică, nu m-am simţit obligat să-l 
felicit pentru conduita pe care şi-o aroga. 

— Când am ajuns acolo... - a continuat el, văzând că tac 
- mi-a zis să opresc în faţa unui bloc... 

— Ai reţinut ce număr avea? 

— 17... 


— Şi apoi? am întrebat, remarcând că Dan îmi adresa o 
ridicare din umeri. 

— Tipul a rămas în maşină şi mi-a zis că aşteaptă pe 
cineva şi să nu opresc aparatul de taxat. Chestie care mie 
mi-a convenit deoarece aparatul marchează paralele fără 
prea mult consum de benzină - m-a informat el, cu 
satisfacţie. 

— Pe cine a aşteptat? 

— De fapt, aşa cum mi-am dat eu seama mai pe urmă, el 
nu aştepta pe nimeni, ci pândea pe cineva ca să iasă dintr- 
un bloc de peste drum... 

— Ce număr avea blocul pe care-l supraveghea? s-a 
interesat Dan. 

— Ei, de unde să ştiu eu...? Ce, chiar credeţi că nu am 
altă treabă decât să mă uit la numerele caselor? i-a 
replicat, agasat de întrerupere. 

— Dar măcar cum arăta, ştii? m-am interesat eu, 
mulţumindu-mă cu un indiciu mai modest. 

A dat din cap. Apoi ne-a făcut descrierea unei clădiri pe 
care de a o vizitasem. 

— E imobilul în care locuieşte Paula Nicolau! a ţinut Dan 
să-mi atragă atenţia, deşi eram şi eu edificat. 

— Deci, să ne întoarcem unde am rămas. Pe cine aştepta 
clientul dumitale? 

— P-o tipă! Şi, deşi dumneavoastră nu mă ştiţi, eu sunt 
foarte pretenţios la femei. Asta era... jos pălăria! Ce mai, o 
pipiţă trăsnet! m-a informat el, plin de admiraţie, ducându- 
şi trei degete împreunate la gură şi pupându-le zgomotos. 

— Zău, dom'le? la spune-ne şi nouă cum arăta! s-a arătat 
Dan curios să afle. 

Semnalmentele furnizate de martorul nostru, într-un 
limbaj destul de colorat, ne-au lămurit că persoana care-i 
stârnise admiraţia nu putea fi nimeni alta decât Paula 
Nicolau! 

— Când a văzut că a ieşit din bloc, tipu' de lângă mine 
mi-a zis s-o urmăresc de la distanţă. Şi, cum v-am spus că 


pentru mine clientu'-i stăpân... m-am conformat şi am mers 
la pas în urma ei... 

— Până unde? 

— Mai întâi, până la Grădina Icoanei... acolo o aştepta o 
Dacie albă... care s-a pus imediat în mişcare... lar noi, după 
ea... Ce mai, ca-n filme! Când am ajuns în faţa poligonului, 
eu ştiam că acolo e un drum care permite accesul către 
şoseaua naţională, dar eu mai ştiam şi că acum e închis 
pentru circulația autovehiculelor. Aşa că i-am spus 
clientului meu că drumu-i în reparaţie şi că, dacă am să 
continui urmărirea, o să dăm nas în nas cu pasagerii Daciei. 
El mi-a spus că, într-adevăr, n-ar vrea să fie văzut şi mi-a 
cerut să opresc şi să-l aştept... 

În acel moment, relatarea taximetristului fu întreruptă de 
soneria telefonului. 

— Un oarecare inginer Martalogu e la biroul de informaţii 
şi zice că vrea să te vadă... Îl cunoşti? m-a întrebat Dan, 
acoperind pâlnia receptorului cu palma. 

— Sigur... E coleg cu Grigore Manase... E-n regulă! Să 
poftească! i-am răspuns şi m-am întors spre martor. 

— Deci, ţi-a cerut să opreşti şi să-l aştepţi în faţa 
poligonului. Pe urmă? 

— Pe urmă a coborât din maşină şi a plecat pe urmele 
Daciei... lar după nici cinci minute a reapărut şi mi-a zis să-l 
duc înapoi în oraş... 

— Unde l-ai lăsat? 

— Chiar în faţa blocului de unde ieşise gagicuţa... 

— În timpul în care clientul dumitale a fost plecat ai auzit 
cumva zgomot de împuşcături? 

— Împuşcături?! Nu... N-am auzit nimic altceva decât 
ciripitul păsărelelor... 

— Aş vrea să-mi mai spui ceva. În timpul cât te-ai aflat în 
zona cuprinsă între restaurantul Parcul Privighetorilor şi 
poligonul de tir, nu ai observat ceva sau pe cineva? 

Şi-a ridicat gânditor o mână spre urechea stângă şi a 
început să se tragă de ea. Şi o făcea cu atâta convingere, 
încât mi-a fost teamă că vrea să şi-o rupă pentru a mi-o 


face cadou. Cum eu nu prea ţineam să primesc o astfel de 
atenţie, am vrut să-l rog să se lase păgubaş, dar nu am mai 
avut când. 

— Da! Am văzut pe cineva! Un bărbat! mi-a strigat el, 
repezit. 

— Când şi în ce loc? 

— Când am oprit maşina în faţa poligonului. Era înaintea 
mea, pe drumul care duce spre comună Otopeni... 

— Cum arăta? a sărit Dan. 

— Asta nu pot să vă spun... În primul rând el era la vreo 
două sute de metri de mine şi nu i-am văzut decât 
spatele... În al doilea rând, chiar în, acel moment îi 
explicam clientului meu că drumul din stânga era închis... 
aşa că... eu aveam cu totul alte preocupări decât aceea de 
a mă zgâi la un necunoscut... 

Toate încercările mele de a obţine şi alte date legate de 
persoana pe care-o menţionase au rămas fără rezultat. 
Situaţie de care Dan a profitat pentru a-i cere descrierea 
individului care-o urmărise pe Paula Nicolau. 

După aceea i-am mulţumit martorului pentru colaborare 
şi l-am condus până la uşă. 

— Cine-o fi individul care-a urmărit-o pe Paula Nicolau? s- 
a întrebat Dan cu glas tare. 

Mai înainte de a fi avut când să-i mărturisesc că acelaşi 
lucru mă frământa şi pe mine, am auzit o nouă ciocănitură 
în uşă. Cum tot mă aflam în picioare, am făcut stânga- 
mprejur şi am deschis. 

În faţa mea, mustăciosul, a cărui eleganţă o remarcasem 
încă de la prima noastră discuţie. Numai că, între timp, îşi 
înlocuise costumul cel gri cu altul maro, precum ciocolata 
amăruie, dar la fel de bine croit ca şi precedentul. 

Apreciind cu admiraţie gustul cu care-şi alesese pantofii, 
cămaşa şi cravată, mi-am înclinat capul într-un gest de 
salut. 

— Bună-ziua, domnule căpitan - mi-a urât, în timp ce 
ochii lui îmi surâdeau de parcă s-ar fi aflat în plină 
campanie electorală. 


Deşi eram prea absorbit şi, de ce să n-o recunosc, chiar 
nedumerit, pentru a mai simţi vreo chemare spre un 
schimb de politeţuri, i-am întors zâmbetul şi, de îndată ce 
ne-am strâns mâinile, l-am rugat să intre şi să ia loc. 

— Cu ce treburi pe la noi? l-am întrebat, cu o vie 
curiozitate. 

Scurta lui mustață englezească s-a mişcat uşor, în toate 
direcţiile, de parcă ar fi fost un ogar care adulmecă vânatul, 
apoi, afişând un aer de stinghereală, ochii lui verzi au 
început să examineze covorul decolorat şi ros care 
acoperea pardoseala. 

Pentru o clipă, m-am temut că, remarcând cât este de 
îmbâcsit de praf, mi-ar putea reproşa că nu l-am mai 
scuturat de mult. Dar, nu, îngrijorarea mea s-a dovedit a fi 
nefondată, deoarece, privindu-mă din nou, m-a anunţat cu 
totul altceva: 

— Domnule căpitan, am greşit faţă de dumneavoastră şi 
am venit să vă cer scuze... - mi-a zis, teribil de jenat şi, 
văzând că-l urmăresc cu o impasibilitate de surd, s-a decis 
să precizeze: 

— Alaltăieri... când aţi venit la noi la institut... Nu v-am 
spus tot ce ştiam despre Grigore... 

— Ce aţi omis să ne spuneţi? 

— Sâmbătă, cu puţin înainte de unsprezece, Grigore, 
profitând de faptul că rămăsesem singuri în birou, mi-a 
împărtăşit că este foarte supărat. Afirmația lui m-a surprins, 
deoarece remarcasem că, mai înainte cu vreo oră, primise 
un telefon care-l cam iritase. Atunci nu-l întrebasem nimic 
pentru că în birou se afla şi colegul nostru Jercan, care, aşa 
cum şi dumneavoastră aţi observat, e un tip tare încuiat. lar 
ulterior, prins de pregătirea pe care o făceam pentru 
weekend-ul de la Neptun, am uitat să-l mai întreb ceva... 

— Şi v-a spus ce-l supărase? i-am scurtat eu explicaţiile. 

— Da. Persoană care-l căutase la telefon era chiar soţul 
Paulei, prietena lui... 

— Se cunoşteau? l-am întrerupt, surprins de turnura pe 
care începusem s-o întrevăd. 


— Nu. Tocmai asta îl contrariase pe Grigore... 

— V-a spus ce au vorbit la telefon? 

— Da. Respectivul îl ameninţase că, dacă nu-i lasă 
nevasta în pace, îi va suci gâtul... 

— Şi Manase ce i-a răspuns? 

— Ce se răspunde de obicei într-o astfel de împrejurare... 
- a zis interlocutorul meu, dând din umeri. l-a replicat că a 
greşit adresa, că el nu cunoaşte nici o femeie cu numele de 
Paula şi i-a închis telefonul... Ştiţi, lui Grigore nu-i era frică 
de bătaie, ci de izbucnirea vreunui scandal. De aceea m-a 
asigurat că-mi va urma sfatul şi o va rupe cu Paula... 

— V-a spus ce program avea pentru după-amiaza 
respectivă? 

— Nu. 

— De fapt, ce v-a determinat să ne faceţi abia astăzi 
această relatare? 

— O slăbiciune. Când aţi fost la noi nu am putut s-o fac 
pentru că era şi Jercan de faţă... Şi nu am vrut să-i dau apă 
la moară unui fanfaron de puritan! Fiindcă sunt convins că 
numai atât i-ar fi trebuit ca să se apuce să terfelească 
reputaţia lui Grigore prin tot institutul... Aşa' că, singurul 
meu regret este numai acela că nu am putut să vă comunic 
toate astea mai devreme... - a încheiat Martalogu cu un 
gest de regret. 

—  Înţelegându-vă sentimentele care v-au animat, vă 
mulţumim pentru sprijinul pe care ni l-aţi acordat... chiar şi 
puţin mai târziu... - i-am zis, ridicându-mă în picioare. 

— Interesant... - a comentat Dan, după ce am rămas 
singuri. 

Deşi eram întru totul de acord cu aprecierea lui, am 
preferat să iau lucrurile într-un mod pragmatic: 

— Făcând o legătură între depoziţia lui Martalogu şi cea a 
taximetristului, care ne-a spus despre un individ care-a 
urmărit-o pe Paula Nicolau, trebuie să conchidem că datele 
adunate până în prezent sunt incomplete. Nu crezi, Dane? 

— Ai văzut vreun şef să nu aibă dreptate? mi-a răspuns 
el, înveselit de pista care se întrevedea. 


Străbătând culoarul pavilionului, am ajuns în faţa unei uşi 
străjuite de un subofițer, care, mai înainte de a ne lăsa să 
intrăm în salonul din spatele lui, ne-a cerut să ne 
legitimăm. 

Paula Nicolau se află într-unul din cele două pături ale 
încăperii. Era atât de absorbită de romanul pe care-l citea, 
încât a luat cunoştinţă de prezenţa noastră abia după ce- 
am ajuns lângă ea şi i-am dat bună-ziua. 

— Ah! a exclamat ea, aşa, ca să spună ceva, dezlipindu- 
şi cu regret ochii de pe carte. 

— Cum vă simţiţi? m-am interesat, chestie de politeţe, pe 
când ne aşezam, eu şi Dan, pe marginea patului gol de 


lângă ea. 

— Parcă dumneavoastră nu ştiţi...? Zac degeaba în patul 
ăsta de fier, în loc să stau la mine acasă... - mi-a reproşat 
ea. 


— Îmi pare rău, dar, după cum v-am explicat, numai prin 
această stratagemă putem dobândi garanţia că agresorul 
nu va face o nouă încercare de a vă suprima. 

— Tocmai asta este şi problema! Stând aici, am avut tot 
timpul să mă gândesc la cele ce mi-aţi spus... Ei bine... Eu 
nu ştiu absolut nimic despre persoana care l-a ucis pe 
Grig... Aşa c-ă nu văd ce-ar putea avea acest asasin cu 
mine! m-a luat ea drept martor la  absurditatea 
raţionamentului meu. 

Ştiind că ipoteza mea era destul de „ipotetică”, am 
preferat să apelez la o axiomă: 

— Deşi s-ar putea să aveţi dreptate... sunt obligat să ţin 
seama şi de o zicală ce nu poate fi contestată: „Paza bună 
trece primejdia rea...”! 

— Bine, bine... şi pentru asta cât mă mai ţineţi aici? 

— Numai câteva zile... - am asigurat-o cu sinceritate, 
deoarece, bazându-mă pe o simplă supoziţie, nu aveam 
motive s-o imobilizez în spital până la calendele greceşti... 
Dar, în altă ordine de idei, soţul dumneavoastră a fost pe 
aici? 


— Da! Chiar acum a plecat... Şi să ştiţi că e foarte pornit 
pe dumneavoastră... - m-a informat ea, înveselită la gândul 
că urma să fiu luat la refec. 

— De ce? m-am mirat eu, sincer. 

— E revoltat. Zicea că de ce avem poliţie, dacă bandiții 
sunt lăsaţi să-şi facă de cap? Deoarece eu, după cum m-aţi 
învăţat, am susţinut sus şi tare că am fost atacată de un 
bandit! Aşa că, dacă veţi păstra discreţia în continuare, nu 
ar avea cum să afle de... - a ţinut ea să-şi reînnoiască 
rugămintea, pe un ton de recunoştinţă. 

— Promisiunea-i promisiune... Bineînţeles, sub rezerva că 
soţul dumneavoastră nu va afla din alte surse... 

— N-o să afle. Dacă nu-i spuneţi dumneavoastră! mi-a 
replicat ea, răspicat. 

— Apropo! Ziceaţi că soţul dumneavoastră a plecat 
adineauri de aici...? Cred că l-am văzut pe culoar... Nu e un 
bărbat înalt, cu părul roşu şi îmbrăcat cu haină de piele? 
am improvizat eu, pentru a clarifica problema pentru care 
venisem aici. 

— Nici pomeneală! mă contrazise ea, pentru ca, după 
cum scontasem, să treacă imediat la o descriere a dragului 
ei consort. 

— Acum nu mai avem nici un dubiu! a comentat Dan, 
când am ieşit pe culoarul spitalului. NECUNOSCUTU'... E 
CUNOSCUT! 


VII. 
„..N-AVEA NEVOIE SĂ-ȘI PREGĂTEASCĂ TERENUL... 


După ce-am apăsat pe butonul soneriei, am aşteptat, 
privind punctul de impact al armei agresorului cu rama uşii. 
Înfundarea produsă în lemn era atât de puternică, încât era 
neîndoielnic că cel care mânuise ranga a intenţionat s-o 
ucidă pe Paula Nicolau. 

Dan, apreciind, probabil, că am aşteptat suficient pentru 
a putea repeta apelul, a întins braţul peste umărul meu 
pentru a mai suna o dată. După care, aproape imediat, s-a 
auzit zgomotul metalic al deszăvorârii broaştei yale. 

În pragul uşii deschise, a apărut un individ îmbrăcat ca 
un husar, într-o haină de casă, scurtă şi prevăzută cu 
brandenburguri. Tânăr, până în patruzeci de ani, de statură 
potrivită, bine legat fără a fi însă gras, ne privea 
inchizitorial, prin lentilele unei perechi de ochelari pince- 
nez. 

Din spatele lui răzbătea în surdină vocea lui Frank 
Sinatra. 

— Bună-seara. Sunteţi domnul Nicolau? l-am întrebat, 
numai în chip de introducere, deoarece corespundea întru 
totul descrierii făcute de soţia sa. 

— Da. Şi? a zis el, descoperindu-şi dinţii ca un câine pus 
pe muşcat. 

— Am dori să discutăm cu dumneavoastră. - l-am 
informat, după ce în prealabil ne-am prezentat. 

— Da. Ascult! a mârâit el din nou, învrednicindu-ne cu o 
privire mai rece ca o noapte polară. 

— Aici, pe palier? am făcut-o eu pe miratul, deşi, din clipa 
în care-l văzusem, am ştiut că face parte din categoria 
indivizilor recalcitranţi, din principiu. 

— De ce nu? V-am chemat eu? mi-a replicat, uitându-se 
la mine de jos în sus şi de la stânga la dreapta, de parcă 
mi-ar fi luat măsura pentru sicriu. 


— Aveţi dreptate. Nu ne-aţi chemat dumneavoastră - i- 
am răspuns cu o bunăvoință care-mi era străină. Am venit 
în interes de serviciu, deoarece trebuie să cercetăm 
împrejurările în care a fost comisă tentativa de omor 
împotriva soţiei dumneavoastră. Prin urmare, nu înţeleg de 
ce ne împiedicaţi să ne facem datoria. 

— Datoria dumitale este să împiedici criminalii să atace 
femeile fără apărare! m-a întrerupt, cu intransigenţă. 

— Eu îmi cunosc datoria. Şi ar fi bine dacă v-aţi cunoaşte- 
o şi dumneavoastră! De aceea, vă informez că, refuzând să 
răspundeţi la întrebările noastre, favorizați un răufăcător. 
Şi, în consecinţă, puteţi fi urmărit în justiţie! i-am întors-o 
eu, tăios, continuând cu autoritate către Dan: Vom continua 
această interesantă discuţie la inspectorat. Aşa că, te rog, 
să-i completezi domnului o citaţie pentru mâine la şapte 
dimineaţa! 

În timp ce Dan, plin de solicitudine, îşi scotea carnetul cu 
citaţii şi-şi pregătea pixul, am văzut cu coada ochiului că 
sugestia mea nu-i căzuse bine husarului. Mai întâi a oscilat, 
muşcându-şi buzele, apoi, străduindu-se să-şi menţină 
inflexibilitatea, s-a decis să comenteze, cu o voită 
toleranţă: 

— Mă rog... În definitiv am putea discuta şi acum... - a 
spus, consimţind să se dea la o parte din uşă şi să ne invite 
să intrăm cu un gest de indiferenţă. 

Cum mai fusesem prin partea locului, nu am avut nevoie 
de un ghid pentru a mă îndrepta spre living. Văzând că uşa 
încăperii respective era deschisă, nu am considerat că ar 
trebui să mai aştept o nouă invitaţie pentru a păşi înăuntru. 
Demers care mi-a permis să mă uit la Frank Sinatra, care, 
prin mijlocirea video-ului, se străduia să creeze o ambianţă 
adecvată sticlei de whisky şi paharului cu două degete de 
lichid gălbui care se afla pe tejgheaua din oţel inoxidabil, 
lângă o scrumieră din care fumega o ţigară. 

— AŞ dori să terminăm mai repede discuţia pe care mi-aţi 
impus-o, deoarece am treabă! m-a somat „amabilul” nostru 
amfitrion, ajungându-ne din urmă. 


— Am să fiu cât se poate de scurt, deoarece îmi dau 
seama că sunteţi foarte ocupat - l-am asigurat, în timp ce 
privirea mea a măturat cu semnificație ecranul 
televizorului, paharul cu whisky şi ţigara aprinsă de pe bar. 

Pricepând „subtilitatea” remarcii mele, a înghiţit în sec 
stingherit, pentru că imediat să-şi reia atitudinea 
sfidătoare. 

— Spuneai că vei fi scurt! Aştept s-o dovedeşti! 

Cum nu-mi aminteam să-i fi permis să mă tutuiască, am 
fost tentat să-i cer să adopte un ton potrivit relaţiei care 
există între noi. Apoi, constatând că nici nu-i trece prin cap 
să ne poftească să luăm loc, i-am întors politeţea, lăsându- 
mă să cad într-un fotoliu, fără să mai aştept invitaţia care 
nu se întrevedea. 

— Vă rog să vă aşezaţi - l-am îmbiat eu, pentru a-i 
dovedi cât de bine crescut sunt, de îndată ce Dan, 
urmându-mi exemplul, a şi aterizat în fotoliul alăturat. 

De furie, faţa lui a devenit stacojie şi a deschis gura 
pentru a protesta, dar nu i-am mai lăsat răgazul s-o facă. 

— Vă rog să-mi spuneţi cum v-aţi petrecut timpul 
sâmbătă după-amiază, între orele cinci şi şapte seara! i-am 
cerut, fără menajamente. 

— Poftim?! mi-a răspuns, sufocat de indignare. 

— Dumneavoastră nu auziţi bine? l-am întrebat, cu 
inocenţă. 

— Da' cum îţi permiţi să-mi pui mie o astfel de 
întrebare?! a explodat el, pe când îşi bătea pieptul cu o 
palmă ca şi cum ar fi vrut să se convingă că era vorba 
despre propria şi preţioasa lui persoană. În loc să protejezi 
cetăţenii împotriva unor bandiți, care-şi fac de cap, 
îndrăzneşti să-mi ceri cont...? 

— Ajunge! l-am întrerupt, tăios. Aflându-ne în exerciţiul 
funcţiunii, vă atrag atenţia că aţi depăşit simţul măsurii! 

— Tinere, fii atent cu cine vorbeşti! mi-a cerut el, 
ameninţător. Ştii ce muncă am eu? 

— În meseria mea nu are nici o importanţă activitatea 
dumneavoastră profesională, ci numai cea cetăţenească! 


— Nu-ţi dai seama că această indiferenţă ar putea să te 
lase fără scaun? s-a interesat el, sarcastic. 

— Nu vă daţi seama că aş putea să vă arestez pentru 
ultragierea unui organ de urmărire penală? a fost rândul 
meu să-l consult. 

— Ha! Ha! Ha! a râs el, fără nici o urmă de vocaţie. 

— Vă rog să vă îmbrăcaţi! i-am cerut, ridicându-mă în 
picioare. 

— Să mă îmbrac?! Pentru ce? a vrut el să afle, uluit. 

— Vom continua discuţia la inspectorat... 

— Tinere, glumeşti? a spus el, neîncrezător. 

— Deosebit de faptul că nu mă aflu aici pentru a face 
glume, vă reamintesc că sunt căpitan de poliţie nu „tinere”! 
Aşa că vă somez să fiţi politicos! l-am repezit, apreciind că 
trebuie să pun lucrurile la punct. 

— Staţi, domnule căpitan... N-o luaţi chiar aşa... - a 
îngăimat el, dezorientat. 

— Vă rog să decideţi! Continuăm discuţia aici... sau la 
inspectorat? 

— Păi... Dacă tot suntem aici de ce să mai mergem la 
poliţie...? a ales el, alunecând intimidat în fotoliul pe care-l 
străjuise până atunci. 

— Aştept să-mi răspundeţi la întrebarea pe care am 
formulat-o - am spus, reaşezându-mă şi eu. 

— Sâmbătă am lucrat şi după program, pentru că aveam 
nişte lucrări întârziate. Din această cauză am plecat de la 
minister pe la şase şi jumătate... Apoi am venit acasă şi nu 
am mai ieşit... 

— Ascunzând adevărul, vă îngreunaţi situaţia. 

— Cum adică?! Vrei să spui că mint?! Află, domnule, că ai 
întrecut măsura! a apreciat el, ridicându-se înfuriat din 
fotoliu. Te rog să-mi spui cine este superiorul dumitale! 
Lasă că te aranjez eu...! 

— Ştim că sâmbătă după-amiaza v-aţi aflat în pădurea 
Băneasa - am continuat, făcându-mă că nu i-am auzit 
ameninţarea. 


— Asta-i o invenţie! Probabil că am de-a face cu un 
descendent de-al lui Munchhausen... - s-a simţit el obligat 
să adauge, batjocoritor. 

— Excluzându-ne pe mine şi pe colegul meu, nu contest 
că în această cameră se află o persoană care tinde să 
depăşească performanţele vestitului baron! 

— Cum îţi permiţi? a răcnit el, privindu-mă de sus, deşi 
stătea jos. 

— Consideraţi necesar să vă confrunt cu şoferul 
taximetrului care v-a dus la Băneasa? am răbufnit, sătul de 
comportarea lui. 

— Aşa e... Am fost acolo unde aţi spus... - a cedat el, 
împreunându-şi stânjenit mâinile pe genunchi şi începând 
să-şi maltrateze degetele... Am urmărit-o pe Paula... Soţia 
mea... 

— Pentru ce...? 

— Aflasem că urma să se întâlnească cu un bărbat... 

— Cum aţi aflat? V-a informat cineva? 

— Nu, nimeni... Am aflat cu totul întâmplător... Vrând să 
dau un telefon de aici, am interceptat o convorbire pe care 
soţia mea o purtă prin derivaţia pe care o avem în 
dormitor... 

— Când a avut loc această convorbire? 

— Vineri seară... Probabil că Paula îşi imagina că nu eram 
acasă... - a încercat el să-şi explice „bafta” pe care o 
avusese, cu ochii pe degetele de care trăgea de să le 
scoată din articulaţii. 

— În ce a constat discuţia pe care auzit-o? 

— De fapt, eu am auzit numai sfârşitul ei... Paula zicea: 
„... Deci mâine, la cinci şi jumătate”. lar o voce de bărbat i- 
a răspuns scurt: „Bine”. Apoi telefonul s-a închis. 

— Cu cine vorbise? 

— Nu ştiu... De altminteri, pe moment nu am acordat nici 
o importanţă la ceea ce auzisem. Abia a doua zi am început 
să mă întreb dacă nu cumva Paula avea o legătură 
sentimentală... şi m-am hotărât s-o urmăresc... 


— Povestiţi-ne ce s-a întâmplat după ce aţi ajuns la 
Băneasa şi aţi coborât din taximetru... Restul îl 
cunoaştem... 


— La un moment dat, maşina în care se afla Paula a virat 
pe un drum care ducea undeva spre stânga. Atunci şoferul 
mi-a spus că drumul acela era închis autovehiculelor şi, 
cum nu doream ca el să fie martor la scena care 
presupuneam că ar putea să aibă loc între mine şi Paula, i- 
am cerut să oprească şi să mă aştepte... Şi m-am îndreptat 
în direcţia în care dispăruse cealaltă maşină... Nu a trebuit 
să merg prea mult, deoarece era oprită la mică distanţă de 
răspântie. Am început să mă fofilez pe marginea şoselei, 
apropiindu-mă tiptil de maşină... şi, când am ajuns la vreo 
zece metri de ea, m-am ascuns după un copac şi am 
început să mă întreb ce atitudine ar trebui să adopt... - a 
zis, privindu-şi jenat degetele pe care le răsucea cu şi mai 
multă vigoare. 

Imaginându-mi că, dacă-l mai las să-şi facă de cap ar fi în 
stare să-şi smulgă falangele din balamale şi să le arunce pe 
covor, m-am grăbit să-l invit să-şi continue relatarea. 

— Mda... - a zis el, îndreptându-şi mâinile şi punându-le 
pe braţele fotoliului, ca şi cum ar fi ajuns la concluzia că, 
până să facă rost de alte degete mai bune, ar fi de preferat 
să le păstreze pe cele existente. Mai înainte de a mă fi 
decis asupra modului în care era mai bine să acţionez, am 
văzut deschizându-se portiera din dreapta şi pe soţia mea 
coborând... în timp ce spunea ceva... în genul: „Ai fost şi ai 
rămas un măgar.” Apoi a trântit portiera şi s-a îndepărtat ca 
o vijelie. 

— În ce direcţie? a început Dan să-l chestioneze. 

— În cea opusă locului de unde priveam. 

— Ce aţi făcut după plecarea soţiei dumneavoastră? 

— Am mai stat ascuns câteva clipe, apoi m-am înapoiat 
la taximetrul cu care venisem... 

— Cum arăta conducătorul maşinii cu care călătorise 
soţia dumneavoastră? 

— Nu ştiu... Cât timp am stat acolo el n-a coborât... Aşa 
că nu am avut cum să-l văd... 

— De ce aţi stat ascuns? De ce nu aţi vrut să fiţi văzut de 
soţia dumneavoastră? l-am întrebat eu, cu dorinţa de a 


pricepe cauza pentru care avusese o comportare total 
atipică pentru un soţ gelos, gata oricând să apeleze la 
argumentul palmelor. 

— Îmi este greu să vă explic... Abia după ce mi-am dat 
seama că Paula ar putea să aibă un amant, am realizat că... 
nu pot trăi fără ea. Prea mă obişnuisem să văd în ea un 
obiect care-mi aparţine... iar realitatea m-a ajutat să mă 
dezmeticesc... Şi m-am decis să fac orice ar fi necesar ca s- 
o pot păstra... - m-a informat el, coborându-şi privirea, 
ruşinat că o prea-cuvioasă măicuţă. 

— Chiar şi prin suprimarea concurentului? l-a luat Dan în 
primire. 

— Nuuu! Vai de mine...! Cum puteam să mă gândesc la o 
astfel de posibilitate? a răspuns, scuturându-şi înfiorat 
umerii. Doream numai să-mi recuceresc soţia... să-mi aduc 
pacea în cămin... 

— De ce nu aţi vrut ca soţia dumneavoastră să ştie că îi 
cunoaşteţi legătura? 

— Nu ştiu dacă o să mă înţelegeţi... - s-a sfiit el. 

— Nici noi nu ştim, dar încercaţi, totuşi... - i-a propus 
colegul meu, zâmbind amuzat. 

— Dacă nu-mi păstram anonimatul, aş fi fost obligat să 
iau o atitudine, ceea ce ar fi dus poate la divorţ. Un divorţ 
pe care nu-l doream... În definitiv, dacă a ajuns să aibă un 
prieten, poate c-a fost şi vina mea... poate c-am neglijat-o... 

— În timpul pe care l-aţi petrecut în pădure, aţi auzit 
împuşcături? S-au aţi văzut pe cineva? a vrut Dan să ştie, 
invocând o întrebare care prin continua ei repetare, 
căpătase un caracter stereotip. 

Constatând că-şi clatină capul a negaţie, m-am ridicat şi, 
am avertizat: 

— Vă atrag atenţia că, până la terminarea anchetei, nu 
aveţi voie să relataţi nimănui discuţia pe care am avut-o. 

— Bineînţeles! Bineînţeles! Ba mai mult, am chiar, o 
rugăminte la dumneavoastră, stimate domnule căpitan... - 
a ezitat el, implorator. 


— Vă rog... - l-am încurajat, curios să aflu cam ce ar 
putea să-mi ceară după felul în care mă primise. 

— Vă rog... Să nu-i spuneţi nimic Paulei... Să nu ştie că 
am urmărit-o... Ştiţi, e o făptură sensibilă şi nu aş vrea s-o 
supăr - mi-a spus el, cu spăsenie. 

l-am răspuns printr-un gest de aprobare şi l-am întrebat: 

— Unde vă aflaţi ieri seară când a fost atacată soţia 
dumneavoastră? 

— La minister. Am participat la o şedinţă de colegiu. Da, 
spuneţi-mi, nu vreţi să vă servesc cu ceva? Un coniac mic... 
Sau un whisky? m-a întrebat el, servil, arătând cu capul 
spre bar, în timp ce noi ne îndreptam spre ieşire. 

— Nu. Sunteţi prea gentil - i-am răspuns eu, cu o ironie 
pe care nu am avut de ce să o disimulez. Bună-seara... - i- 
am mai zis, când am ieşit pe palier. 

— S-ar părea că nu prea e omul nostru... - a zis Dan în 
timp ce coboram scara. 

— Într-adevăr, nu e el. Deosebit de faptul că nu are 
caracteristicile unui om capabil să ia o decizie extremă, 
este disculpat de mărturia şoferului care l-a dus în zona 
câmpului infracţional. Pentru că acesta nu a auzit 
împuşcăturile care le-au răpus pe cele trei victime... Deci 
drama s-a declanşat după plecarea soţului, mai mult sau 
mai puţin gelos. 

— Aceeaşi motivaţie ca şi în cazul escrocului cu o sută de 
nume... 

— Exact! De îndată ce ambii taximetrişti s-au aflat în 
imediata apropiere a clienţilor pe care i-au avut, fără a fi 
auzit împuşcăturile, implicit trebuie să admitem că cei doi 
suspecți sunt străini de cauză. lar în ceea ce-l priveşte pe 
domnul Nicolau, mai există un argument: modul în care s-a 
comis tentativa de omor împotriva soţiei sale. EL, ca soţ, N- 
AVEA NEVOIE SĂ-ŞI PREGĂTEASCĂ TERENUI, scufundând în 
întuneric palierul. O lovea pe lumină, pentru a putea fi sigur 
c-a lichidat-o. Apoi, aruncând arma, nu-i mai rămânea 
decât să cheme poliţia şi să spună că aşa a găsit-o. Era cel 
mai logic. Dar, cum lucrurile s-au petrecut cu totul şi cu 


totul altfel, devine evident faptul că nu am dibuit încă omul 
căutat! am anunţat, grăbit să mă arunc în maşină şi să-i cer 
lui Vartunian să ne semene pe la casele noastre. 


VIII. 
DACĂ TE DECIZI SĂ VORBEŞTI, ANUNŢĂ-MĂ! 


— După ce ne-am despărţit, am continuat să mă întreb 
care este adevăratul mobil al acestui triplu asasinat - a 
început Dan să mi se confieze, de îndată ce i-am dat bună- 
dimineaţa. 

— Cu asta te-ai ocupat azi-noapte? l-am întrebat, în timp 
ce-mi ocoleam biroul, atras ca un magnet de scaunul meu 


căpitănesc. 
— De fapt, dacă mă gândesc un pic, stăm mai bine ca 
înainte... - a continuat el, fără să ţină seama de faptul că-l 


luasem peste picior. 

— Mai înainte, fiind când? 

S-a uitat la mine cu toleranța ce-o arată profesorul celui 
mai arierat elev al clasei şi, oftând, a precizat: 

— Mă refer la perioada când admisesem că avem de-a 
face cu un mobil pasional. 

— Aha! Şi? am zis, curios. 

— Vezi? Stăm la mâna altora şi ne pierdem vremea! 

— Ce-i aia „şi'”? După ce anchetă a stabilit că soţii 
Nicolau nu l-au ucis pe Manase, deci nici pe celelalte două 
victime, devine evident că multiplul asasinat nu a fost 
comis din motive sentimentale... 

— Uşurel! Nu te pripi să tragi această concluzie! Ce, 
faptul că Manase nu a fost ucis cu un scop pasional, poate 
exclude posibilitatea ca acest mobil să fi rămas valabil 
pentru unul din soţii Nemens? 

— Până acum nu s-a confirmat nici cel mai slab indiciu în 
această direcţie - mi-a replicat el, cu dispreţ. 

— Chiar crezi că, în cele cinci zile de cercetări, am reuşit 
să cuprindem toate datele cazului? Eşti convins că ai aflat 
tot ce trebuia despre fiecare dintre victime? 

— Poliţia timişoreană nu a putut stabili nici o legătură 
extraconjugală a vreunuia dintre soţii Nemens... - mi-a 
replicat Dan, cu o fermitate regresivă. 


— Faptul că nu a stabilit nimic în această direcţie, nu 
înseamnă că subiectul a fost epuizat... Nu de alta, dar chiar 
natura unor astfel de relaţii presupune o discreţie totală şi 
mi se pare firesc ca decelarea lor să fie teribil de dificilă. 

— Vrei să spui că ar trebui să ne deplasăm la Timişoara? 
a sfârşit el prin a se lăsa convins de argumentarea mea. 

Am dat din cap a confirmare. 

— Cred că nu avem altă alegere. Mai cu seamă că, o 
deplasare în acest oraş ne va permite să urmărim şi pistă 
pe care ne-o deschide suma dispărută. Apropo! Mai ai vreo 
veste în legătură cu persoanele care ştiau că doctorul 
Nemens are asupra lui banii? 

— Încă nu am primit nimic. 

— Vezi? Stăm la mâna altora şi ne pierdem vremea! ... 
Pentru că aşa cum este şi normal, colegii noştri se ocupă 
mai întâi de problemele lor şi abia apoi, dacă şi când au 
timp, de ale noastre. Aşa că, dă tu fuguţa până la 
secretariat şi fă formele de deplasare la Timişoara! 

Dând din umeri, într-un gest de resemnare, s-a ridicat de 
pe scaun şi a părăsit încăperea. 

Cu cotul pe birou şi cu bărbia în podul palmei, am început 
să cuget asupra cazului, întrebându-mă dacă, până mâine, 
când aveam avion spre Timişoara, nu aş mai putea aborda 
şi altă pistă. Aşa mi-a venit ideea că ar trebui să stabilesc o 
listă a tuturor persoanelor care s-au aflat împreună cu soţii 
Nemens în restaurantul Parcul Privighetorilor. Deoarece nu 
se putea exclude posibilitatea ca autorul omorului să fi 
remarcat, în mod incidental, banii pe care îi avea doctorul 
asupra sa. În consecinţă, am căutat cu privirea notesul în 
care se consemnau depoziţiile persoanelor audiate. 
Văzându-l pe biroul lui Dan, l-am luat şi am început să-l 
răsfoiesc, cu scopul de a mă apuca să alcătuiesc lista pe 
care mi-o propusesem. 

După ce-am scris numele responsabilului, al chelnerului 
care-a servit victimele, a garderobierei şi al pădurarului, m- 
am văzut nevoit să constat că pot pune punct tabelului. 
Ceea ce am şi făcut, până în clipa în care am realizat că bat 


apa-n piuă şi am trântit pixul peste notes, oftând, cu o 
justificată descurajare. Chiar dacă cei patru martori mi-ar fi 
furnizat numele unor consumatori cunoscuţi şi aceştia, la 
rândul lor, alte nume, puteam eu să-mi imaginez că prin 
această tactică voi reuşi să au alcătuiesc o situaţie a 
tuturor persoanelor prezente în intervalul de timp care mă 
interesa? Ce, Parcul Privighetorilor era un club britanic, în 
care nu se permitea decât accesul membrilor săi? Era un 
local public, în care unii vin şi alţii pleacă... ca la moară... În 
definitiv, dacă familia Nemens a intrat pentru prima oară în 
restaurant, de ce n-ar fi procedat la fel şi presupusul tâlhar? 
am raţionat eu, ridicându-mi cătrănit ochii spre tavan. 

După ce am consultat plafonul, suficient de mult pentru a 
avea certitudinea că nu este dispus să mă scoată din 
încurcătură, mi-am lăsat privirea spre pix şi, involuntar am 
citit fila care se afla dedesubtul acestuia. Distrat, am tot 
recitit-o. Apoi, plictisindu-mă să mă tot zgâiesc la scriitura 
lui Dan, am închis notesul şi m-am ridicat de pe scaun. 

Nici n-am apucat să mărşăluiesc bine prin birou că, 
brusc, am şi avut revelaţia unei greşeli grosolane de 
anchetă! M-am repezit la notes şi am recitit încă o dată fila 
marcată de pix. Într-adevăr, aveam dreptate! Fără să mai 
zăbovesc, am pus mâna pe telefon şi am sunat 
secretariatul. 

— Ce s-a întâmplat? m-a întrebat Dan, câteva minuta mai 
târziu, năvălind în birou. 

Eu i-am vorbit despre inadvertenţa pe care-o 
descoperisem, iar el a rămas cu gura căscată. 

— Formidabil! a exclamat el, după ce, luându-mi notesul 
din mână, mi-a verificat cu înfrigurare afirmaţia. Aşa-i! Şi se 
leagă cu plasturele... 

— De unde am putea afla ce grupă sanguină are? 

— De la unitatea medicală de care aparţine... 

— Atunci, ce mai aşteptăm? i-am spus, ducându-mă să- 
mi iau trencicotul din cuier. 

Supoziţia noastră fiind confirmată de evidența 
dispensarului comunal, ne-am repezit până la procuratură, 


de unde. - după ce ne-am expus punctul de vedere, am 
obţinut mandatul de care aveam nevoie. Apoi, pentru că tot 
ne pusesem în mişcare, ne-am deplasat la domiciliul 
suspectului şi i-am tras o percheziţie ca la carte. Din 
păcate, nu am descoperit nici arma crimei şi nici banii care- 
i dispăruseră doctorului Nemens. În schimb, am dat peste o 
casetă metalică, tip fichet, care, după ce că era dosită în 
pod, sub nişte lucruri vechi, mai era şi bine ferecată. Astfel 
că întrunea suficiente elemente pentru a putea spera că, 
ceea ce nu găsisem afară, s-ar fi putut afla înăuntrul ei. 
Motiv pentru care, fără prea multe complexe, i-am cerut 
suspectului s-o descuie. Acesta, în loc să-mi satisfacă 
dorinţa, s-a străduit să-mi explice că obiectul respectiv 
zăcea de multă vreme aruncat în pod, deoarece, pierzându- 
i-se cheia, devenise inutil. 

Deşi, acordându-i beneficiul dubiului, m-am făcut că-l iau 
în serios, când l-am poftit la inspectorat, am luat cu noi şi 
caseta care-mi reţinuse atenţia. 

— Acum îmi spuneţi pentru ce m-aţi adus aici? a zis el, de 
îndată ce am ajuns în biroul nostru. 

— la loc, te rog - i-am spus, arătându-i un scaun. 

— N-am nevoie! a declarat el, cu iritare. Vreau să ştiu de 
ce mi-aţi percheziţionat casa şi de ce m-aţi adus aici! 

— Te rog s-o descui! i-am cerut iar, arătând spre casetă. 

— Nu am cu ce! Doar v-am spus că am pierdut cheile de 
multă vreme! 

— Casetă nu e goală. 

— Aşa-i. Am băgat în ea câteva scule... Cum erau însă 
vechi, după ce-am pierdut cheia, m-am lipsit de ele... 

— Am vrea şi noi să le vedem - m-a susţinut Dan. 

— De câte ori să vă mai repet că nu am cu ce s-o descui? 
s-a interesat el, bătând cu piciorul în duşumea. 

Întrucât ambele părţi îşi mențineau cu hotărâre intenţiile, 
devenise evident că nimerisem într-un impas, care, deşi 
părea insurmontabil, nu se putea să nu aibă o ieşire. Şi, 
pentru că-mi aruncasem odată ochii pe o carte de istorie, 
am găsit-o. În consecinţă, am procedat precum Alexandru 


Macedon, numai că eu, în loc să trag spada am tras 
aparatul de telefon. 

După ce-am format trei numere, m-am conversat cu un 
coleg care lucrează tot la inspectorat, dar cu un etaj mai 
jos. l-am spus ce doream şi el, dovedindu-şi încă o dată 
binecunoscuta amabilitate, m-a asigurat că are exact ce-mi 
trebuie, dar bineînţeles, numai cu condiţia ca, până la 
sfârşitul săptămânii, să-i ofer un coniac cât mai mare. 
Întrucât schimbul promis mi s-a părut a fi echitabil, am 
avizat tranzacţia fără nici cea mai mică ezitare. 

Curând s-a auzit o ciocănitură în uşă şi un subofițer, 
însoţit de un tip scund, îmbrăcat în zeghe, au pătruns în 
cameră. 

— Să trăiţi! Sunt plutonierul Vasile Vasile şi am fost trimis 
la dumneavoastră... - a început primul să raporteze, grăbit 
de parcă s-ar fi temut să nu-şi uite replica. 

— Ce mai faceţi, dom' comisar? l-a întrerupt, cu bucurie, 
însoţitorul lui, când a dat cu ochii de mine. 

— Ei asta-i bună! Ce faci, mă Fănică? lar eşti în 
pensiunea statului? Bravo, mă! Dar tu ne iubeşti, nu glumă! 
m-am  înveselit şi eu, după care, remarcând privirea 
intrigată a lui Dan, am precizat: 

— Dânsul este domnul Furnăreanu, zis şi Fănică Gură de 
lup... Un autentic talent în spargerea caselor de fier... 

— Încântat de cunoştinţă, domnule comisar... - s-a grăbit 
pungaşul să adopte o poziţie de drepţi şi să se încline 
înspre Dan cu o politeţe de pe vremea lui Johann Strauss. 

Constatând că subofiţerul, surprins de cordialitatea cu 
care fusese întâmpinat recidivistul, ne privea nedumerit, 
întorcând capul de la unul la celălalt de parcă ar fi arbitrat 
un meci de ping-pong, a rămas fără rol, i-am cerut să 
aştepte pe culoar. 

— N-aveţi vr'o ţigăruşcă, dom' comisar? s-a interesat 
pungaşul, lingându-şi în mod demonstrativ buzele. 

Am scos dintr-un sertar un pachet cu ţigări şi i l-am 
întins. S-a apropiat şi a extras două. Una şi-a vârât-o între 


buze şi pe a doua a aşezat-o după ureche, acolo unde-şi ţin 
unii chelneri creionul pentru socoteli, explicându-mi: 

— Ştiţi, asta e de rezervă... pentru mai târziu... 

— De ce nu te cuminţeşti, Fănică? l-am mustrat, în timp 
ce-i aprindeam ţigara cu flacăra brichetei. 

— Am vrut, dom' comisar, zău c-am vrut... 

— Chiar de mai multe ori ai vrut - am glumit eu. 

— E adevărat! Însă ca acum, niciodată! Da' ce să-i faci? 
Aşa-i când e să s-aleagă prafu'... - a zis, ridicându-şi ochii 
spre tavan, ca pentru a invoca nişte forţe potrivnice bunelor 
sale intenţii. Acu' o săptămână, când mi s-a dat drumu' dă 
la pension, eram hotărât... Da' ştiţi cum? ... Ferm! Hotărât 
să pun capăt vieţii necinstite pe care o dusesem până 
atunci. Ce, adică vă închipuiţi că eu nu pot să muncesc ca 
un bun şi onest cetăţean al ţării? Ba pot! 

— Deşi sunt convins că un lăcătuş de talia ta ar putea să 
câştige suficient pentru a putea trăi, aşa cum ai spus, ca un 
onest cetăţean, nu înţeleg de ce nu te decizi să te 
potoleşti... - am încercat eu să-l prelucrez. 

— Păi... Eu ce vă ziceam? Tocmai asta voiam să şi fac, 
când... (spre ghinionul meu!) m-am întâlnit cu un nenorocit 
de pontagiu, care a început să mă vrăjească că are un tun 
ce n-a mai văzut lumea... Atunci, ce mi-am zis? Hai să mai 
pun o dată gură-de-lup la treabă... şi gata! ... Mă umplu de 
biştari... şi p-ormă o dau pă bune... 

— Vezi, exact asta voiam şi eu să-ţi spun. Tu faci parte 
din categoria celor care se astâmpără numai atunci când 
încep să miroasă florile de la rădăcină... - i-am zis, 
ameninţându-l cu degetul, în chip de dojană. 

— Nu, dom' comisar! Zău c-am vrut să trec pă bune... 

Cum eu nu-l „îimprumutasem” de la colegul meu pentru a 
asculta nişte baliverne care erau departe de a avea un 
caracter inedit, m-am decis să-i cer să mă scoată din 
impasul provocat din încăpăţânarea tipului pe care-l 
bănuiam că fiind autorul triplului asasinat. 

— Fănică, aş vrea să te rog să-mi faci un serviciu. 


— Pentru dumneavoastră, sunt gata să fac tot ce doriţi... 
dar vreau să vă rog şi eu ceva... - s-a grăbit el să adauge 
cu şiretenie. 

— Te ascult, da' zii repede! i-am cerut, nerăbdător să 
intru cât mai repede în posesia probei de incriminare a 
bănuitului care, continuând să stea în picioare, urmărea 
dialogul nostru cu o voită nepăsare. 

— AŞ vrea să vorbiţi şi dumneavoastră cu dom' maior 
Ciocârdel şi să-i explicaţi că dosaru' pă care mi-l întocmeşte 
acum e nelegal... 

— Cum adică? m-am mirat eu. 

— Păi, staţi să vedeţi... Pentru spargerea unui seif vrea 
să-mi dea o încadrare care prevede o pedeapsă de cel puţin 
cinci ani... Şi nu-i drept! 

— De ce? Nu l-ai spart tu? 

— Cum să neg, când am fost prins în flagrant? ... Însă 
problema e cu totul alta... Prin faptul că eu l-am deschis, 
ulterior s-a putut dovedi că din casă lipsea vr'o patrujdămii 
dă leoşteni, pe care-i făcuse labă casieru'... Ei bine, în ciuda 
faptului că, acţiunea mea a urmărit darea în vileag a unei 
fraude în dauna avutului obştesc, dom' maior susţine că 
chestia asta e nerelevantă... Ce-i aia nerelevant, când fără 
mine nu s-ar fi aflat nimica dă banii sustraşi de pungaşu' 
ăla dă casier? ... Adică cum? Eu lucrez pentru poliţie şi 
poliţia tot pă mine mă arde? m-a consultat ci, strivindu-şi 
revoltat ţigara în scrumieră. 

Deşi stratagema lui era amuzantă, m-am decis să revin la 
oile mele, anunţându-l că nu l-am chemat pentru a-i asculta 
plângerile. 

După care, arătându-i caseta metalică, l-am întrebat: 

— Eşti în stare să deschizi chestia asta? 

Încă indispus de modul în care-i tăiasem macaroana, s-a 
uitat cu silă la obiectul pe care i-l arătasem. 

— Asta?! a zis el, privindu-mă neîncrezător. 

— Asta! am confirmat. 

— Nu, nu pot s-o deschid... - mi-a răspuns, strângând din 
nas cu dispreţ. 


— E chiar atât de greu?! m-am minunat eu. 

— Puşculiţe d-astea, n-am mai deschis dă mult... dă pă 
vremea când mai făceam pipi-n pat... - mi-a replicat el, cu 
şi mai mult dispreţ. 

— Şi atunci, ce te împiedică să mi-o deschizi? am spus, 
cu intenţia de a-i înţelege refuzul. 

— Reputația, dom' comisar! Păi ce, credeţi că io-mi bat 
joc dă meseria mea? Dacă aveţi vro treabă serioasă, cu 
blindaj dă treizeci dă centimetri, da! ... puteţi conta oricând 
pă mine. Da' la o treabă d-asta, dă găinar, eu nu pot să zic 
decât pas! a încheiat el, făcând pe ofensatul. 

— Ce fanfaron! „Vrea o treabă serioasă, cu blindaj dă 
treizeci dă centimetri...” - a zis Dan, imitându-l. Cred că nici 
cu nitroglicerină nu-i în stare s-o deschidă! a continuat el, 
batjocoritor, măturându-l cu o privire încărcată cu silă. 

— Cine-i fanfaron? Eu?! a strigat Furnăreanu ultragiat, 
pentru a adăuga, cu furie: Aveţi vr'o agrafă dă birău? 

După ce i-am înmânat-o, a ridicat-o spre lampa aprinsă 
din plafon, apoi, după ce a îndreptat sârma şi i-a schimbat 
forma, s-a aplecat asupra casetei. 

— Aaaa! Nu aşa! a protestat el, când ne-a văzut că ne- 
am apropiat pentru a-i studia gesturile. Fiecare cu meseria 
lui! Dacă chiar vreţi să v-o descui, vă rog să vă îndepărtați! 

Apreciind că, într-adevăr, e de preferat ca fiecare să 
rămână la meseria pe care a învăţat-o, le-am făcut semn lui 
Dan şi bănuitului să se conformeze. 

— Gata, dom' comisar! m-a anunţat câteva secunde mai 
târziu „amicul meu”, deformând din nou sârma agrafei, mai 
înainte de a o arunca în coşul de hârtii, probabil, pentru a-şi 
asigura „secretul de fabricaţie”. 

Încordat, m-am dus imediat să ridic capacul cutiei. 

— Dom' comisar, nu mai aveţi vruna d-astea? m-a 
întrebat Furnăreanu, în timp ce eu evaluam conţinutul 
casetei. 

Mi-am întors capul spre a vedea ce doreşte. L-am văzut 
bătând în mod semnificativ cu degetul în ţigara pe care şi-o 
pusese după ureche. 


l-am întins pachetul din care-i servisem primele două 
ţigări şi i-am făcut semn lui Dan să-l scoată pe culoar şi să-l 
predea subofiţerului care-l adusese. 

În timp ce Dan închidea uşa şi se apropia de mine, am 
răsturnat conţinutul casetei pe birou. 

— Ohoho! Da' cu ce-i aici, Consignaţia şi-ar putea 
deschide o nouă unitate... - a apreciat Dan, fluierând 
admirativ. 

Deşi eram deziluzionat de faptul că nu vedeam nimic 
care să aducă cu un pistol sau cu banii doctorului Nemens, 
mi-am spus că am totuşi la dispoziţie o serioasă bază de 
discuţie. În consecinţă, am ridicat capul şi m-am adresat 
bănuitului, care continua să rămână în picioare: 

— la loc! Şi, dacă nu vrei s-o faci singur, te aşez eu! i-am 
spus cu suficientă asprime pentru a-l face să priceapă că nu 
glumesc. 

Fără să mai facă nazuri, a alunecat imediat pe scaunul 
care i-l indicasem cu vârful degetului. 

— De unde ai aceste obiecte, domnule Corban? l-am 
întrebat, arătând spre maldărul de stilouri, ceasuri, inele, 
brichete etc., care se afla pe biroul meu. 

— Există vreo lege care să mă oprească să colecţionez 
ce-mi place? mi-a răspuns el, cu tupeu. 

— Nu, o astfel de lege nu există... Oricine e liber să 
colecţioneze orice, începând cu scobitori folosite şi 
terminând cu tablouri originale. Bineînţeles, cu condiţia să 
nu le fi dobândit oricum... adică ilicit, ca în cazul dumitale... 

— Nu înţeleg! Ce vreţi să spuneţi cu asta? a vrut el să 
ştie, jignit, pentru a continua cu insolenţă: Chiar aveţi 
impresia că mă puteţi înfunda prin nişte simple afirmaţii? 
Va trebui să dovediţi că mi le-am procurat prin căi ilicite... 

— Domnule Corban, deşi aceste obiecte îşi au importanţa 
lor, nu pentru ele te afli aici... - am început să-i spun, cu 
intenţia de a-i preciza sub ce acuzaţie l-am reţinut. 

— Atunci chiar că nu mai înţeleg nimic! mi-a curmat el 
demersul, cu un gest de exasperare. 


— Pentru că nu-mi plac confuziile, am să fiu şi mai clar. 
Eşti reţinut sub acuzaţia de ucidere a familiei Nemens şi a 
inginerului Manase... 

— Vă ţineţi de glume? a bâiguit el clipind uluit. 

— Eu glumesc numai cu prietenii! i-am replicat cu 
severitate. 

— Protestez! Sunt un cetăţean onest şi nu admit să fiu 
tratat ca un borfaş! a izbucnit el, cu enervare. Eu am ajutat 
întotdeauna autorităţile când mi s-a cerut să particip la 
prinderea răufăcătorilor aciuiţi prin pădure... 

— Acesta este şi motivul pentru care nu te-am arestat 
mai de mult. M-am lăsat indus în eroare de certificatul 
verbal de bună purtare pe care ţi l-ai atribuit. 

— S-ar părea că sunteţi dominat de-o idee fixă... 
domnule căpitan! Da' probe pentru vinovăția mea, aveţi? 
mi-a rânjit el, cu obrăznicie. 

— După ce ai remarcat familia Nemens în restaurant, te- 
ai decis să te ocupi de ei şi, când i-ai văzut cerând 
chelnerului nota de plată, ai ieşit şi i-ai aşteptat... Apoi, 
după ce i-ai urmărit până la locul ştiut, i-ai ucis... 

— Povestea asta e foarte interesantă, da' aţi uitat să-mi 
spuneţi şi de ce i-am ucis - a zis el, cu ironie. Ce-am avut 
de împărţit cu ei? 

— Nenorocirea acestei familii s-a datorat faptului că una 
dintre victime nu purta verighetă... Acest amănunt te-a 
făcut să crezi că ai de-a face cu un cuplu pus pe 
escapade... Şi ceea ce era mai important, că numai femeia 
era căsătorită. Ultimul element fiind determinant, deoarece 
un soţ găsit, într-o situaţie care-l poate dezonora nu-i 
capabil să reziste şantajului... Deci, urmărindu-i, probabil 
până i-ai văzut îmbrăţişându-se, te-ai apropiat de ei şi le-ai 
cerut actele, lăsându-i să înţeleagă că, în anumite condiţii, 
ai putea uita întâmplarea. Cum era însă şi firesc, doctorul 
Nemens s-a înfuriat şi... te-a lovit... Moment în care ţi-ai 
scos pistolul şi i-ai împuşcat... 

— Aţi omis-o pe cea de-a treia victimă... Pe aceasta tot 
eu am împuşcat-o? m-a întrebat el, caustic. 


— Tot dumneata, bineînţeles. Inginerul Manase, auzind 
zgomotul disputei pe care o aveai cu doctorul Nemens, s-a 
dat jos din maşina lui şi a venit să vadă ce se întâmplă. lar 
cum dumneata tocmai atunci i-ai împuşcat pe cei doi, te-ai 
grăbit să-l suprimi şi pe martorul care asistase la 
fărădelegea dumitale! 

— Astea-s simple presupuneri, ca să nu le spun altfel... Şi 
cea mai bună dovadă că e aşa rezultă chiar din faptul că eu 
mă aflam deja acasă când au fost ucise victimele - m-a 
asigurat el, cu suficienţă. 

— De unde ştii când s-a comis fapta? l-a întrebat Dan. 

— E adevărat că nu am de unde să ştiu... Dar mi se pare 
normal ca cei doi soţi să fi fost omorâţi după plecarea mea 
de la restaurant, de îndată ce eu i-am lăsat acolo când am 
pornit spre casă... lar dacă eu mă aflam deja acasă la şase 
fără un sfert, fără să fi auzit vreo împuşcătură, e clar că 
faptele s-au produs după această oră - a improvizat el, cu o 
logică aparent corectă. 

— Numai că noi avem motive să credem că ai ajuns 
acasă mai târziu decât ai declarat! am spus eu. 

— Eh, motive! a pufăit el, cu dispreţ. Pentru ca să mă- 
nfundaţi, vă trebuie probe! 

— Aşa este - am admis, dând din cap cu înţelegere. Îți 
mai aminteşti că, în drum spre casa dumitale, ai văzut un 
taximetru oprindu-se în faţa poligonului de tir? 

— Sigur că-mi amintesc! a confirmat el, contrariat. Şi tot 
ce v-am spus a fost adevărat! 

— Nici nu contest această afirmaţie - l-am liniştit. Numai 
că, în încercarea dumitale de a-ţi dovedi bună credinţă, ai 
comis o greşeală grosolană! Deoarece în momentul în care 
ai văzut taximetrul era cu douăzeci şi cinci de minute mai 
târziu decât ai susţinut, ceea ce demonstrează că te-ai aflat 
la locul crimei atunci când aceasta s-a consumat. 

— Mă rog... Şi faptul că am făcut o apreciere greşită a 
timpului, dovedeşte că eu sunt cel care a ucis? şi-a revenit 
el, după o scurtă meditaţie. 


— Nu. Această constatare, luată izolat, nu poate face 
dovada că dumneata eşti criminalul - am recunoscut eu. În 
schimb, ea demonstrează că, aflându-te în momentul critic 
la faţa locului, ai avut toate condiţiile pentru a putea comite 
triplul asasinat! 

— Şi faptul că, aşa cum spuneţi dumneavoastră, aş fi 
putut să-i omor, chiar înseamnă că eu i-am omorât? Ce, nu 
se puteau afla şi alţii în aceeaşi situaţie? Sau faptul că 
dumneavoastră n-aţi putut stabili decât prezenţa mea acolo 
poate exclude, în mod automat, prezenţa altora? Mai exact, 
a adevăratului criminal? ... 

— Domnule Corban, de ce să mai caut un vinovat 
imaginar, când ştiu că dumneata ai intrat în conflict violent 
cu doctorul Nemens? 

— Dar, în definitiv, de unde ştiţi că, după ce l-am şantajat 
pe doctorul de care vorbiţi, am ajuns să mă bat cu el? Aţi 
fost de faţă? m-a întrebat, cu un rânjet sarcastic. 

— Faptul că ai fost lovit de victimă a rezultat din raportul 
laboratorului criminalistic: pe inelul victimei s-au găsit urme 
de sânge din grupa dumitale - am adăugat, indicând 
bucata de leucoplast lipită de bărbia lui. 

— Ha! Ha! Ha! ... - a râs el, forţat, după ce, o clipă mai 
înainte s-a încruntat a îngrijorare. Ce, numai un câine e 
scurt de coadă? În ţara noastră sunt milioane de oameni cu 
aceeaşi grupă... 

— Posibil... Dar, din aceste milioane de oameni, numai 
dumneata ai avut posibilitatea... şi motivul să comiţi fapta 
pe care ţi-o imput! l-am întrerupt, cu asprime, pentru că 
imediat să arăt spre obiectele găsite în caseta metalică: De 
când te ocupi cu treaba asta murdară? 

— Nu... Nu înţeleg ce vreţi să spuneţi... - a ezitat el, 
demoralizat. Sunt ale mele... Le-am cumpărat... 

— Bine. Dovedeşte-ţi afirmaţia - am concis eu. De unde 
le-ai cumpărat? 

Vlăguit, şi-a ridicat o mână şi şi-a şters cu dosul ei 
broboanele de transpiraţie care-i invadaseră fruntea. 


— Nu ştiu... Nu-mi mai amintesc... - a îngăimat el, 
confuz. 

— Vreau numele şi adresa persoanelor care ţi-au vândut 
aceste obiecte! am insistat eu. 

— Nu mai ştiu... Le-am cumpărat mai de mult... - a 
scâncit el, ca un câine bătut. 

— Hai să admitem că nu poţi să-ţi aminteşti de toţi 
vânzătorii. Precizează-mi numai câţiva dintre ei... - i-am 
propus, văzând că închide şi deschide gura, fără să scoată 
nici un sunet, ca într-un film mut. După câteva clipe de 
aşteptare, mi-am mai redus din pretenţii: Indică-mi 
persoana de la care ai cumpărat numai unul dintre aceste 
obiecte! 

După cum mă aşteptam, nu a fost capabil să-mi satisfacă 
nici această minimă pretenţie. Evitându-mi privirea, a 
preferat să se dedice în exclusivitate ştergerii transpiraţiei 
care-i şiroia în valuri pe obraji. 

— Domnule Corban, să ştii că nu ţi-a mai rămas decât 
alternativa mărturisirii complete - s-a decis Dan să-şi 
încerce şi el talentul persuasiv. 

Constatând că şi acest demers a rămas fără ecou, am 
conchis: 

— În definitiv, eşti liber să te aperi exact aşa cum crezi că 
e mai bine. Ceea ce nu mă poate împiedica să te avertizez 
că atât aceste fărădelegi - şi am arătat din nou spre 
obiectele de pe birou - cât şi uciderea în mod deliberat a 
trei persoane, se vor solda cu pedeapsa cea mai aspră! i- 
am spus, făcându-i semn lui Dan să cheme arestul. 

Câteva minute mai târziu păşea spre uşă între doi 
subofiţeri, cu un mers de somnambul. 

— Domnule Corban! l-am strigat, când dădea să treacă 
pragul. DACĂ TE DECIZI SĂ VORBEŞTI, ANUNŢĂ-MĂ! 


— Ce părere ai? Încăpăţânat, nu glumă... - a comentat 
Dan când am rămas singuri. 
— La ora zece noaptea, eu nu mai am păreri... - i-am 


replicat, privindu-mi ceasul şi ridicându-mă de pe scaun. 


IX. 
CINE-S ACEŞTI OAMENI MINUNAŢI? 


Apropiindu-mă am văzut un subofițer şi un tip îmbrăcat 
neglijent. Stăteau pe banca instalată pe culoar, lângă uşa 
noastră. Primul trăgând visător dintr-o ţigară, iar cel de-al 
doilea moţăind, cu bărbia căzută în piept. 

Cum îmi erau complet necunoscuţi, i-am tratat cu 
indiferenţă, deschizând uşa şi intrând în birou. 

— Am noutăţi! m-a informat Dan, după ce-a răspuns 
grăbit la salutul meu. 

— Am fost avansați? am glumit eu. 

— Tttt... În această direcţie... linişte deplină. Da' mai sunt 
încă speranţe, e drept, prudente... - mi-a replicat el, pe 
acelaşi ton, după care a continuat: Domnul Corban, vrând 
să dovedească viabilitatea zicalei care susţine că noaptea 
aduce sfatul cel bun, şi-a exprimat dorinţa să discute cu 
tine. 

— Bravo! Cere arestului să ni-l expedieze sus! 

— Mai e ceva - a zis, ridicând o mână, într-un gest de 
temperare. În sfârşit a fost dibuit şi cel de-al doilea guard 
silvic din Băneasa... 

— E cumva tipul de afară? am arătat eu spre uşă, cu 
gândul la individul care trăgea aghioase pe banca de pe 
culoar. Foarte bine! Să aştepte până termin cu Corban - am 
continuat, după ce el mi-a răspuns printr-un gest de 
confirmare. 

A clătinat din cap şi şi-a ridicat un deget cu vârful spre 
tavan, în semn de atenţionare. 

— Am impresia că ar putea să ne spună o poveste foarte 
interesantă. Din câte mi-a raportat ofiţerul care-l însoţeşte, 
a absentat toată săptămâna de la serviciu. Fără nici o 
motivare. lar azi-noapte a fost pescuit din barul 
restaurantului Băneasa, pe unde, de altfel, şi-a şi făcut 
veacul... În ultimele cinci zile... 


— Dacă are bani de risipit, treaba lui... - i-am răspuns cu 
indiferenţă, adăugând zorit: Să vină sus Corban! 

— Mai stai o clipă, că n-am terminat... - a insistat el, 
scuturându-şi din nou capul. 

— Atunci fă-o mai repede! i-am cerut, grăbit să ascult 
mărturia bănuitului. 

— Începând de duminică, individul de care-ţi vorbesc a 
depus în visteria barului Băneasa peste o mie de lei pe zi, 
oferind băuturi scumpe celor care erau dispuşi să stea la 
masa lui... - mi-a răspuns el, privindu-mă cu semnificaţie. 

Cum ziua indicată urmase după-amiezii în care fusese 
comis triplul asasinat, am reuşi să pricep cauza persistenţei 
lui Dan. 

— Mda... E o coincidenţă interesantă - am fost nevoit să 
constat. Şi spui că dă de băut la toţi doritorii de tras la 
măsea? 

— Da... 

— Atunci, ce mai stai? Nu-l mai lăsa să aştepte afară! 
Poate că, dacă-i suntem simpatici, ne oferă şi nouă o ţuică! 
m-am înveselit eu, afişând un optimism de circumstanţă. 

— Vezi, acesta este şi motivul pentru care am insistat să- 
| tratăm cu toată deferenţa. Că nu se ştie cu ce se lasă 
până la urmă... - a râs Dan, ducându-se să deschidă uşa. 

Când subiectul a fost introdus în birou, l-am privit mai 
bine. Era înalt şi slab, şaten, cu perciuni colorați până la 
maxilare şi nebărbierit de mai multe zile. Ochii îi erau 
umflaţi şi congestionaţi de mahmureală, iar figura boţită ca 
un ziar mototolit. 

— Să trăiţi, dom' şef! a zis el, scoţându-şi de pe cap o 
pălărie decolorată, după ce s-a oprit lângă uşă, într-o 
poziţie de drepţi, mult prea oscilantă pentru a nu mă decide 
imediat să-i ofer un scaun. 

Recunoscător, s-a apropiat cu nesiguranţă de locul oferit 
şi s-a prăbuşit, cu un oftat de uşurare. 

— Văd că sunteţi obosit - am zis, remarcând că odată cu 
apropierea lui s-a făcut simțită şi o miasmă de băutură 
trezită, agrementată cu miros înţepător de transpiraţie. 


— Asta cam aşa.-i... - a confirmat el, pe când se aplecă 
să-şi aşeze pălăria la picioare, pe covor, demers în cursul 
căruia, datorită unei dezechilibrări, fusese gata-gata să 
cadă de pe scaun. 

— Domnule Popic, probabil că ştiţi, ce s-a întâmplat 
sâmbătă după-amiază în sectorul dumitale de pădure... - l- 
a testat Dan. 

— Da... Am cam aflat io ceva... - a admis el, întorcând 
capul spre Dan şi tresărind de parcă s-ar fi trezit din somn. 

— Întrucât erai de serviciu, te rog să ne spui cu ce 
persoane te-ai întâlnit în zonă. 

— Îmi pare rău, dom! şef... Da' io sâmbătă am fost în altă 
parte... Aşa că ce să vă zic... dacă io n-am văzt nimica... 

— Dar unde te-ai aflat sâmbătă după-amiază? l-am 
acroşat eu. 

A întors capul spre mine şi m-a evaluat cu privirea, apoi, 
după încă o scurtă codeală, s-a aplecat peste birou şi mi-a 
spus pe un ton de complicitate: 

— Dă fapt... lo crez că po' să vă zic... că păreţi om de 
comitet... Pă la fo trei, m-am dus pân' la bofetu' din 
comună, ca să-mi iau nişte ţigări... Da' acolo'... m-am 'tâlnit 
cu fo câţiva pretini şi ne-am 'ncurcat la un chefuleţ. Ş-aşa 
am tot ţinut-o pân' pe la unşpe, când ne-o dat afar' 
responsabilu'... Ca să-nchiză... 

Simţindu-mă flatat de aprecierea lui, că aş fi „om dă 
comitet”, m-am considerat obligat să-i fac şi eu un 
compliment: 

— Bravo! Să ştii că eşti mare, dacă ai reuşit să ţii piept 
unui chef care-a durat opt ore - am apreciat eu, adresându- 
i o privire plină de admiraţie, pentru performanţa ce-o 
stabilise, în timp ce sub imboldul instinctului de conservare 
mă  retrăgeam spre spătarul scaunului pentru a-mi 
îndepărta nasul de mirosurile pe care le exala. Dar aşa ceva 
nu se poate! Nu e posibil ca un om să reziste atâtea ore 
înţepenit într-un scaun - am reluat, arătându-mă 
neîncrezător. Probabil c-ai mai făcut şi ceva pauze, fie şi 
numai pentru a te mai dezmorţi puţin. 


— Păi da' asta se-nţelege! Că doar după atâta beutură, 
nici că se putea al'fel... - a admis el, râzând gratuit. 

— Eee... aşa mai merge - l-am aprobat, cu înţelegere. 
Mai ieşeai pe afară o oră, să faci puţină mişcare, apoi, 
revenind cu forţe proaspete, porneai din nou voiniceşte la 
lupta cea mare. Nu? l-am consultat, persuasiv. 

— Aş! O oră?! a aruncat el, cu dispreţ. Păi... Dom' şef, 
care va să zică că dumneavoastră n-aţi auzit de mine - mi-a 
răspuns el, pufnind din nas, plin de importanţă. Nu numa' 
că io ţiu la beutură... Da' nici nu-s tâmpit! Păi ce, dac-aş fi 
lipsit io o oră, ăia n-ar fi ras tot dă pă masă... damblagiii ăia 
cu care mă-ncurcasem? No! Nici gând de aşa ceva... 
Chestia aia la care vă gândiţi dumneavoastră, io o rezolvăm 
în câteva minute, după gardu' din curte. 

— La fel de dârji s-au arătat şi ceilalţi parteneri de chef? 

— Da' cum al'fel? Ce, credeţi că io mă-ncurc la beutură 
cu oricine? mi-a replicat el, cu un înalt şi autentic spirit de 
echipă. 

— Cu astfel de parteneri merită, într-adevăr, să te încurci 
la băutură! mi s-a adresat Dan, făcând-o pe invidiosul. În 
ceea ce mă priveşte, n-am avut niciodată parte de 
coechipieri capabili să reziste până la capătul capătului. 
Nici nu apucăm să ne încingem bine la băut... şi gata, se 
grăbea unul s-o ia din loc, zicând că nu poate să mai bea, 
că-l supără ulcerul! Ce să mai vorbesc de ăia care, 
matolindu-se după primul pahar, strică tot cheful... - a 
turuit Dan, după care, întorcând capul spre interlocutorul 
nostru, i-a spus: Tare mult aş vrea să-i cunosc şi eu... CINE- 
S ACEŞTI OAMENI MINUNAŢI? 

După ce domnul Popic i-a furnizat cu bunăvoință patru 
nume, pe care Dan s-a şi grăbit să le consemneze în notes, 
a continuat cu mărinimie: 

— Dom, şef, pen' că văd că şi dumneavoastră sunteţi 
salon, las' că aranjez io cevaşilea tare... cu saramurică dă 
crap şi niscaiva vânat pă cinste, la grătar... Aşa ca să 
moară lumea dă oftică! 


Cum era evident că fusesem şi eu inclus în generoasa lui 
invitaţie, am dat din cap cu o aprobativă recunoştinţă: 

— Ar fi o idee. Dar spune-mi, domnule Popic, eşti în 
concediu? m-am interesat eu. 

— Aş! Da' dă unde! ... Că l-am păpat pă tot, astă-vară... 

— Şi atunci, cum se explică că ai lipsit de la serviciu în 
ultimele patru zile? l-a luat Dan în primire. 

— Păi, dacă m-am învoit, ce era să mai dau p-acolo? 

— Zău? Şi cum se face că la centrul silvic nu se ştia nimic 
despre situaţia dumitale? s-a minunat Dan. 

— Fir-ar să fie! Te pomeneşti c-oi fi uitat să le spui... - a 
presupus el, pe când se pedepsea prin administrarea unei 
palme peste obraz. 

— Domnule Popic, de fapt, de ce nu te-ai mai dus la lucru 
în ultimele două zile? l-am întrebat eu, considerând că 
terenul este suficient de bine pregătit pentru a putea pune 
lucrurile la punct. 

— Păi... ca să v-o zic p-a bună... am simţit că mă ia, aşa, 
cu anexită... 

— Poate vrei să spui cu astenie?! a presupus Dan, după 
ce în prealabil se uitase aiurit spre mine. 

— Da, da! ... Aşa-i! M-a luat cu axtenie şi mi-am zis că n- 
ar strica să mă hodinesc câteva zile p-acas'... 

— Şi cum te-ai odihnit? Petrecându-ţi timpul în barul 
Băneasa? De fapt, ce ai căutat acolo? Ai avut ceva anume 
de sărbătorit? 

— No! Ni'ica dă felu' ăsta! mi-a replicat el cu nepăsare, 
pentru că imediat să adauge: Nu ştiţi dumneavoastră cum-i 
lumea... individioasă... ş-are gură slobodă... 

— Şi totuşi, se spune c-ai cheltuit pe acolo o grămadă de 
parale. De unde ai avut atâţia bani? 

— Păi, cum să vă zic...? a articulat el, vădit deconcertat, 
pentru ca, în final, să se aplece iar peste birou şi, suflându- 
mi în nas un puternic damf de alcool, să-mi spună cu 
satisfacţie: l-am câştigat la loto... adică, dă fapt... la loz-n 
plic... 


— O! Felicitări! am zis, lipindu-mă şi mai strâns de 
spătarul scaunului, pentru a mări distanţa dintre mine şi 
duhoarea pe care-o degaja. Barem ai câştigat o sumă mai 
importantă? 

— Deh... Am avut noroc, nu mă plâng... Am umflat fo 
zece miişoare... 

— De mult? 

— Nu, dă unde? ... Mai acu' câteva zile... 

— la uită-te ce baftă! a intrat Dan din nou pe fir, luându- 
mă drept martor la şansa avută de beţivanul care, 
proptindu-şi bine coatele pe biroul meu, mă asfixia 
sistematic cu expiraţia sa. Cred că ar fi cazul să jucăm şi 
noi... 

— Da, e o idee bună! l-am aprobat. Numai că ar trebui să 
jucăm la aceeaşi agenţie. Apropo, domnule Popic, de unde 
ai luat lozul? 

— Din centru... - a răspuns el, vag. Şi a picat grozav! că, 
dă unde c-o zi 'nainte n-aveam bănuţi nici d-un ţoi dă 
tescovină, după aia i-am tras după pofta inimii, numa' cu 
coniace d-alea cu-n cal alb pă sticlă! 

— În centru, în centru... Dar unde anume? am insistat eu 
să mă arăt interesat în aflarea generoasei agenţii. 

— Ştiţi 'mneavoastră... p-acolo... pă Calea Victoriei... - 
mi-a răspuns confuz. 

— Constat că habar nu ai despre ce vorbeşti. Şi, în 
consecinţă, va trebui să-ţi verificăm afirmaţia - am conchis 
eu, adoptând un ton oficial. 

— Bine dom' şef, da', la un adicătelea, ce-aveţi cu mine? 
Ce, v-am făcut f-un rău? s-a arătat el mirat. Ce-mi căutaţi 
pricină? ... Doar v-am zis, nu ieram eu când s-a făcut 
crimile! Puteţi să controlaţi, că io acolo nu ieram. 

— De unde ştii când „s-a făcut crimile”? l-a luat Dan 
repede. 

— Păi... nu ştiu... da' zic şi io aşa... - a răspuns el, 
derutat. 

— Aştept să ne justifici proveniența banilor pe care i-ai 
risipit la bar! i-am cerut, cu obstinaţie. 


— Da', la urma urmelor, ce vă-nteresează? Atâta vreme 
cât sunt la mine... e ai mei... Asta-i! a bravat el. Ce, nu 
puteam să-i ieconomisesc? 

— Dacă i-ai economisit, de ce ne-ai spus că i-ai câştigat 
la loto? l-a repezit Dan. 

— Oi fi făcând şi io un spirit dă glumă... Ce, nu-i voie? 

— Glume să faci la dumneata acasă, nu aici! i-a replicat 
Dan cu asprime. 

— Te rog să-ţi scoţi portofelul şi să-l pui pe masă! am 
intervenit şi eu. 

— Da' pen' ce? a vrut el să ştie, buimăcit. 

— Fă ce ţi s-a cerut! m-a susţinut Dan, dând să se ridice 
ameninţător de pe scaun. 

— Da'... e băânişorii mei... - a ţinut el să-mi reamintească 
după ce, că, moşmondind prin buzunare, mi-a înmânat o 
jerpelitură din vinilin. 

Luându-l şi deschizându-l, am văzut un teanc gros de 
bancnote de o sută de lei. După care, întinzând banii pe 
birou, am scos din sertar o agendă veche. Apoi, urmărind 
seriile câtorva bancnote şi făcându-mă că le confrunt cu 
însemnările din notes, l-am întrebat cu aplomb: 

— De unde spuneai că ai aceşti bani? 

— Păi... păi... Nu v-am zis? ... - a bâiguit el, impresionat 
de manevra mea. 

— la schimbă placă şi spune-ne adevărul! Aceşti bani au 
aparţinut uneia dintre victime! Seria lor nu lasă loc de 
dubii! i-am adus la cunoştinţă, cu seriozitatea impusă de o 
cacealma pe care ai vrea s-o reuşeşti. 

— Nu-i adevărat! a strigat el, crispându-se de spaimă. lo 
n-am ucis pă nime.... lo ieram la bofet... Puteţi să-ntrebaţi... 

— Ajunge cu minciunile! Dacă nu i-ai omorât dumneata, 
cum ai intrat în posesia acestor bani? 

— Zău că nu io i-am omorât... Vă jur pe ce vreţi că l-am 
găsit... - a spus el, vlăguit. 

— Unde? Pe stradă?! l-a contrat Dan, sarcastic. 

— No... Nu pă stradă... În pădure... După ce-am plecat dă 
la bofet... am plecat dă unu' singur, că-mi iera aşa rău dă la 


beutură, c-am plecat să mă airisez... Nu ştiu pă unde-am 
apucat-o, da' d-odat' m-am împedicat dă cevaşilea... Când 
m-am aplecat să văz că ce-i, am văzt că-i un om... Ş-am 
crezut că şi iel ie tot matol... Aşa c-am pus mâna pă iel şi l- 
am scuturat... Ş-atunci m-am murdărit pă mână cu ceva 
lipicios... lară când m-am uitat că ce-o fi... am văzut că-i 
sânge! ... Mai întâi n-am ştiut ce trebe să fac, p-ormă m-am 
gândit că trebe să aflu cine-i şi p-ormă să anunţ poliţia... 
Da' când i-am scos actile, am văzut trei maldăre groase de 
sute şi... m-am zăpăcit tare rău... Aşa c-am plecat acas'! lo 
n-am avut nici o trabă cu crimele! m-a implorat el să-l cred, 
pentru că imediat să cadă într-o stare de totală indiferenţă, 
probabil ajuns de efectul intoxicației etilice. 

Deşi explicaţia pe care mi-o furnizase părea veridică, mi- 
am spus că, mai înainte de a-l scoate de sub acuzaţia de 
omucidere, n-ar strica dacă i-aş face o verificare a alibiului. 
În consecinţă, am dispus trimiterea lui la arest... 

— Însoţitorul lui Popic se mai află aici? am spus, după ce- 
am rămas singuri în birou. 

Dan, pricepu sensul întrebării mele, s-a ridicat imediat şi 
s-a îndreptat spre uşă. 

— Am o rugăminte - l-am anunţat pe subofițer, după ce a 
fost introdus în cameră. Vreau să ştiu ce a făcut sâmbătă 
după-amiaza individul pe care ni l-ai adus. El susţine că, 
între orele trei şi unsprezece noaptea s-a aflat la bufetul 
comunei... 

— Am înţeles! Voi verifica, domnule căpitan - s-a grăbit 
el să mă asigure. 

— Un moment! De fapt, nu ne interesează ce a făcut în 
tot acest interval, ci numai într-un anumit moment. De 
aceea, te rog să-mi spui, cam de cât timp ar fi nevoie 
pentru a străbate distanţa dintre bufet şi intrarea în 
poligonul de tir? 

— Între douăzeci şi treizeci de minute... conform cu zorul 
pe care-l are pietonul. 

— Perfect! În acest caz, vreau să stabileşti dacă a părăsit 
bufetul între orele cinci şi jumătate şi şase. Clar? 


— E clar, domnule căpitan! 

— Sper. Dane, ca să-i uşurăm munca, dă-i te rog numele 
persoanelor cu care a băut suspectul. 

— Mai doriţi ceva, domnule căpitan? a întrebat 
subofiţerul, după ce şi-a vârât carnetul în veston. 

— Da. În primul rând, să lucrezi cu maximum de atenţie, 
deoarece, inculparea lui Popic ar putea depinde de 
rezultatul cercetării dumitale. lar în al doilea rând, raportul 
trebuie să-mi parvină cât mai curând posibil! 

Subofiţerul s-a grăbit să mă asigure că a înţeles bine ce 
aşteptam de la el şi, oferindu-mi posibilitatea să văd un 
salut pe care l-ar fi invidiat chiar şi un instructor al 
Academiei militare Saint-Cyr a făcut stânga-mprejur... 


X. 
...N-AM AVUT DE CE SĂ MAI ZĂBOVESC PRIN BIROU... 


— Crezi în povestea lui Popic? m-a consultat Dan, de 
îndată ce-am închis uşa după subofițer. 

— Până la proba contrarie... E admisibilă... Dar acum mă 
preocupă altceva... - i-am răspuns, arătând spre maldărul 
de sute de pe biroul meu. Dacă banii sustraşi victimei s-au 
găsit asupra lui Popic, în ce măsură este implicat în afacere 
Corban? 

— Dacă tot a cerut să-ţi vorbească, de ce nu l-am întreba 
pe el. 

— Nici că se poate sugestie mai bună! Sună la arest... 

Câteva minute mai târziu, Corban şi-a făcut apariţia. 

— Te-ai decis să ne spui adevărul? l-am testat, după ce a 
luat loc pe scaun. 

— Da... Recunosc că i-am urmărit pe cei doi şi că am 
încercat să-i şantajez... Da nu i-am ucis eu! a susţinut el, cu 
patos. 

— Nu aşa! i-am tăiat eu avântul. Povesteşte-ne mai pe 
îndelete şi, dacă se poate, de la început... 

— Totul a fost aşa cum aţi spus dumneavoastră... - a 
admis el cu amărăciune. Când am văzut că vor să plătească 
consumaţia, am ieşit din restaurant şi i-am aşteptat... Apoi 
m-am luat după ei, până în faţa poligonului, unde i-am 
văzut sărutându-se... În momentul acela, folosindu-mă de 
metoda mea... m-am apropiat de ei şi am încercat să-i 
intimidez... Da m-am trezit cu o lovitură de pumn care m-a 
trântit la pământ... - a zis, pipăindu-şi leucoplastul din 
bărbie. Dându-mi seama c-am nimerit prost, m-am ridicat 
de jos şi m-a grăbit să dispar... Din acel moment eu nu i-am 
văzut... Vă rog să mă credeţi... - m-a implorat el. 

— Când ai auzit împuşcăturile? 

— La vreo cinci minute după ce am pornit spre casă... 
Dar abia a doua zi, când am aflat despre moartea lor, am 
priceput rostul lor... 


— De ce n-ai spus până acum că ai auzit Împuşcături? 

— Pentru că, dacă v-aş fi vorbit de ele, aţi fi putut face o 
legătură între prezenţa mea în apropierea victimelor şi... 
micile atenţii după care umblam... 

— Cum tot te-ai decis să recunoşti că te-ai aflat în 
apropierea victimelor, vreau să ştiu dacă ai mai văzut şi 
altceva decât ne-ai spus... 

— În primul moment n-am văzut decât taximetrul despre 
care v-am vorbit deja... Dar mai târziu, după ce-am discutat 
cu dumneavoastră, mi-am amintit şi altceva... În clipa în 
care am auzit zgomotul făcut de motorul taximetrului şi am 
întors capul să văd dacă nu dă vreunul peste mine, cred c- 
am zărit şi spatele unui autoturism... care tocmai vâra la 
stânga pe drumul ce duce spre şoseaua naţională... 

— Ce fel de autoturism era? 

— Nu prea ştiu ce să vă răspund... Şi apoi, vă repet, nici 
nu ştiu dacă l-am zărit ori numai mi-am închipuit... - m-a 
avertizat el, principial nevoie-mare. 

Cum, din depoziţiile făcute de şoferul taximetrului şi de 
către soţul Paulei Nicolau rezulta că maşina pe care 
presupunea că o zărise, existase aievea şi că ea aparținuse 
inginerului Grigore Manase, am conchis că nu am de ce să 
mai insist asupra aspectului relatat. 

— Sunt lămurit. Altceva? l-am întrebat, cu intenţia de a 
încheia discuţia. 

— Da... Am mai văzut un autoturism... Şi, de data asta, 
sunt convins că nu mi s-a părut! a declarat el, cu fermitate. 

— Ce autoturism? a sărit şi Dan să-l întrebe. 

— Unul verde... care, după caroserie, cred că era o 
Skoda... 

— Unde l-ai văzut? m-am interesat eu, încercând să-mi 
disimulez surprinderea. 

— La vreo sută de metri în spatele taximetrului... 

— Şi ce făcea? Era în staţionare sau... 

— Eu l-am văzut mergând cu spatele şi manevrând să 
intre în parking-ul din faţa grădinii zoologice... 


Întrucât, în pofida insistențelor mele, n-am reuşit să mai 
scot nimic interesant de la infractor, l-am expediat la arest. 

— Ce facem cu el? a vrut Dan să ştie. 

— Dacă va rezulta că, într-adevăr, este străin de uciderea 
victimelor noastre, îl trimitem în judecată pentru tâlhăriile 
de care se ocupă. În aceeaşi situaţie se află şi colegul său... 
Ceea ce mă frământă însă acum este prezenţa celei de-a 
treia maşini... Oare era întâmplător acolo? ... Sau...? 

— Chiar şi în prima ipoteză, o discuţie cu şoferul Skodei 
ar putea fi utilă. Dar cum îl identificăm? Verificăm toate 
Skodele de culoare verde existente în ţară? a sfârşit Dan 
prin a-şi exprima scepticismul. 

— În nici un caz! Fie şi numai pentru faptul că nu există 
nici o garanţie că maşina remarcată de Corban era chiar o 
Skoda, ca să nu mai vorbesc de culoare... Nu de alta, dara 
zărit-o de la o depărtare de minimum două sute de metri... 
Ba mai mult, domnul Corban, în afară de faptul că nu prea 
are aerul unui expert în materie, trebuie să fi fost suficient 
da surescitat de eşecul tentativei lui de tâlhărie, pentru a 
ne permite să considerăm că depoziţia sa corespunde ad 
litteram cu realitatea... 

— Ai altă propunere? 

— Nu. În schimb, mă văd obligat să fac un raţionament... 
Mai întâi am avut motive să credem că victimele au fost 
ucise dintr-un mobil pasional, ipoteză care s-a dovedit a fi 
falsă. Apoi am crezut că suprimarea lor a fost consecinţa 
unei acţiuni de jefuire... 

— Încă nu s-a verificat alibiul lui Popic! a ţinut Dan să mă 
avertizeze. 

— Este adevărat - am recunoscut. Dar asta nu mă poate 
împiedica să nu admit că el poate fi totuşi considerat ca 
fiind străin de uciderea victimelor. Şi ştii de ce? l-am 
consultat şi, văzând că-şi scutură capul cu energie, am 
continuat: Crezi că un individ care a tras la măsea, de la ora 
trei până la cinci şi jumătate după-amiază, când a trebuit să 
părăsească cârciuma pentru a ajunge la locul infracţiunii, ar 


mai fi fost capabil să aibă precizia şi viteza pe care o 
atribuim celui care-a mânuit pistoletul? 

— Nu mă pot pronunţa - mi-a răspuns, rezervat ca un 
diplomat de carieră. Lăsând însă deoparte acest aspect, îţi 
mărturisesc, cu mâna pe inimă că nu înţeleg unde vrei să 
ajungi - s-a grăbit el să mă informeze. 

— E simplu, Dane! De îndată ce-am făcut tabula rasa cu 
primele două versiuni... mi se pare firesc să mă gândesc la 
altceva. Mai exact la faptul că victimele, sau numai o parte 
dintre ele, au fost ucise cu premeditare... 

— Cu premeditare? Cu ce scop? Care e mobilul? a vrut el 
să afle, fără nici o zăbavă. 

— Ehehe...! Dacă aş fi fost capabil să dau un răspuns la o 
astfel de întrebare, aşa dintr-o bucată, poţi să fii convins că 


n-aş fi rămas căpitan - i-am replicat, oftând cu o voită 
amărăciune. 
— Mă rog... - a concis el. Şi această nouă ipoteză ne 


ajută la ceva? 

— Bineînţeles! Cine ucide cu premeditare, e logic să 
urmărească un scop. lar pentru a exista un astfel de scop, 
în mod firesc ar trebui să-şi cunoască victima sau victimele, 
deoarece altfel nu ar avea ce să câştige din acţiunea 
întreprinsă... 

— Demenţii nu au nevoie de un scop anume, pentru a-şi 
dezlănţui furia! 

— Demenţii dau cu părul, nu ucid cu pistolul... Cu o atât 
de extraordinară precizie! 

— Şefu', ştii ceva? Ai reuşit să mă zăpăceşti! s-a revoltat 
colaboratorul meu. În definitiv, unde vrei să ajungi prin 
această nouă teorie a omorului premeditat? 

— La o reinvestigare a persoanelor care s-au aflat în 
compania victimelor. În consecinţă, în timp ce eu am să iau 
legătura cu poliţia timişoreană, pentru a le cere relaţiile pe 
care le impune noua versiune, tu trebuie să faci acelaşi 
lucru în anturajul inginerului Manase. Şi ar fi grozav dacă, 
cu această ocazie, afli dacă există vreo persoană care 
posedă un autoturism... fie Skoda, fie de culoare verde... 


Desigur că ar fi mai bine dacă maşina respectivă ar întruni 
ambele caracteristici. De ce anume... sper că pricepi... 
chiar şi fără să-ţi fac un desen - am glumit eu, în chip de 
încurajare. 

Făcând-o pe sensibilul, s-a ridicat îmbufnat de la biroul lui 
şi s-a dus să-şi ia haină din cuier. 

Rămânând singur, am pus mâna pe telefon şi am chemat 
Timişoara. 

Mai înainte însă de a apuca să le spun colegilor mei ce 
doream, aceştia m-au anunţat că pistele ce le fuseseră 
indicate de Dan nu au dus nicăieri, deoarece nici printre 
trăgătorii de elită ai oraşului şi nici printre persoanele care 
ar fi putut avea cunoştinţă de suma care se afla asupra 
doctorului Nemens, nu s-a putut identifica existenţa vreunui 
suspect. Situaţia în care, i-am rugat să cerceteze dacă 
printre indivizii deja verificaţi există vreunul care posedă un 
autoturism Skoda, a cărei culoare s-ar putea să fie verde. 
lar în caz pozitiv, să se stabilească dacă maşina respectivă 
a lipsit din Timişoara sâmbătă după-amiază. 

După terminarea convorbirii, am luat notesul de pe biroul 
lui Dan şi m-am apucat să trec în revistă depoziţiile 
martorilor în ordinea audierii lor. Două ore mai târziu, am 
închis caietul şi, punându-mi ambele mâini peste el, am 
început să mă întreb de ce mă stăpânea senzaţia că unul 
dintre martori mi-a învârtit căciula pe cap. Nereuşind să-mi 
definesc impresia, am redeschis notesul şi am mai citit o 
dată însemnările. Acţiune în cadrul căreia am ajuns la 
concluzia că domnul Nicolau făcuse o afirmaţie nesinceră. 
Apoi, câteva minute mai târziu, când am corelat-o atât cu 
declaraţia soţiei sale, cât şi cu cea a taximetristului care-l 
dusese până la poligon, m-am văzut nevoit să mă las 
păgubaş. Deoarece am stabilit că inadvertenţa sesizată nu-i 
aparţinea lui, ci cu totul altei persoane! După ce mi-am 
revenit din surpriză provocată de constatarea mea, mi-am 
spus că, întrucât aparențele sunt adesea înşelătoare, nu 
trebuie să mă pripesc. Motiv pentru care am început să mă 


întreb cam în ce fel aş putea verifica noua şi 
surprinzătoarea mea versiune. 

Şi astfel am ajuns la concluzia că nu există decât o 
singură persoană capabilă să pună umărul la eşafodajul pe 
care mă apucasem să-l edific. Aşa că... N-AM AVUT DE CE 
SĂ MAI ZĂBOVESC PRIN BIROU! 


XI. 
„„.CERCETAREA ABIA ÎNCEPE... 


Când am intrat în rezervă, doamna Nicolau, teribil de 
bine dispusă, se hlizea cu un doctor, suficient de tinerel, 
pentru a putea fi luat drept student. Dar, de îndată ce a dat 
cu ochii de mine, s-a întristat. 

— Sărut-mâna! i-am spus, fără să-mi pese că, prin 
inopinata mea apariţie, îi întrerupeam demersurile ce le 
făcea pentru a-i găsi un locţiitor răposatului inginer 
Manase. 

— Bună-ziua... - a consimţit ea să-mi răspundă, cu 
răceală, în timp ce doctoraşul, făcându-se că şi-a amintit că 
mai are şi alţi pacienţi de vizitat, s-a strecurat afară, tăcut 
ca o umbră. 

— În primul rând vreau să vă anunţ că, întrucât pericolul 
pentru care v-am internat a fost depăşit, nu mai este 
necesar să rămâneţi în spital - m-am grăbit s-o informez, ca 
să-i mai îmbunătăţesc tonusul. 

După cum mă şi aşteptam, mi-a mulţumit printr-un 
zâmbet forţat, probabil pentru că-i pusesem curtezanul pe 
goană. 

— Dacă totul s-a terminat, pot spera că soţul meu nu va 
afla nimic despre prietenia mea cu Grig? a vrut ea să afle, 
ceea ce dovedea că, în pofida uşurinţei cu care-şi trăia 
viaţa, putea fi şi apreciabil de pragmatică. 

— Desigur! i-am confirmat eu ultima veste bună pe care 
puteam să i-o mai ofer. 

— Vă mulţumesc... - mi-a răspuns ea, bătând de câteva 
ori din genele ei prevăzute cu prelungitoare, în semn de 
recunoştinţă. 

— Am şi eu o rugăminte la dumneavoastră... - am 
înştiinţat-o, vrând să trec la verificarea ultimei mele 
ipoteze. 


— Tot ce doriţi! m-a întrerupt ea, cu o solicitudine care 
demonstra că are nişte vederi suficient de largi pentru că 
oferta ei să aibă un caracter, într-adevăr, general. 

Dacă aş fi cunoscut-o în alte împrejurări, după cum arăta, 
nici prin gând nu mi-ar fi trecut să refuz un dar aşa de 
generos. Ţinând însă seama de faptul că situaţia era cu 
totul altă, am preferat să nu pricep străvezia ei aluzie. 

— AŞ dori să ştiu dacă aţi cunoscut prieteni sau cunoscuţi 
de-ai inginerului Manase... 

— Da... Mi-a făcut cunoştinţă cu mai mulţi colegi de-ai 
lui... - mi-a răspuns, dezolată că nu am fost capabil să-i 
pricep aluzia. 

— Cine sunt aceştia? 

— Mi i-a recomandat numai pentru că ne-am întâlnit 
întâmplător pe stradă sau aiurea... Şi ştiţi, probabil, cum se 
desfăşoară această formalitate... Ambele părţi sunt 
preocupate numai de rostirea propriului nume... - mi-a 
explicat ea, săltând din umeri. Numai pe unul dintre 
prietenii lui Grig l-am cunoscut mai bine. 

— Cum se numeşte? am întrebat-o, pe când îmi 
spuneam, precum Cezar: Alea iacta est! 

Întrucât numele pe care l-a rostit a fost exact acela pe 
care mă şi aşteptam să-l aud, am continuat s-o chestionez: 

— Ştia că sunteţi certată cu inginerul Manase? 

— Da, i-am spus chiar eu întreaga poveste... Fiindcă 
eram atât de enervată de comportarea execrabilă pe care o 
avusese bunul lui prieten faţă de mine, încât nu am putut 
rezista tentaţiei de a-i da un telefon pentru a-l ruga să-i 
transmită lui Grig că dacă mai îndrăzneşte să mă mai sune, 
am să-i trântesc aparatul în nas! mi-a spus ea, retrăind 
momentul de furie pe care-l relata. 

— Când aţi avut această discuţie? Sâmbătă seară după 
ce v-aţi despărţit de Manase? am vrut să ştiu, pentru a 
înlătura orice echivoc posibil. 

— Da. Pe la şapte seara, când m-am înapoiat acasă... 

— Şi el ce v-a răspuns? 


— Că, dacă insist, o să-i transmită mesajul. Dar că, după 
părerea lui, cearta dintre doi îndrăgostiţi durează tot atât 
cât o ploaie de vară... - a spus ea, suspinând, probabil, 
unde tocmai îşi amintise că nu-i frumos să vorbeşti de un 
iubit mort fără să verşi vreo două lacrimi. 

Cum nu reuşea să plângă, iar eu îmi epuizasem întregul 
repertoriu, mi-am luat la revedere şi m-am evacuat din 
cameră, mai înainte ca ea să fi avut timpul să-şi reînnoiască 
propunerea de a mă recompensa pentru discreţia ce mă 
angajasem s-o păstrez faţă de stimatul ei consort. 

— Ai avut dreptate! m-a anunţat Dan, excitat, de îndată 
ce şi-a făcut apariţia în birou. 

— Zău?! Da' cu ce ocazie ai ajuns la această flatantă 
concluzie? l-am întrebat, cu precauţie, pentru a-mi da 
seama dacă nu mă ia cumva în tărbacă. 

— Una dintre persoanele care s-au aflat în anturajul 
inginerului Manase posedă o Skodă, a cărei culoare este 
verde că iarba. Ei, ce părere ai? Când m-ai trimis s-o caut, 
ţi-ai imaginat c-ai putea s-o brodeşti atât de bine? a vrut el 
să afle, convins fiind că m-a lăsat paf. 

— Bineînţeles! Doar ştii că prima mea grijă este aceea 
faţă de om... Ce, altfel te puneam să baţi drumurile de 
pomană? i-am întors-o eu, plin de importanţă. 

— Mă rog... Să admitem că ar fi aşa... - mi-a răspuns el, 
cu toleranţă. Dar, întâmplător, ştii şi cine este proprietarul 
acestei Skode? a vrut el să mai afle, pe când mă măsura cu 
o privire încărcată de suferinţă. 

— Bineînţeles că ştiu! Şi nu întâmplător! am ţinut eu să i- 
o retez, făcând-o pe infatuatul. 

După ce s-a uitat la mine, deconcertant, s-a decis să-mi 
testeze erudiţia, întrebându-mă scurt: 

— Cine-i? 

Eu am rostit un nume, iar el a rămas atât de uluit, încât a 
avut nevoie de ceva timp până să reuşească să îngaime: 

— Bine. Dar de unde ştii? 

— De aici, din hieroglifele tale... - i-am răspuns, arătând 
spre notesul care rămăsese pe biroul meu. 


— Şi cum de n-am văzut mai curând această 
monumentală gafă? m-a consultat el, după ce i-am povestit 
cum reuşisem să-l adulmec pe adevăratul criminal. 

— O explicaţie ar fi... Cum principala caracteristică a 
acestui caz a constat în faptul că ne-a oferit cu dărnicie o 
liotă de bănuiţi, unul mai suspect ca altul, a fost firesc ca de 
fiecare dată să ne imaginăm că am dibuit autorul... Urma 
verificarea  prezumtivului criminal şi, apoi disculparea 
acestuia... Pentru că imediat să apară altul şi mai 
interesant decât precedentul... Situaţie în care se poate 
afirma că, datorită copacilor, nu am mai apucat să vedem 
pădurea. Ca să nu mai invoc şi efectul derutant al 
sistematicei fluctuări a mobilului. 

— Şi acum cunoaştem cauza care l-a determinat pe autor 
să comită triplul asasinat? 

— Nu! am fost nevoit să recunosc. În schimb, 
cunoscându-l pe criminal, au apărut toate condiţiile 
necesare stabilirii mobilului real. Evident, cu condiţia de a 
avea mai întâi o discuţie cu el. 

Pricepându-mi subtilitatea, Dan a dispărut din birou cu 
viteza unei rachete. 

— Ce înseamnă asta, domnule căpitan? De unde şi până 
unde vă permiteţi să vă purtaţi cu mine de parcă aş fi un 
borfaş? s-a repezit el, cu iritare, de îndată ce a intrat 
secundat de Dan. 

— Nu înţeleg... La ce vă referiţi? l-am consultat, făcând-o 
pe intrigatul. 

— La faptul că am fost adus aici de parcă aş fi ultimul 
infractor! Puteţi să-mi explicaţi această atitudine? s-a răstit 
el la mine. 

— Trebuie să fie o neînțelegere... Cine v-a adus ca pe un 
infractor de rând? l-am întrebat, adoptând un aer în care 
am inclus părţi egale de surprindere şi neînțelegere. 

— Dânsul! mi-a replicat, întorcându-se pentru a arăta cu 
furie spre Dan. 

— E adevărat? am zis, privindu-mi cu încruntare colegul. 


— Da... - a mărturisit el, arătându-se speriat de 
sancţiunea ce-o putea primi. De fapt, eu nu l-am adus ca pe 
un infractor... Ci numai l-am rugat să mă însoţească 
imediat... - a adăugat Dan, spăşit, în timp ce se străduia să 
se arate timorat. 

— Vă cer iertare, domnule Martalogu... - i-am spus, 
consternat. E vorba de o regretabilă neînțelegere. Dar... 
ăştia sunt tinerii din ziua de azi... Eu i-am cerut să vă caute 
şi să vă anunţe că aş dori să discut cu dumneavoastră... Nu 
să vă aducă cu forţa - i-am explicat eu, revoltat de metoda 
subalternului meu. Vă rog să fiţi convins că nu voi trata cu 
uşurinţă aceasta samavolnicie - am completat, uitându-mă 
iar urât spre Dan. 

— În sfârşit, să trecem peste asta... - a propus invitatul 
nostru, cu o generozitate remarcabilă. Partea neplăcută 
este că aveam întâlnire cu o doamnă, cane mă aştepta în 
Piaţa Romană, în stradă... Şi nu prea văd cum am s-o 
conving să-mi ierte lipsa de punctualitate - a adăugat el, cu 
amărăciune. 

— E foarte dezagreabil... - l-am aprobat, arătându-mă 
solidar cu încurcătura în care se afla. 

— Dar, în definitiv, pentru ce aţi dorit să mă vedeţi? a 
vrut, să ştie, sub auspiciile unui început de surâs. 

— Aveţi dreptate... Dacă tot sunteţi aici, de ce să mai 
veniţi şi mâine - am cedat eu cu mărinimie curiozităţii pe 
care şi-o exprimase... Dar, n-ar fi mai bine să vă 
dezbrăcaţi? i-am spus, arătând mai întâi spre cuier şi apoi 
spre pardesiul lui bleumarin a cărui croială sportivă îmi 
luase ochii de când intrase în cameră. 

După ce s-a conformat invitaţiei, am avut posibilitatea 
să-i admir şi costumul, care era diferit de cele purtate la 
precedentele noastre întrevederi. Cert este că tipul ştia să 
se îmbrace de parcă ar fi cumulat şi profesia de manechin 
al unei vestite firme londoneze. 

— Vă stau la dispoziţie - s-a oferit el, zâmbitor, 
aşezându-se pe un scaun. 


— Vă rog să mă iertaţi pentru modul în care m-am 
comportat... - i s-a adresat Dan, cu căinţă, pentru a 
continua către mine: Pentru a mai reduce din gafa pe care 
am comis-o, vă rog să-mi permiteţi să comand nişte 
cafele... 

Luat prin surprindere de propunerea sa, l-am privit 
întrebător. Şi cum tot ce mi-a putut transmite s-a limitat la 
o dublă clipire a pleoapelor, am consimţit printr-un gest de 
aprobare, cu speranţa că o fi ştiind el ce urmăreşte. 

— Pentru început, aş vrea să-mi spuneţi cum v-aţi 
petrecut timpul sâmbătă după-amiază - i-am spus 
invitatului nostru, de îndată ce Dan a ieşit din birou. 

— Parcă am mai discutat acest subiect... - s-a arăta el 
mirat de lipsa mea de memorie. 

— Numai parţial... - am admis, cu un surâs pentru care 
m-ar fi putut invidia şi cel mai versat congresman. Nu mi-aţi 
spus când aţi părăsit Bucureştiul şi când aţi ajuns la 
Neptun. 

— Aha! E vorba despre vestitul alibi pe care-l invocă 
toate romanele polițiste... - a râs el, înveselit. 

— Cam aşa ceva... Deşi, în realitate, nu e decât o simplă 
formalitate - l-am aprobat, strâmbând din nas cu dispreţ. 
Dar, cum birocraţia e birocraţie, sunt obligat să ţin seama şi 
de acest aspect. 

— Dacă-i ordin, cu plăcere... - a glumit el, cu înţelegere. 
Am părăsit Bucureştiul pe la două după-amiază şi, pe la 
şapte seara mă aflam la Neptun, în apartamentul logodnicei 
mele. 

— Sunteţi convins că la şapte seara vă aflaţi la Neptun? 

— Bineînţeles! a exclamat el, examinându-mă contrariat, 
pentru că imediat să continue cu sarcasm: După toate 
aparențele, s-ar părea că sunt suspectat...? Sau mă înşel? 

— Nu, nu vă înşelaţi... - am confirmat, apreciind că a 
venit momentul să-mi încep numărul care precede căderea 
cortinei. 

— Ei asta-i bună! a zis, el, zeflemitor, chiar în clipa în 
care uşa s-a deschis şi Dan a pătruns înăuntru. Spre 


surprinderea mea, constat că vă daţi în vânt după umorul 
negru... 

— Apropo de negru! Bufetul este închis şi, deci, nu mai 
bem cafea! l-a întrerupt Dan, cu degajare. Dar, cu titlu de 
consolare aş putea să vă servesc nişte ţigări grozave - a 
continuat Dan, apropiindu-se de el şi întinzându-i un pachet 
de Kent. Serviţi-vă... N-aveţi de ce să vă codiţi... Deoarece 
sunt chiar propriile dumneavoastră ţigări... 

— Cum au ajuns la dumneavoastră? l-a întrebat 
respectivul, foarte contrariat. 

— Când m-ai trimis după el - mi s-a adresat Dan - după 
cum era şi firesc, l-am căutat la serviciu. Numai că domnul 
se afla în SRL... În consecinţă, m-am interesat de adresa pe 
care o are şi m-am repezit să-l caut pe acasă... Şi am fost 
cum nu se poate mai inspirat, deoarece am ajuns în faţa 
imobilului în care locuieşte chiar în momentul în care se 
urca în propria Skodă verde... 

— Şi? l-am zorit, cu speranţa că voi reuşi să pricep ceva 
din salată pe care mi-o îndruga. 

— Eu, politicos, după cum mă ştii, l-am rugat să urce în 
maşina de serviciu, dar dumnealui, spunându-mi că mai are 
şi alte curse de făcut prin oraş, a preferat să vină cu 
Skodiţa. Drept care, m-am urcat şi eu... 

— E interzis să-mi folosesc maşina? l-a întrerupt 
musafirul nostru, cu iritare. 

— Când am ajuns aici - a continuat Dan, imperturbabil - 
a încuiat maşina şi am pornit spre intrare... Dar, după 
câţiva paşi, s-a întors iar la ea şi a descuiat-o... Intrigat, m- 
am uitat după el şi l-am văzut cum îşi scoate un pachet de 
Kent din pardesiu şi-l vâră în torpedoul maşinii. Apoi, 
încuind iar uşa, a tras de câteva ori de portieră pentru a se 
asigura că a închis-o bine... 

— Şi nu am voie să-mi las ţigările unde vreau?! Cine ţi-a 
dat dumitale dreptul să mi le iei? a strigat Martalogu, foarte 
enervat. 

— Bineînţeles că. Nu se pot lăsa nişte ţigări atât de 
tentante la îndemâna fiştecui, dar asta însă nu înseamnă că 


trebuie să le asigure de parcă ar fi fost bijuteriile coroanei 
engleze... - a continuat Dan, făcând-o pe artileristul la 
protestul preopinentului său. 

— Hai, Dane, scurteaz-o! i-am cerut, nerăbdător să aflu 
unde voia să ajungă. 

— Bine - a concis el. Pe scurt, această manevră mi s-a 
părut atât de bizară, încât mi-a stârnit curiozitatea. Aşa că, 
spunându-ţi că mă duc să comand nişte cafele, mi-am 
permis să descui „niţel” Skoda cea verde... 

— Protestez! a zis Martalogu, ţâşnind furios de pe scaun. 
Mi s-au violat drepturile cetăţeneşti! Vreau să văd mandatul 
de percheziţie! 

— Evident, cum eu nu mă prea pricep la chestii d-astea, 
am cerut concursul domnului Furnăreanu Gură-de-lup... - a 
continuat Dan să-l ignore. Apropo! a părut el să-şi 
reamintească ceva: Să ştii că domnul Gură-de-lup e un 
profitor cum încă nu mi-a fost dat să văd... Bine, domnule, 
dar de câte ori descuie câte ceva, trebuie să ne tapeze de 
ţigări? Cum a zărit pachetul, nu s-a lăsat până nu mi-a luat 
una... Şi, după ce i-am dat-o, crezi c-a fost mulţumit? Aş! 
Un meschin şi jumătate... Cum, domnule comisar - zice el - 
eu vă fac treabă bună şi dumneavoastră mă plătiţi cu 
chiştoace? ... Când mă uit, ţigările erau înjumătăţite... 

— Dă-mi pachetul! l-am întrerupt, pricepând, în sfârşit, că 
aparenţă lui fabulaţie ascundea un indiciu de maximă 
importanţă. 

După ce s-a conformat, aruncându-mi-l cu dispreţ, l-am 
răsturnat pe birou. Şi n-am avut nevoie de binoclu pentru a 
remarca prin grămăjoara de ţigări, scurtate cu câţiva 
centimetri, o rolă de film... A fost suficient pentru a mă 
decide să mă duc cu ea la fereastră... 

— Am făcut şi eu chestia asta, dar n-a ieşit nimic 
interesant... - a comentat Dan, în timp ce eu, desfăşurând 
filmul, încercând să-mi dau seama cu ajutorul luminii de 
afară, de conţinut. Şi, văzând că miniaturizarea imaginilor 
nu-mi permitea să aflu despre ce era vorba, m-am repezit 
până la laboratorul foto... Dar, ce deziluzie! Eu mă 


aşteptam să-mi clătesc ochii cu niscaiva femei frumoase şi 
îmbrăcate ca mama Eva, pe vremea când mai era încă în 
rai... Şi, când colo... apă de ploaie! şi-a continuat el tirada, 
făcând-o pe indignatul. 

— Ce conţine? l-am întrebat, în timp ce strângeam filmul 
la loc. 

— Pe ecran s-au proiectat nişte chestii banale... fără nici 
un haz... 

— Dane! l-am chemat eu la ordine, cu asprime. 

— Date de spionaj militar! s-a decis el să mă anunţe, sec. 

— Asta-i o provocare! El a pus filmul în maşina mea... Ca 
să mă compromită! a izbucnit năvalnic Martalogu. De altfel, 
aşa cum spune şi legea, de îndată ce n-am fost de faţă la 
percheziţionarea maşinii mele, totul e o scorneală ieftină! 
.„. Pentru că nu sunteţi capabili să-l descoperiţi pe asasinul 
prietenului meu Grigore, vă ţineţi de maşinaţii! Dar cu mine 
n-o să vă meargă! ne-a avertizat el, săltându-şi vârful 
nasului spre plafon, într-un gest de indiferenţă olimpiană. 

Cum într-adevăr legea prevedea că o probă de vinovăţie 
se consideră valabilă numai atunci când este ridicată în 
prezenţa unor martori, mi-am privit colegul cu îngrijorare. 

Numai că Dan, complicându-se în rolul pisicii care se 
joacă cu şoarecele, şi-a continuat impasibil numărul: 

— Ei, fir-ar să fie! a exclamat el, lovindu-şi fruntea cu 
palma... Aşa nu mai merge... M-am cam ramolit! Trebuie 
neapărat să mă duc la doamna Aslan pentru un tratament 
cu Gerovital... - a continuat, scoțând dintr-un buzunar un 
pacheţel înfăşurat într-o batistă. De chestia asta era să 
uit... Am găsit-o ascunsă sub scaunul şoferului. 

Am întins repede mâna şi i l-am luat. Când am înlăturat 
batista, cu grijă să nu-i ating conţinutul, am văzut un 
Walther suficient de mic pentru a putea fi ascuns în palmă. 
Şi, bineînţeles că avea exact calibrul armei pe care-o 
căutam noi. Adică 6,35! 

— Ce părere aveţi despre această armă, domnule 
Martalogu? m-am interesat, arătându-i-o. 


— Mi-am spus deja părerea! Vă pretaţi la o mascaradă 
care nu vă face onoare! mi-a aruncat el, cu aplomb. Atât 
filmul cât şi arma mi-au fost băgate în maşină pentru a 
putea fi acuzat de comiterea unei fapte de care, după cum 
bine ştiţi, sunt complet străin. 

— Dane, aş vrea să duci arma la laboratorul de balistică! 

— Adică s-o mai duc încă o dată?! s-a arătat el mirat de 
cererea mea. Dacă laboratorul susţine că avem de-a face 
cu arma crimei, de ce nu i-am crede? 

— Te pomeneşti că ai dus-o şi la serviciul dactiloscopic... 
- i-am zâmbit, văzându-i siguranţa pe care-o exterioriza. 

— Bineînţeles! Ce, puteam să uit aşa ceva? Ramolit, 
ramolit, dar nici aşa... 

Trebuia să admit că Dan reuşise să mă dea gata. E 
adevărat că suspectarea lui Martalogu se baza pe nişte 
elemente suficient de puternice pentru a avea motive să 
sper că, perseverând, aş putea să-i dovedesc vinovăția... 
Dar de aici şi până la imaginarea faptului că Dan ar fi 
capabil să-mi pună pe masă, aşa, dintr-o bucată, o probă 
de învinuire irefutabilă... zău că nu mi-ar fi putut trece prin 
gând. 

Cum însă pentru felicitări mai era timp, m-am grăbit să-l 
iau în primire pe asasin: 

— Domnule Martalogu, ţinând seama de filmul găsit, am 
motive să cred că o descindere la domiciliul dumneavoastră 
ar putea să conducă şi la alte descoperiri interesante. Cum 
ar fi, de exemplu, un laborator foto, bine înzestrat. Nu 
credeţi? 

— Posibil. Şi asta ar putea dovedi ceva mai mult decât 
faptul că practic cu pasiune foto-amatorismul? mi-a replicat 
el, în zeflemea. 

— Fiind un optimist înzestrat cu un optimism teribil de 
optimist, sunt convins că am putea găsi şi un aparat 
suficient de sofisticat, pentru a dovedi că el depăşeşte 
mijloacele normale ale unui foto-amator. Fie el şi un mare 
pasionat, aşa ca dumneavoastră! i-am răspuns, 


împrumutându-i tonul. Dar problema nu e asta... ci asta! şi 
am arătat spre pistol. 

— Zău? ... Ei bine, în cazul ăsta am să vă fac o 
mărturisire. Nu înţeleg de ce această armă ar putea proba 
vinovăția mea cu mai multă convingere decât filmul pe care 
l-aţi scos din pachetul de ţigări, de îndată ce ambele 
reprezintă produsul aceleiaşi înscenări - a zis, el pufăind din 
nas. 

— Domnule Martalogu, dacă tot am ajuns la capitolul 
mărturisirilor, am să vă fac şi eu una... După umila mea 
părere, dumneavoastră ori sunteţi un profan în meseria pe 
care-o practicaţi, ori ne luaţi pe noi drept nişte ageamii... ŞI 
cum, în ceea ce ne priveşte, aprecierea dumneavoastră 
este lipsită de temei, mă văd obligat să vă explic situaţia în 
care vă aflaţi, oferindu-vă, ca să zic aşa, mură-n gură... 

— Vă rog, nu vă jenaţi... - m-a încurajat el, chicotind 
amuzat. 

— Din raportul prezentat mai adineauri de colegul meu, 
rezultă că acest pistol are două caracteristici: Primo, este 
arma cu care au fost răpuşi trei oameni şi secondo, poartă 
amprentele celui care a mânuit-o, adică ale criminalului! 

— Şi ce-mi pasă mie de chestiile astea? a zis el, făcând 
un gest de nerăbdare. 

— Şefu'! Eu încep să cred că este sincer... - a intervenit 
Dan, cu seriozitate. Domnul Martalogu nu o face pe 
prostul... 

Disimulându-mi zâmbetul, m-am adresat din nou 
mustăciosului: 

— Apelând la bunăvoința dumneavoastră, aş vrea să vă 
cer un sfat... Credeţi că este neapărat necesar să dispun 
confruntarea amprentelor dumneavoastră cu cele găsite pe 
armă? 

După o clipă de oscilare, şi-a aruncat braţele în lături şi 
şi-a înclinat spre mine capul, într-un gest de capitulare: 

— Fiind un gentleman, vă felicit! Aţi câştigat partida... 


— Oare dacă nu aveam „şansa” să fie un gentleman, câţi 
oameni ar fi fost capabil să mai ucidă? m-a consultat Dan, 
cu dezgust. 

— Dacă tot v-aţi decis să jucaţi fair, am să vă rog să ne 
relataţi motivul care v-a determinat să vă răpuneţi 
victimele - i-am cerut - apreciind că, în sfârşit, a venit şi 
momentul aflării adevăratul mobil al triplului asasinat. 

Şi-a fixat privirea pe un punct situat deasupra creştetului 
meu, pe zidul din spate şi a început să ne povestească cu 
detaşare: 

— Ghinionul meu a început sâmbătă, pe la zece... când 
mă întorceam cu maşina de la întâlnirea pe care-o 
avusesem cu legătura mea... În drum spre birou, l-am văzut 
pe Mânase pe stradă şi am oprit pentru a-l lua cu mine... 
Încurcătura a fost declanşată de o asemănare nenorocită a 
servietelor noastre, deoarece, când a coborât din maşină, a 
luat-o pe a mea. Eu nu mi-am dat seama de comiterea 
greşelii decât o oră mai târziu când, revenind de la o 
şedinţă, Grigore a tăbărât pe mine cerându-mi să-i explic 
de unde am documentele pe care le văzuse în servieta 
mea... Şi-a găsit cine să-mi facă morală! Tocmai el! Un 
afemeiat şi un aiurit! 

— Ştiţi, urmare a profesiei mele, care mă obligă adesea 
să  scormonesc dedesubturile nu tocmai curate ale 
semenilor mei, am ajuns la concluzia că, oameni 
neprihăniţi, în sensul biblic al cuvântului, nu prea există. 
Dar, cu toate defectele lor, omeneşti de altfel, ei nu au fost 
niciodată dispuşi să-i tolereze pe trădătorii de patrie... - m- 
am simţit eu obligat să-i explic. 

— Firesc, doar sunt o gloabă de proşti! mi-a întors-o el, 
cu superioritate. 

— Continuaţi-vă relatarea! i-am cerut, străduindu-mă să- 
mi stăpânesc instinctiva pornire de a-l repezi. 

— Pentru ca să câştig timp, i-am explicat că, după ce-am 
terminat şedinţa pe care-o avusesem la minister, unde-l 
însoţisem pe directorul nostru, acesta mi-a lăsat în păstrare 


situaţiile respective... Aşa că nu aveam de unde să le 
cunosc conţinutul... 

— Cum a reacţionat? 

— Cu stupiditatea care-l caracteriza... S-a încăpățânat să 
nu mă creadă... lar eu, ştiind că directorul va lipsi toată 
ziua, am blufat, trimiţându-l la acesta, pentru a-mi verifica 
spusele. Ceea ce a şi făcut. Dar, bineînţeles, fără a fi avut 
pe cine să consulte... Numai că el, în loc să-mi restituie 
documentele, m-a anunţat că îl va obliga pe director să-i 
explice de unde le are... 

— Deci, documentele au rămas asupra lui Manase... 

— Exact. lar eu, nu numai că nu aveam chef să fiu 
demascat în următoarele două zile, dar mai eram şi obligat 
să restitui până la opt seara documentele gata fotografiate, 
pentru că legătura mea să le poată pune la loc... Altfel 
filiera noastră ar fi fost descoperită, în mod implacabil. În 
consecinţă, nu am mai avut de ales şi, punându-mă la 
pândă, am început să-l urmăresc cu maşina... În timp ce-l 
urmăream l-am văzut cum a luat-o pe Paula cu el şi s-a 
îndreptat cu Dacia spre şosea... Eram decis să-i împuşc pe 
amândoi şi să regizez o sinucidere de conivenţă... 

— Ai fost însă obligat să renunţi la această înscenare 
deoarece ai constatat că mai există un urmăritor! l-a ajutat 
Dan, ca un bun samaritean ce era, să treacă peste nişte 
amănunte pe care le cunoşteam deja. 

— Da! La început am crezut că sunt eu supravegheat de 
securitate, dar până la urmă mi-am dat seama că 
urmăritorul nu putea fi altcineva decât soţul Paulei. Şi m- 
am bucurat, deoarece apăruseră toate condiţiile ca cei doi 
să fie ucişi de către încornorat... Dar, din nefericire, boul s-a 
dovedit a fi şi laş... 

— Cunoşteam acest aspect! Relataţi-ne ce s-a întâmplat 
după plecarea soţilor Nicolau! 

— Readaptându-mi planul, m-am apropiat de maşina lui 
Manase. Acum intenţionam să aranjez lucrurile în aşa fel 
încât să rezulte că a fost ucis de amanta lui... Prin urmare, 
ajungând în dreptul portierei opuse, am vârât mâna prin 


fereastra deschisă şi am tras! Dar am avut ghinion! Arma 
nu a luat foc! 

— Cartuşul? a întrebat Dan. 

— Mda... Era alterat... 

— lar Manase, văzându-vă, a coborât din maşină şi a 
încercat să fugă... 

— Întocmai. Profitând de faptul că eu manevram arma 
pentru a extrage nenorocitul ăla de cartuş, a reuşit să se 
îndepărteze cu câţiva metri... Dar cu un trăgător de talia 
mea nu a avut nici cea mai mică şansă de scăpare... - a 
ţinut el să sublinieze, plin de mândrie. 

— Şi pe ceilalţi doi, de ce i-aţi ucis? l-am întrebat, deşi 
cunoşteam deja răspunsul. 

— Pentru că nu am avut încotro. În momentul în care 
Manase se prăbuşea la pământ, am văzut în faţa mea un 
bărbat şi o femeie, care se uitau la mine îngroziţi... Aşa că a 
trebuit să-i trimit şi pe ei după fostul meu coleg... În final, 
recuperându-mi mapa din maşina lui Manase, mi-am spus 
că tot ce mi-a mai rămas de făcut este să dispar de acolo 
cât mai repede cu putinţă. Şi aşa am şi făcut! a adăugat el, 
zâmbind cu satisfacţie. 

— Unde se află mapa? l-a întrebat Dan. 

— La cel care mi-a dat-o! Bineînţeles, după ce-am copiat 
documentele - a răspuns Martalogu, arătând spre rola de 
pe biroul meu. lar când ai venit dumneata, tocmai 
intenţionam să transmit şi filmul... 

— Pe Paula Nicolau, de ce aţi ucis-o? 

— Pe Paula? Regret, dar acest subiect îmi este complet 
necunoscut - mi-a replicat el, devenind circumspect. 

— Şi totuşi aţi făcut-o! De ce? 

— Dacă înţeleg bine, intenţionaţi să-mi puneţi în spate şi 
această faptă! Dar aveţi ghinion! De chestia asta, chiar că 
sunt complet străin! 

— Parcă spuneaţi că vă place fair-play-ul... 

— Bineînţeles! Numai că această acuzaţie este absurdă! 
În definitiv, ce motive aş fi avut s-o ucid pe amanta lui 
Manase? 


— Din punctul dumneavoastră de vedere, aţi avut un 
motiv foarte temeinic. Sâmbătă, la ora şapte seara, v-a 
sunat la telefon şi... involuntar, i-aţi răspuns. Ori, la ora 
aceea, dumneavoastră trebuia să fiţi foarte departe de 
Bucureşti. Ulterior, temându-vă de ea, relatându-mi acest 
incident, ar putea să vă spulbere alibiul, v-aţi decis s-o 
suprimaţi. Ceea ce aţi şi făcut! 

— Să nu-mi spuneţi că, moartă fiind, v-a făcut o astfel de 
confidenţă... Evident, în cadrul organizat... al unei şedinţe 
de spiritism... - a zis el, râzând cu voioşie. 

— Trebuie să vă dezamăgesc. În pofida zvonului pe care 
l-am lăsat să circule, Paula Nicolau se simte atât de bine, 
încât este pe cale să se consacre unei alte aventuri 
amoroase dacă nu a şi făcut-o deja... - i-am replicat, cu 
gândul la doctoraşul cu care-o găsisem hlizindu-se. Aşa că 
motivul pentru care aţi vrut s-o suprimaţi este foarte 
limpede - am conchis. 

— În situaţia asta trebuie să mă dau bătut! a sfârşit el 
prin a recunoaşte „cavalereşte”. 

— A mai rămas ceva de elucidat? l-am consultat pe Dan. 

— Numai un scurt popas la serviciul dactiloscopic, pentru 
a avea la dosar o comparare a amprentelor lui cu cele de 
pe arma crimei. După care, îl lăsăm în custodia arestului. 

— Cam aşa ceva-mi spuneam şi eu - l-am aprobat fără 
nici o ezitare. 

— Domnule căpitan, dacă nu aveţi nimic împotrivă, v-aş 
ruga să-mi răspundeţi la două întrebări - a zis Martalogu, 
conformându-se ordinului dat de Dan şi ridicându-se de pe 
scaun. 

— Vă ascult. 

— În definitiv, cum aţi reuşit să mă depistaţi? 

— V-a demascat dorinţa dumneavoastră de a mi-l oferi 
pe soţul Paulei drept un posibil asasin. 

— Nu înţeleg - s-a mirat el. 

— Şi totuşi, e simplu de înţeles. Domnul Nicolau ne-a 
declarat că nu-l cunoştea pe Manase şi, deci, n-ar fi avut 
cum să-i dea telefon şi să-l ameninte, iar Paula, la rândul ei, 


ne-a asigurat că victima n-a făcut nici o referire la această 
convorbire... 

— Dacă Manase ar fi primit într-adevăr telefonul lui 
Nicolau, ar fi fost imposibil să nu-i fi vorbit despre el 
amantei sale. Cum n-a făcut-o, a devenit clar că 
ameninţarea pe care i-ai atribuit-o soţului păgubit era pe 
de-a-ntregul imaginară! a intervenit Dan, văzând că 
asasinul nu reuşea să-mi priceapă explicaţia. 

— Regret, dar tot nu înţeleg cum aţi ajuns să străbateţi 
drumul de la această constatare şi până la dibuirea mea... - 
mi s-a confesat el, confuz. 

— Drumul de care-mi vorbiţi, a fost cu mult mai scurt 
decât vă imaginaţi! Cum ameninţarea s-a dovedit ireală, în 
ciuda faptului că prezenţa lui Nicolau la locul crimei era 
dovedită, ne-am văzut puşi în faţa unei întrebări de 
elementar bun simţ. Cum a intuit, totuşi, domnul Martalogu 
prezenţa soţului înşelat în pădurea Băneasa? Astfel am 
ajuns imediat la concluzia că erudiţia dumneavoastră nu 
putea fi explicată decât într-un singur mod: şi 
dumneavoastră aţi fost de faţă atunci când s-a comis triplă 
omucidere! Mai doriţi să ştiţi şi altceva? 

În timp ce-şi muşca cu furie buzele, a făcut un gest de 
confirmare: 

— Sunt intrigat de faptul că nu mi-aţi cerut nici o 
informaţie despre cei cu care lucrez... Persoana care mi-a 
dat documentele secrete, cea căreia urma să-i transmit 
filmul... 

— E simplu! Odată cu demascarea autorului triplului 
asasinat, mandatul meu a luat sfârşit! Pentru rest, 
CERCETAREA ABIA ÎNCEPE... în altă parte... 

Când am rămas singur în birou, am dat un telefon 
colegilor de la S. R. I. Apoi m-am dus să deschid fereastra. 
De afară a pătruns un aer curat, de primăvară... 


